BREAKING NEWS: Omicron Raajjeygai haluvi kamaa eku fethurenee! samaalu vey - vNews.mv\nކުއްލި ޚަބަރު: އޮމިކްރޮން ރާއްޖޭގައި ހަލުވިކަމާއެކު ފެތުރެނީ! ސަމާލުވޭ\nއައިޝަތު އިބްރާހީމް Male' | 11 January 2022, 11:19\nރާއްޖޭގައިވެސް ހަލުވިކަމާއެކު އޮމިކްރޮން ވޭރިއަންޓު ފެތުރެމުންދާކަމަށް ހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާން ޑރ. ފާޠިމަތު ނަޒްލާ ރަފީޤް ވިދާޅުވެއްޖެއެވެ.\nރާއްޖޭގައި ކޮވީޑްގެ ކޭސްތައް އިތުރުވެފައިވާތީ އެކަމާއި ގުޅޭގޮތުން މައުލޫމާތު ހިއްސާކުރުމަށް މިހާރު ކުރިއަށްދާ ޕްރެސްކޮންފަރެންސްގައި ޑރ. ނަޒްލާ ވިދާޅުވީ، ދިވެހިންގެ ތެރޭގައި އޮމިކްރޮން އުޅޭކަން ކަށަވަރު ކުރެވިފައިވާކަމަށެވެ. މިގޮތުން މިހާތަނަށް އެ ވޭރިއަންޓް އުޅޭތޯ ބެލުމަށް ހެދި ޓެސްޓްތަކުން އޮމިކްރޯންގެ7ކޭސް އިއްޔެފެނިފައިވާކަމަށާއި އަދި ކުރީ ހަފްތާގައި 1 ކޭސް އޮމިކްރޮން ފެނިފައިވާކަމަށް ވިދާޅިވިއެވެ.\nއެހެންކަމުން މިކަމުން އެނގެނީ ދިވެހިންގެ ތެރޭގައި އޮމިކްރޮން ހަލުވިކަމާއެކު ފެތުރޭކަންކަމަށް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ، މީގެ ކުރިން ފެތުރުނު ޑެލްޓާ ވޭރިއަންޓަށްވުރެ އޮމިކްރޮން ކޭސްތައް ފެތުރޭ މިންވަރު ހަލުވިކަމަށާއި، އެގޮތުން ކޭސްތައް ވަރަށް އަވަހަށް ޑަބަލްވަމުން އަންނާނެކަމަށެވެ. މިގޮތުން 1 ދުވަހާއި3ދުވަސްތެރޭ ކޭސްތައް ޑަބަލް ވާކަން އޮމިކްރޮން އުޅޭ ގައުމުތަކުން ފާހަގަވާކަމަށް ޑރ. ނަޒްލާ ވިދާޅުވިއެވެ.\nއޮމިކްރޮން އަށް މީހުން ޕޮޒިޓިވް ވަނީ ވަކިތަރުތީބެއް ނެތި ނެގި ސާމްޕަލް ތަކުން ކަމަށްވެސް ޑރ. ނަޒްލާ ވިދާޅުވިއެވެ.\nމިއަދުގެ ޕްރެސްގައި ވާހަކަދައްކަވަމުން ހެލްތު މިނިސްޓްރީގެ ސްޓޭޓް މިނިސްޓަރ ޑރ. ޝާހް މާހިރު ވިދާޅުވީ މާލޭގެ އިތުރުން ކ. މާފުއްޓާއި ދ. ކުޑަހުވަދޫން ވެސް އޮމިކްރޮން ފެނިފައިވާ ކަމަށެވެ.\nހެލްތް ޕްރޮޓެކްޝަން އޭޖެންސީން ބޭއްވި ނޫސްވެރިންގެ ބައްދަލުވުމުގައި ސްޓޭޓް މިނިސްޓަރ ޑރ. ޝާހް ވިދާޅުވީ އަތޮޅުތެރޭގެ ރަށްރަށުން އޮމިކްރޮން ވޭރިއަންޓް މިހާރު ފެނިފައިވާ ކަމަށާއި އޭގެތެރޭގައި ދިވެހިންވެސް ހިމެނޭ ކަމަށެވެ. މިހާތަނަށް އޮމިކްރޮން ވޭރިއަންޓް ޖެހިފައިވާ 8 ދިވެހިން ފާހަގަވެފައިވާ ކަމަށްވެސް ނަޒްލާ ވިދާޅުވިއެވެ. މީގެ އިތުރުން ރާއްޖެއަށް ޒިޔާރަތް ކުރި 19 ފަތުރުވެރިއްގެ ގައިންވެސް މި ވޭރިއަންޓު ވަނީ ފެނިފައެވެ.\nޕްރެސްގައި ވާހަކަދައްކަވަމުން ޑރ. ނަޒްލާ ވިދާޅުވީ، އޮމިކްރޮނަށް މި ހަފްތާގައި ހަތް ދިވެހިން ޕޮޒިޓިވް ވެފައިވާއިރު މިދިޔަ ހަފްތާގައި ވެސް ދިވެއްސަކު އެ ވޭރިއަންޓަށް ޕޮޒިޓިވް ވެފައިވާ ކަމަށެވެ.\nނަޒްލާ ވިދާޅުވީ އޮމިކްރޮންގެ ކޭސްތައް އެއް ދުވަހާއި ތިން ދުވަހާއި ދެމެދުގެ މުއްދަތެއްގައި ދެގުނަ ވެގެންދާ ކަމަށެވެ. ޑެލްޓާ ވޭރިއަންޓްގެ ކޭސްތައް މައިގަނޑު ގޮތެއްގައި ފެތުރިގެން ދިޔައީ މާލޭގައި ކަމަށްވީ ނަމަވެސް ވެކްސިން ޖެހި މީހުންނަށް ބޮޑެތި ލުއިތަކެއްދީ ދަތުރުކުރުމުގެ ފުރުސަތު ހުޅުވާލާފައިވާތީ އޮމިކްރޮންގެ ކޭސްތައް ރާއްޖޭގެ ހުރިހާ ހިސާބަކުން ވެސް ފެންނާނެ ކަމުގައިވެސް ޑރ. ނަޒްލާ ވިދާޅުވިއެވެ.\nއެހެންކަމުން ބަލި ކޮންޓްރޯލްކުރުމަށް ފިޔަވަޅުތަކެއް އަޅަމުން އަންނަކަން ޑރ.ނަޒްލާ ފާހަގަކުރެއްވިއެވެ. ޑރ.ނަޒްލާ ވިދާޅުވީ ފިޔަވަޅުތައް އެޅުމުގައި އިސްކަން ދެއްވަނީ ދަރިވަރުންގެ ކިޔެވުމަށް ހުރަސް ނޭޅޭނެގޮތަށް ބަލި ކޮންޓްރޯލްކުރުމަށެވެ.\n"އަޅުގަނޑުމެން މިބަލަނީ ދިރިއުޅުމަށް، އިގްތިސޯދީ ހަރަކާތްތަކަށް ދަތި ނުވާ ގޮތަށް އަދި ސްކޫލުތަކުގެ ކިޔެވުން ވެސް ކުރިއަށް ގެންދެވޭ ގޮތަށް އެކަންކަމަށް ބުރޫނާރާ ގޮތަށް ފިޔަވަޅުތައް އަޅާނަމަވެސް އަޅަން،"\nޑރ. ނަޒްލާ ރަފީޤް\nޕްރެސްގައި ވާހަކަދައްކަވަމުން ޑރ. ނަޒްލާ ވިދާޅުވީ ރާއްޖޭގައި ކޮވިޑް-19 ޖެހޭ މީހުން ކަރަންޓީން ކުރާ މުއްދަތު ދިހަ ދުވަހަށް ކުރު ކުރަން ނިންމާފައިވާ ކަމަށެވެ.\nއެގޮތުން ވިދާޅުވީ މިހާރު ކޮވިޑް ޖެހޭ މީހުންގެ ކިބައިން އަލާމާތެއް ނުފެނު ނަމަވެސް 14 ދުވަހު ކަރަންޓީން ކުރާ ކަމަށެވެ. ނަމަވެސް އެނިންމުން ބަދަލުކޮށް ވެކްސިން ފުރިހަމަ ކޮށްފައިވާނަމަ ދިހަ ދުވަހަށް ކަރަންޓީން މުއްދަތު ކުރުކުރަން ނިންމާފައިވާ ކަމަށް ޑރ. ނަޒްލާ ވިދާޅުވިއެވެ.\nކޮވިޑް ޖެހޭ މީހުންނާއި ކޮންޓެކްޓްވާ މީހުންގެ ތެރެއިން ވެކްސިން ފުރިހަމަ ކޮށްފައިވާ މީހުން ކަރަންޓީން ކުރާނީ ދިހަ ދުވަހަށް ކަމަށާއި ނުވަތަ ފަސް ދުވަސް ފަހުން ޓެސްޓް ކުރުމަށް ފަހު ޓެސްޓް ނެގެޓިވް ވެއްޖެނަމަ ވަގުތުން ދޫކޮށްލާނެ ކަމަށްވެސް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ މިބަދަލު ގެނައި ނަމަވެސް އަދިވެސް ވެކްސިން ފުރިހަމަ ނުކުރާ މީހުން 14 ދުވަހު ކަރަންޓީން ކުރާނެ ކަމަށެވެ.\nކޮވިޑްގެ ގައިޑްލައިންތަކާއި އުސޫލުތަކަށް ކުރިއަށް އޮތް ދުވަސްތަކުގައި ބަދަލުތައް ގެންނާނެ ކަމަށާއި ބައެއް އުސޫލުތައް ހަފުތާއަކު އެއް ފަހަރުވެސް ބަދަލު ކުރަން ޖެހިދާނެ ކަަމަށްވެސް ވިދާޅުވިއެވެ.\nމާލޭ ސަރަހައްދުގައި ކޮވިޑް ފެތުރޭ މިންވަރު އިތުރުވެފައިވާތީ، ރައްކާތެރިކަމުގެ އިތުރު ފިޔަވަޅުތައް މިހާރު ވަނީ ތަންފީޒްކުރަން ފަށާފައެވެ. އެގޮތުން މާލޭ ސަރަހައްދުގައި އަޅަން ނިންމާފައިވާ ފިޔަވަޅުތަކުގެ ތެރޭގައި 50 މީހުންނަށްވުރެ ގިނަ މީހުން ޖަމާވާގޮތަށް ހަފްލާތަކާއި އިވެންޓުތަކާއި އެއްވުންތައް ބޭއްވުން މަނާކުރުން ހިމެނެއެވެ.\nއަދި 50 މީހުންނަށްވުރެ މަދު މީހުން ހިމަނައިގެން ބާއްވާ މިފަދަ ހަރަކާތްތައްވެސް އެޗްޕީއޭގެ ގައިޑްލައިނާ މިންގަނޑުތަކާ އެއްގޮތައް ނޫނީ ނުބޭއްވުމަށް ވަނީ އަންގަވާފައެވެ.\nމާލެ ސަރަހައްދުގައި އަޅަން ނިންމާފައިވާ ފިޔަވަޅުތަކުގެ ތެރޭގައި މަގުމަތީ ބާޒާރުފަދަ، އެއްވެގެން ބާއްވާ ވިޔަފާރި ހަރަކާތްތައް ހުއްޓާލުމަށް ވަނީ އަންގާފައެވެ. އަދި ކުޅިވަރު މުބާރާތްތަކާއި ހަރަކާތްތައް، ކުޅިބަލަން މީހުންނަށް ވަދެވޭގޮތަށް ނުބޭއްވުމަށްވެސް ވަނީ އަންގަވާފައެވެ.\nއެޗްޕީއޭއިން ވަނީ މިފިޔަވަޅުތައް ފުރިހަމައަށް ތަންފީޒްކުރުމަށް އެންމެހާ އިދާރާތަކާއި ފަރާތްތަކަށް އަންގަވާފައެވެ. މި ނިންމުންތަކާ ގުޅިގެން ދައުލަތުގެ ކަމާބެހޭ މުއައްސަސާތަކުން އަދާކުރަންޖެހޭ ޒިންމާތަކާ، އަދި އަޅާ ފިޔަވަޅުތަކާއި ދޭ އިރުޝާދުތަކަށް އަމަލުކުރުމަށްވެސް ވަނީ އަންގަވާފައެވެ.\nމީގެ އިތުރުން ކޮވިޑް ކޮންޓްރޯލްކުރުމަށް އަޅާ ފިޔަވަޅެއްގެ ގޮތުން، ރަށްރަށަށް ދަތުރުކުރާ މީހުން ޕީސީއާރް ޓެސްޓު ހެދުމާއި، ވެކްސިން ނުޖަހާ މީހުން ކަރަންޓީން ވާންޖެހޭ އުސޫލަށް ވެސް ވަނީ އަމަލުކުރަން ފަށާފައެވެ.\nދެކުނު އެފްރިކާއިން ފެނިފައިވާ ކޮވިޑްގެ އާ ވޭރިއަންޓް، އޮމިކްރޮންއާ ގުޅިގެން ހަތް ގައުމަކުން ރާއްޖެއަށް މީހުން އެތެރެވުންވެސް ވަނީ މަނާކޮށްފަ އެވެ. އެގޮތުން ސައުތު އެފްރިކާ، ނެމީބިއާ، މޮޒަންބީކް، ލެސޯތޯ، ބޮޓްސްވާނާ އާއި ޒިންބާބްވޭގެ އިތުރުން އެސްވަޓީނީން ދިވެހިރާއްޖެއަށް މީހުން އެތެރެވުން ވަނީ މަނާކޮށްފައެވެ.\nކުއްލި ހަބަރު ކޮރޯނާވައިރަސް ކޮވިޑް-19 ޑރ. ނަޒްލާ ރަފީގު ސިއްހަތު އެޗް.ޕީ.އޭ ރާއްޖެ ހެލްތް މިނިސްޓްރީ


Desperate Housewives ge bathalaa Felicity Huffman ah jalu hukumeh | Mihaaru\n"ޑެސްޕެރޭޓް ހައުސްވައިވްސް" ގެ ބަތަލާ ފެލިސިޓީ ހަފްމަން އަށް4މަހުގެ ޖަލު ހުކުމެއް\nފެލިސިޓީ: އޭނާ އަށް ވަނީ ހަތަރު މަހުގެ ޖަލު ހުކުމެއް އިއްވާފައި.\nބޮސްޓަން ކޯޓުން އޭނާގެ މައްޗަށް އިއްވީ ހަތަރު މަހުގެ ޖަލު ހުކުމަކާ އެކު 20،000 ޑޮލަރުގެ ޖޫރިމަނާއެކެވެ.\n"ޑެސްޕެރޭޓް ހައުސްވައިވްސް" ގައި ލިނެޓް ސްކާވޯގެ ކެރެކްޓާ ކުޅުނު ފެލިސިޓީ، 56، ވަނީ ދަރިފުޅަށް ޔުނިވަސިޓީއަކުން ޖާގަ ހޯދަން ފައިސާ ހަރަދު ކުރި ކަމަށް އެއްބަސްވެ، ޓެސްޓް ޕޭޕަރު ސިއްރުން މާކް ކުރަން 15،000 ޑޮލަރު ހަރަދުކުރި ކަމަށް ކޯޓްގައި އިއުތިރާފު ވެފަ އެވެ.\nއޭނާއަކީ މި މައްސަލާގައި ދައުވާ ކުރާ 50 މީހުންގެ ތެރެއިން އެކެކެވެ. މީގެ ތެރޭގައި ސީބީއެސްގެ ސިލްސިލާ "90210" ގެ ބަތަލާ ލޯރީ ލޯގްލިން ވެސް ހިމެނެ އެވެ.\nނުފޫޒު ގަދަ އަދި މާލީ ގޮތުން ވެސް ތަނަވަސް ބައެއް އާއިލާތަކުން ނަހަމަ ގޮތުގައި، އެ މީހުންގެ ދަރިންނަށް އެމެރިކާގެ މަޝްހޫރު ޔުނިވަސިޓީތައް ކަމަށްވާ ޔޭލް، ޖޯޖްޓައުން އަދި ސްޓޭންފޯޑުން ފުރުސަތު ހޯދަން ކުރި މަސައްކަތް ފަޅާ އަރައި، އެތައް ބައެއްގެ ފާޑުކިޔުންތައް އަމާޒުވެފައިވެ އެވެ.\nމި މައްސަލަގަނޑަށް ބިނާކޮށް ލިމިޓެޑް ސީރީޒެއް ހަދަން ވެސް ހޮލީވުޑްގެ ސްޓޫޑިއޯއަކުން ވަނީ ނިންމައިފަ އެވެ.\nހައްތާހާވެސް ވަގުންނެވެ. ކަރަޕްޝަނެވެ. ވަކި މިތާކު ނޫނެވެ. ހުރިހާ ތާކުއެވެ.


Terrorisom aa dhekolhah Bangladesh ge 300,000 miskithugai khuthubaa dheefi | Mihaaru\nބަންގްލަޑޭޝްގެ ބައިތުލް މުކައްރަމް މިސްކިތަށް އިއްޔެގެ ހުކުރު ނަމާދަށް މީހުން އަރަނީ. --ފޮޓޯ:ބީބީސީ\nޓެރަރިޒަމާ ދެކޮޅަށް ބަންގްލަދޭޝްގެ 300،000 މިސްކިތުގައި ޚުތުބާ ދީފި\n16 ޖުލައި 2016 - 15:33\nޑާކާ (ޖުލައި 16) - ބަންގްލަދޭޝްގައި ހައްދު ފަހަނަޅާ ދިއުމުގެ ހަރަކާތްތައް އިތުރުވަމުންދާތީ އެ ގައުމުގެ ގާތްގަނޑަކަށް 300،000 މިސްކިތުގައި ޓެރަރިޒަމާ ދެކޮޅަށް އިއްޔެ ޚުތުބާ ދީފި އެވެ.\nސަރުކާރުން ހިންގާ އިސްލާމިކް ފައުންޑޭޝަނުން ލިޔުނު ޚުތުބާގައި ވަނީ ހައްގަކާ ނުލައި އެއްވެސް ނަފްސެއް މަރާލުމަކީ ބޮޑުވެގެންވާ ފާފައެއް ކަމަށް ބުނެފަ އެވެ. އަދި ޒުވާން ކުދިންގެ ސިކުނޑިތައް ހައްދުފަހަނަޅާފައިވާ މީހުންގެ ދަލުގައި ޖެހެން ދޫކޮށް ނުލުމަށް ބެލެނިވެރިންނަށް ވަނީ ގޮވާލައިފަ އެވެ.\nބަންގްލަދޭޝްގައި އެންމެ ފަހުން ދިން ޓެރަރިސްޓް ހަމަލާގައި ޑާކާގެ ކެފޭއެއްގެ ތެރޭގައި ވަނީ 20 ރަހީނުން މަރާލައިފަ އެވެ. އަދި އީދު ނަމާދުގެ ބޮޑު ޖަމާއަތަށް މީހުން ޖަމާވެފައި ވަނިކޮށް ވެސް ވަނީ ހަމަލާ ދީފަ އެވެ.\nޑާކާގެ މިސްކިތުގެ ސަލާމަތީ ކަންކަން އިއްޔެ ވަނީ ވަރުގަދަކޮށްފައި. --ފޮޓޯ:ބީބީސީ\nބަންގްލަދޭޝްގެ ނޭޝަނަލް މިސްކިތުގެ އިމާމް މުހިއްދީން ގުއާޝަމް ބީބީސީ އަށް ބުނީ އެއްވެސް ނަފްސެއް މަރާލުމަކީ އިސްލާމް ދީނުގައި ހުއްދަ ކަމެއް ނޫން ކަމުގެ މެސެޖް ޚުތުބާ މެދުވެރިކޮށް ދީފައިވާ ކަމަށެވެ.\nޓެރަރިޒަމާ ދެކޮޅަށް ހުރިހާ މިސްކިތެއްގައި ޚުތުބާ ދޭ ގޮތަށް ބަންގްލަދޭޝް ސަރުކާރުން ނިންމީ ޓެރަރިޒާމާ ދެކޮޅަށް މިހާރު ފަށާފައިވާ މަސައްކަތުގެ ދަށުންނެވެ. ނަމަވެސް އެއް ބަޔަކު ވަނީ މިކަމާ ހިތްހަމަ ނުޖެހުން ފާޅުކޮށްފަ އެވެ. އެ މީހުން ބުނި ގޮތުގައި ޚުތުބާގައި ކިޔަން ޖެހޭނީ އިމާމުން ބޭނުންވާ އެއްޗެއް ކަމަށާއި ސަރުކާރުން ޚުތުބާ ކޮންޓްރޯލް ކުރުމުން ފައިދާއެއް ނުކުރާނެ ކަމަށެވެ.\nއިތުރު ލިޔުންތައް ދީން ބަންގްލަދޭޝް މިސްކިތްތައް


Fuvahmulak Nisbaiyvaa Meehaku Sarukaaru gai Hurumun Fahuruveri vun Haqqu tho ? – saaim blog\nFuvahmulak Nisbaiyvaa Meehaku Sarukaaru gai Hurumun Fahuruveri vun Haqqu tho ?\nމިހާރަކަށް އައިސް ބައެއް ފަރާތްތަކުން ބުނަމުން ގެންދާ އެއްވާހަކަ އަކީ ސަރުކާރުގެ މަތީ މަގާމެއްގައި މިރަށު މީހަކު ހުރުމަކީ ފުވައްމުލަކަށް ލިބޭ މަތިވެރި ޝަރަފަކާއި ދަރަޖައެއް ކަމަށެވެ ! އެހެންނަމަވެސް އަހަރެންގެ ހިޔާލު މިކަމުގައި މުޅިން ތަފާތެވެ! މި ރަށު މީހަކު ސަރުކާރުގެ އިސް މަޤާމެއްގައި ހުރުމުން ހަމަގާއިމުންވެސް ލަދުގަންނަ މީހުން ރޯލް ކޯލް ވޯޓެއް ނަގާލި ކަމުގައިވިޔަސް ގިނަވާނެކަމަށް ޤަބޫލްކުރަމެވެ.\nސަބަބުތަކެއްވެސް ނެތި އެއް ނޫނެވެ ! މިރަށަށް ނިސްބަތްވާ މީހަކު ހުރެގެން މިރަށައް އައީ ކޮންތަރައްޤީއެއް ތަމައްދުނެއްތޯއެވެ ! އެ ބޭފުޅުން ބަލަނީ އެބޭފުޅުންގެ އައްމިލައް ޖީބު މުއްސަނދި ކުރުމާއި އަމިއްލަ މަސްލަހަތު ޤާނޫނު މުގުރާލާފައި ނަމަވެސް އިސްކުރާށެވެ.\nމިހެން ބުނީމައި ބައެއް މީހުން ބުނެފާނެ ފެނާއި ނަރުދަމާގެ މަސައްކަތާއި ބޯހިޔާވަހިކަމުގެ ފްލެޓްތަށްވެސް އެދަނީ ފައްކާވަމުންކަމަށެވެ. އެއީ ފަހުރުވެރި ފުވައްމުލަކު ދަރިއެއް ސަރުކާރުގެ އިސްމަގާމެއްގައި ހުރެގެން ވަމުންދާ ކަންކަންކަމަށެވެ.\nދަންވަންތޯއެވެ ! ސަރުކާރުގެ ނުފޫޒްގަދަ މަގާމެއްގައި މިރަށުގެ މީހަކު ހުރިކަމުގައި ވިޔަސް ފުވައްމުލަކު ތަރައްޤީއަށް އެބޭފުޅުން އިޙްލާސްތެރިކަމާއި އެކު މަސައްކަތެއް ނުކުރެޔޭ ބުނިކަމުގައި ވިޔަސް ދޮގަކަށް ވާނެކަމަކަށް ޤަބޫލުކުރަން ވަރަށް ދަތިއެެވެ.\nއެހެން މަސައްކަތް ކުރާނަމަ ސަރުކާރުގެ އިސްމަޤާމުތަކުގައި ތިބި ބައެއް ބޭފުޅުންގެ ރަށައް އެ ބޭފުޅުންގެ ނަމުންނަމަ ގޫގުލް ސްޕީޑްގައި ތަރައްޤީ އަންނަ ގޮތަށް، މި އެކިހެރިކޮށް އޮތް އެކަނިވެރި ރަށަށް ވެސް އެ ސްޕީޑުގައި ތަރައްޤީ ނުވަތަ ބައެއް ފުވައްމުލަކު މީހުންގެ ބަހުންނަމަ ” އެއްލާގެން އޭ ތަރައްޤީ ކަށަވަރޮ ” ވާން ޖެހޭނެއެވެ.\nމީހަކުދެ އެހެން މީހަކު ފަހުރުވެރިވާން ޖެހޭ އެއް ސަބަބަކަށް ވާންޖެހޭނީ ރައްޔިތުންގެ ހާލުބަލައި ރައްޔިތުންނާއި އެންމެ ގާތުން ރައްޔިތުންގެ ވިންދާއި އެއްގޮތަށް މަސައްކަތްކުރުމެވެ.\nފަހަރެއްގައިވެސް ތިމަޔާށް ލިބިފައިވާ މަޤާމުގެ ނާޖައިޒް ފަދާ ނަހަމަގޮތުގައި ނަގައި ގަދަބާރުން ރައްޔިތުންގެ ވިންދާއި ދެކޮޅަށް މަސައްކަތްކުރުމަކީ ފަޙުރުވެރިވާންޖެހޭ ސަބަބެއް ނޫނެވެ.\n← O Allah, I seek refuge in You from the punishment of the grave, and from the punishment of Hell-fire, and from the trials of life and death, and from the evil of the trial of Dajjal the False Messiah\nKunooz Dharumatheen Fenamun midhaney Verikameh Nimen ulhey kamuge Alaamathe Noonba? →


Hiydhathikan filaanee council inthihaabu kaamiyaabu kurumun: Yameen | Mihaaru\nއދ. ދަނގެތި ރައްޔިތުންނާ ބައްދަލުކުރަން އެ ރަށުގައި ރޭ ބޭއްވެވި ބައްދަލުވުމުގައި ކުރީގެ ރައީސް ޔާމީން (މ)، އަދި ކުރީގެ ނައިބު ރައީސް ޖަމީލް ބައިވެރިވެވަޑައިގަންނަވަނީ.-- ފޮޓޯ: ޕީއެންސީ\nހިތްދަތިކަން ބަދަލުކުރެވޭނީ ކައުންސިލް އިންތިޚާބު ކާމިޔާބު ކުރުމުން: ޔާމީން\n07 ސެޕްޓެމްބަރ 2019 - 09:19 87 comments\nމިދިޔަ އަހަރު ބޭއްވި ރިޔާސީ އިންތިޚާބުގައި ޕީޕީއެމަށް ލިބުނު ނާކާމިޔާބީއާ އެކު، ރައްޔިތުންގެ މަޖިލީހުގެ އިންތިޚާބުގެ އަޣުލަބިއްޔަތު ސަރުކާރު ހިންގާ ކޯލިޝަނަށް ދީގެން އެކަމުގެ ހިތްދަތިކަން ރައްޔިތުން ތަހައްމަލުކުރަމުންދާ ކަމަށާއި އެކަން ބަދަލުކުރެވޭނީ އެކަތިގަނޑަކަށް ވެ މަސައްކަތްކޮށް، ކުރިއަށް އޮތް ލޯކަލް ކައުންސިލްތަކުގެ އިންތިޚާބު އިދިކޮޅުން ކާމިޔާބު ކޮށްގެން ކަމަށް ކުރީގެ ރައީސް އަބްދުﷲ ޔާމީން ރޭ ވިދާޅުވެއްޖެ އެވެ.\nމިދިޔަ އަހަރުގެ ރިޔާސީ އިންތިޚާބާއި މަޖިލީހުގެ އިންތިޚާބުގެ ބޮޑު ނާކާމިޔާބީ އަށް ފަހު، ރަށްރަށަށް ފެއްޓެވި ފުރަތަމަ ދަތުރުފުޅުގައި އދ. ދަނގެތީގައި ވާހަކަފުޅު ދައްކަވަމުން ޕީޕީއެމްގެ ރައީސް އަދި އިދިކޮޅު ލީޑަރު ޔާމީން ވިދާޅުވީ، އަންނަ އަހަރުގެ އޭޕްރީލް މަހު އޮންނަ ކައުންސިލްތަކުގެ އިންތިޚާބުގެ އަޣުލަބިއްޔަތު އިދިކޮޅު ޕީޕީއެމް/ޕީއެންސީ ކޯލިޝަނަށް ނުލިބިއްޖެ ނަމަ އެކަމުގެ ހިތްދަތިކަން ރައްޔިތުން އިހުސާސް ކުރަންޖެހޭނެ ކަމަށެވެ. އަދި އެ އިންތިޚާބު ކާމިޔާބު ނުކުރެވިއްޖެ ނަމަ ހާލަތު ބަދަލުކުރުމަށް އަނެއްކާ ވެސް ޖެހޭނީ އިންތިޚާބަކަށް އިންތިޒާރުކުރަން ކަމަށް އެމަނިކުފާނު ވިދާޅުވި އެވެ.\nޔާމީން ވިދާޅުވި ގޮތުގައި، ސިޔާސީ މީހުންގެ "އޮޑި" އެކި ފަހަރު ހުރީ އެކި ދިމާލުގަ އެވެ. އަދި އެގޮތަށް މަސައްކަތް ކުރާ ނަމަ ރާއްޖެ ސަލާމަތެއް ނުކުރެވޭނެ ކަމަށް ވިދާޅުވި އެވެ.\nއެމަނިކުފާނު ވިދާޅުވީ، ރައްޔިތުންނަށް ބޭނުންވާ ކަންކަން ކޮށްދެވޭނީ ތަރުތީބެއް އޮވެ ހަމަޖެހުމާ އެކީ، ކުރިއަށް ދާ ނަމަ ކަމަށެވެ. ނަމަވެސް މިހާރުގެ ސަރުކާރުގެ އެއްވެސް އަމާޒެއް ނެތް ކަމަށާއި ހަމަޖެހުމެއް ވެސް ނެތް ކަމަށް ޔާމީން ވިދާޅުވި އެވެ.\nއެމަނިކުފާނު ވިދާޅުވި ގޮތުގައި، އެންމެ މުހިއްމީ ގައުމީ މިސްރާބުގައި ގައުމީ ނައުގައި މަސައްކަތް ކުރުމެވެ. އަދި ވިދާޅުވީ މުދާ ބަހާނީ އޭގެ ފަހުން ކަމަށެވެ. އެކަމަކު ޔާމީން ވިދާޅުވީ، ސިޔާސީ މީހުންގެ ހިޔާލަށް އަބަދު ވެސް ފުރަތަމަ އަންނަނީ މުދާ ބަހާނެ ގޮތަކާ މެދު ކަމަށާއި އެ ވާހަކަތައް ދައްކާއިރު ރައްޔިތުން ތިބި ގޮތާ މެދު ވާހަކަ ދައްކާކަށް އެމީހުން ބޭނުމެއް ނުވާ ކަމަށެވެ.\nކުރީގެ ރައީސް ޔާމީން، އދ. ދަނގެތި ރައްޔިތުންނާ ބައްދަލުކުރަން އެ ރަށުގައި ބޭއްވި ބައްދަލުވުމުގައި ބައިވެރިވި ބައެއް މީހުން.-- ފޮޓޯ: ޕީއެންސީ\n"އެހެންވީމާ މިއީ ރައްޔިތުންގެ ހައްގުގައި ކުރެވޭ މަސައްކަތަކަށް ވޭތޯ؟ މިއީ ފަރުދީ ގޮތުން ކުރާ އަމިއްލަ މަސައްކަތްތަކެއް. ރައްޔިތުންގެ ހައްގުގައި ކުރާ މަސައްކަތަކަށް ވާނީ، ރައްޔިތުންނަށް ފައިދާ ހުރި ކަންކަމުގެ ވާހަކަ ދައްކައި އަދި ގައުމުގައި ހުންނަ މުހިއްމު ކަންތައްތައް އެ އުސޫލުން ތަރުތީބުން ކުރަން ހިތްވަރު ދީ އަދި ދައްކާ ވާހަކަ ދެ ފަހަރު ދެގޮތް ނުވެ އެއް އަޒުމަކަށް މަސައްކަތް ކޮށްގެން،" ޔާމީންގެ ފުރަތަމަ ނައިބު ރައީސް ޑރ. މުހައްމަދު ޖަމީލް އަހުމަދު ވެސް ބައިވެރިވެވަޑައިގެންނެވި ބައްދަލުވުމުގައި ވިދާޅުވި އެވެ.\nޔާމީން ވިދާޅުވީ، ރަށްރަށުގައި ހަމަޖެހުން އޮންނަ ނަމަ އެ ރަށްރަށުގައި މަސްތުވާތަކެތި ބޭނުންކުރާ މީހުން މަދުވާނެ ކަމަށާއި އަދި ދީނީ ކަންތަކަށް ސަމާލުކަން ދޭ މީހުން ވެސް ގިނަވާނެ ކަމަށެވެ. އަދި ވިދާޅުވީ، ތަނަވަސްކަން އޮތީ މުޅި ގައުމުގެ ހަމަޖެހުމާ އެކު ކަމަށް ކަމަށެވެ.\nއެމަނިކުފާނު ވިދާޅުވި ގޮތުގައި، މުއުނިކަށް ވާތީ އެ މީހެއްގެ ގައިގައި ދެ ފަހަރަކު އެއް ހަރަކުން ކައްޓެއް ނުޖަހާނެ ކަމަށް ސިޔާސީ ބޭފުޅުން އެތައް ބައްދަލުވުމުގައި ވިދާޅުވެފައިވާ ކަމަށެވެ. އެގޮތުން ދެ ކަށްޓައް ވުރެ ގިނައިން ޖަހައިފި ނަމަ އެއީ ފުރިހަމަ މުއުމިނެއްތޯ ނޫނީ އެ މީހުން ދެއްކި ވާހަކަ އަނބުރާ ގެނައިތޯ އެމަނިކުފާނު އެއްސެވި އެވެ.\nޔާމީން ވިދާޅުވީ، ރާއްޖޭގައި އޮތީ ދެ ފިކުރު ކަމަށާއި އެއީ ރައްޔިތުންނަށް ފައިދާ ހުރި ކަންކަން ކޮށްދޭ އިދިކޮޅު ޕީޕީއެމް/ޕީއެންސީގެ ފިކުރުގެ އިތުރުން "ސާދަވިލޭރޭގެ ހަނދު" ގެނެސް ހަމައެކަނި ކޮށްދޭނެ ކަންކަން ބުނާ ފިކުރު ކަމަށެވެ. ހަމައެކަނި ކަންކަން ކޮށްދޭނެ ފިކުރު ކަމަށް އެމަނިކުފާނު އެ ވިދާޅުވަނީ މި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީ އަށެވެ. ޔާމީން ވިދާޅުވީ، އެމްޑީޕީއަކީ ވަކި ފިކުރެއް ކަމަށާއި ޕީޕީއެމްގެ ފިކުރު އެއާ އިިދިކޮޅު ކަމަށެވެ.\nއެމަނިކުފާނު ވިދާޅުވި ގޮތުގައި، އެމްޑީޕީ އާއި ޕީޕީއެމް/ޕީއެންސީގެ ދެމެދުގައި ދެން ތިބި ފިކުރުތަކަކީ ޖެހޭ ވައިރޯޅިއާ އެކީ ބަދަލުވާ ފިކުރުތަކެކެވެ. އެ ފިކުރުތައް އެގޮތަށް ބަދަލުވިޔަ ނުދިނުމުގެ ހުރިހާ ބާރެއް އޮތީ ރަށްރަށުގައި ދިރިއުޅޭ މީހުންގެ އަތްމަތީގައި ކަމަށް ވިދާޅުވި އެވެ.\nކުރީގެ ރައީސް ޔާމީން، އދ. ދަނގެތި ރައްޔިތުންނާ ބައްދަލުކުރަން އެ ރަށުގައި ބޭއްވި ބައްދަލުވުމުގައި މީހަކާ ސަލާމްކުރައްވަނީ.-- ފޮޓޯ: ޕީއެންސީ\nރައްޔިތުން މިހާރު ތިބީ ވަރަށް ނިކަމެތި ހާލެއްގައި ކަން ފާހަގަ ކުރައްވައި ޔާމީން ވިދާޅުވީ، އެ މީހުން ހިތްދަތިކަން އިހުސާސް ކުރަމުންދާއިރު އެކަންކަން ބަލަން ފަސޭހައެއް ނޫން ކަމަށެވެ. އަދި ވިދާޅުވީ އެއީ ތަހައްމަލްކުރެވޭ ކަންކަމެެއް ނޫން ކަމަށެވެ. ނަމަވެސް އަޅާނުލާ ގޮސްފި ނަމަ އެ ފާރުގަނޑު ބޮޑުވެ، ގޯސްވާނެ ކަމަށް ޔާމީން ވިދާޅުވި އެވެ.\nޔާމީން ވިދާޅުވި ގޮތުގައި، މާޒީގައި ގޯސްތަކެއް ހެދިފައި އެބަހުއްޓެވެ. ޚާއްސަކޮށް، ކޮންމެ ފަހަރަކު ވެސް އިންތިޚާބާ ދިމާކޮށް ގޯސްތައް ހެދޭ ކަމަށާއި އެކަމަކު ކުރިއަށް އޮތް ތަނުގައި އެކަންކަން ރަނގަޅުކުރަންޖެހޭ ކަމަށް ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް ޑރ. މުހައްމަދު ޖަމީލް އަހުމަދު އދ. ދަނގެތި ރައީސް އަބްދުﷲ ޔާމީން ޕީޕީއެމް/ޕީއެންސީ އިއްތިހާދު


IOIG: Samha ge record Mary muguraalaifi | Mihaaru\n23 ޖުލައި 2019 - 20:489comments\nރިޔޫނިއަން އައިލެންޑްސްގައި 2015 ވަނަ އަހަރު ބޭއްވި އިންޑިއަން އޯޝަން އައިލެންޑް ގޭމްސްގައި ސަމްހާ އަހުމަދު ހެދި 10000 މީޓަރު ދުވުމުގެ ގައުމީ ރެކޯޑް، މި އަހަރުގެ ގޭމްސްގެ އެ އިވެންޓުގައި މިއަދު ދުވެ މަރިޔަމް އަބްދުލްކަރީމް (މަރީ) މުގުރާލައިފި އެވެ.\nމިއީ ރާއްޖޭގެ ކުރީގެ އެންމެ މަޝްހޫރު އަންހެން ދުވުންތެރިޔާ ސަމްހާގެ އަތުގައި އޮއްވާ މަރީ މުގުރާލި ތިން ވަނަ ރެކޯޑެވެ. އަނެއް ދެ ރެކޯޑަކީ ފަސް ކިލޯމީޓަރު ދުވުމާއި ހާފް މެރެތަން ރެކޯޑެވެ.\nސަމްހާ 45 މިނެޓު 12.36 ސިކުންތުން ދުވެ ލޯ މެޑަލް ވެސް ހޯދި އިވެންޓުގެ ރެކޯޑް މަރީ މިއަދު މުގުރާލީ 10000 މީޓަރުގެ ފައިނަލުގައި 42 މިނެޓު 44.80 ސިކުންތުން ދުވެގެންނެވެ. މަރީ ދިޔައީ ހަ ވަނަ އަށެވެ. މި އިވެންޓުން ރަން މެޑަލް ހޯދީ 39 މިނެޓު 49.86 ސިކުންތުން ދުވި މަޑަގަސްކަރައިގެ ނެނީ މެޑެލީން އެވެ. ރިހި ހޯދީ މޮރިޝަސްގެ އެންޓޮއިނެޓް މިލަޒާރެވެ. އޭނާގެ ޓައިމިން އަކީ 39 މިނެޓު 55.31 ސިކުންތެވެ. އަދި ލޯ މެޑަލް ހޯދީ 40 މިނެޓު 53.65 ސިކުންތުން ދުވި މަޑަގަސްކަރައިގެ އޮލިވިއާ ރަބެމިހޯޓްރާ އެވެ.\nކަސްރަތު އިންސްޓްރަކްޓަރަކަށް މަސައްކަތްކޮށް ހުސް ވަގުތު ދުވަން ފަށައި މީގެ ހަތަރު އަހަރު ކުރިން ރަސްމީކޮށް އެތުލެޓިކްސްގެ ތެރެއަށް ވަން މަރީގެ އަތުގައި އެތުލެޓިކްސްގައި ރޯޑް ރޭސްތަކަށް ހާއްސަ ފަސް އިވެންޓުގެ ގައުމީ ރެކޯޑުގެ ހައްގުވެރިކަން އެބައޮތެވެ. އެއީ ފަސް ކިލޯމީޓަރު، 10 ކިލޯމީޓަރު، 20 ކިލޯމީޓަރު، ހާފް މެރަތަން (21 ކިލޯމީޓަރު) އަދި މެރެތަން (42 ކިލޯމީޓަރު) އެވެ.\nއޭނާ ވަނީ މި އަހަރުގެ މާޗު މަހު ތުރުކީގެ ރަންއެޓޯލިއާ މެރެތަންގައި ދުވެ، އަންހެން ބައިގެ ތިން ވަނަ ހޯދައި ގައުމީ މެރެތަން ރެކޯޑް ދެ ވަނަ ފަހަރަށް މުގުރާލައިފަ އެބެ. މިދިޔަ އަހަރުގެ ދުބާއީ މެރެތަންގައި3ގަޑި 34:24 މިނެޓުން ދުވެ ހެދި ރެކޯޑް އޭނާ އެ ފަހަރު މުގުރާލީ،3ގަޑި 30:32 މިނެޓުން ދުވެގެންނެވެ.\nސަމްހާގެ އަތުގައި އޮތް ފަސް ކިލޯމީޓަރުގެ ރެކޯޑް ގާއިމްކުރީ 2017 ވަނަ އަހަރުގެ ނޮވެމްބަރު މަހު ދިރާގު މޯލްޑިވްސް ރޯޑް ރޭހުގައި 20:47 މިނެޓުން ދުވެގެންނެވެ. ރާއްޖޭގެ އަންހެނުންގެ 10 ކިލޯމީޓަރު، 20 ކިލޯމީޓަރު އަދި ހާފް މެރެތަން ދުވުމުގެ ރެކޯޑް މަރީ ހެދީ 2017 ވަނަ އަހަރު އޮސްޓްރޭލިއާގައި އޮތް ގޯލްޑްކޯސްޓް އެއާޕޯޓް މެރެތަންގަ އެވެ. އޭގެ ތެރެއިން ހާފް މެރެތަން ރެކޯޑް ހެދީ 1 ގަޑި 34 މިނެޓުންނެވެ. ކުރިން އެ ރެކޯޑް އޮތީ 1 ގަޑި 42 މިނެޓުން ދުވެފައިވާ ސަމްހާ އަތުގަ އެވެ.\nއިތުރު ލިޔުންތައް އިންޑިއަން އޯޝަން އައިލެންޑް ގޭމްސް މަރިޔަމް އަބްދުލް ކަރީމް އެތުލެޓިކްސް


ގައިދީންގެ ފަރާތުން ޖަލު އޮފިސަރުންނަށް އަނިޔާ ލިބޭ: މުނާޒު – Dhen.mv\nގައިދީންގެ ފަރާތުން ޖަލު އޮފިސަރުންނަށް އަނިޔާ ލިބޭ: މުނާޒު\nJanuary 4, 2020 - 9:33 am\nޖަލުގައި ތިބޭ ގައިދީންގެ ފަރާތުން ޖަލު ބަލަހައްޓާ ކަރެކްޝަންސްގެ އޮފިސަރުންނަށް އަނިޔާ ލިބެމުން ދާ ކަމަށް ކޮމިޝަނަރ އޮފް ޕްރިޒަން އަބްދުﷲ މުނާޒު ވިދާޅުވެއްޖެއެވެ.\nމާފުށި ޖަލުގައި ގައިދީންނާއި އޮފިސަރުންތަކާއި މެދު ހަމަނުޖެހުން ހިންގާފައި މުނާޒު ރޭ ކުރެއްވި ޓްވީޓެއްގައި ވިދާޅުވީ ޖަލުތަކުގައި ބަންދު ކުރެވޭ މީހުންގެ ފަރާތުން ކަރެކްޝަންސްގެ އޮފިސަރުންނަށް އެކިއެކި ގޯނާ ކުރަމުން ގެންދާ ކަމަށެވެ.\nއޭނާ ވިދާޅުވީ އެކަން ކުރާ މީހުންނަށް ހެޔޮ ވިސްނައިދީ އިސްލާހުކޮށް ރެހިބިލިޓޭޓުކޮށް މުޖުތަމައުއަށް ބޭނުންތެރި ބައެއްގެ ގޮތުގައި ޖަލުން ނެރެ އާއިލާތަކަށް އުފާވެރިކަން ގެނެސްދިނުމަކީ ކަރެކްޝަންސް މުވައްޒަފުންގެ އަމާޒު ކަމަށެވެ.\nކަރެކްޝަންސް މުވައްޒަފުންގެ ސަލާމަތާއި ރައްކާތެރިކަން ކަށަވަރު ކުރުމަށް އަޅަންޖެހޭ ގާނޫނީ ފިޔަވަޅުތައް ވެސް ކެތްތެރިކަމާއި އެކު އަޅަމުން ގެންދާނެ ކަމަށް މުނާޒު ވިދާޅުވިއެވެ.\nމާފުށީ ޖަލުގައި ހަމަނުޖެހުމެއް ހިނގައި، ޖަލު އޮފިސަރުންގެ ގަޔަށް ލޮނުމިރުސް ފެން ޖަހާ ހަމަނުޖެހުން އިއްޔެ ވަނީ ހިނގާފައެވެ. މި ހަމަނުޖެހުން ހިނގާފައި ވަނީ އިއްޔެ ހެނދުނުގެ ވަގުތެއްގައެވެ.\nއެނގިފައިވާ ގޮތުގައި މި ހަމަނުޖެހުން ހިނގީ ޝަރީއަތް ނިމެންދެން ބަންދުގައި ހުރިމީހަކު، އޭނާ ބަހައްޓާފައި ހުރި ގޮޅިން ބޭސް ދިނުމަށް ނެރުނު ވަގުތުއެވެ. އަދި އޭނާ ޖަލު އޮފިސަރެއްގެ ގައިގައި ޖެހި ކަމަށް ބުނެ ޖަލު އޮފިސަރަކު އޭނާ އަށް ހަމަލާދީފައިވާ ކަމަށްވެސް އެނގިފައިވެއެވެ. މައްސަލަ ހޫނުވީ އޮފިސަރު ގައިދީ ގައިގައި ޖެހުމުން ކަމަށްވެސް އެނގިފައިވެއެވެ.\nމާފުށި ޖަލުގެ މި ހަމަނުޖެހުންތަކާއި ގުޅިގެން ކަރެޝްޝަންސްގެ ބަހެއް ލިބޭ ގޮތް ވަނީ ނުވެފައެވެ.\nބާތިލު ގޮތުގައި މީސްތަކުންގެ މުދާ ކައި އުޅޭ މީހުންނަށް މި ދުނިޔެ މަތީގައި ވެސް ކުރިމަތިލާން ޖެހޭނީ ސުންޕާ ކަންތައްތަކާ: ޚުތުބާ\nޔޯގާކީ އިސްލާމްދީނުގައިވާ އެއްކައުވަންތަ ކަމުގެ އަސާސަށް ފުށުއަރާ ކަމެއް: ޒައިދު\nފަނޑިޔާރު ޝަހީދުގެ މައްސަލަ ދެން ނިކަން އަވަހަށް ކުރިއަށް ދާނެ: ހައިލަމް


މި ދަނޑިވަޅުގައި އިތުބާރު ނުހިފޭ މަސްދަރުތަކުން ލިބޭ މައުލޫމާތު ނުފެތުރުމަށް ފުލުހުން އިލްތިމާސްކޮށްފި | Jazeera\tމި ދަނޑިވަޅުގައި އިތުބާރު ނުހިފޭ މަސްދަރުތަކުން ލިބޭ މައުލޫމާތު ނުފެތުރުމަށް ފުލުހުން އިލްތިމާސްކޮށްފި - Jazeera\nމި ދަނޑިވަޅުގައި އިތުބާރު ނުހިފޭ މަސްދަރުތަކުން ލިބޭ މައުލޫމާތު ނުފެތުރުމަށް ފުލުހުން އިލްތިމާސްކޮށްފި\nޢަލީ ޔާމީން May 22, 2019 102 views0\nފުލުހުންނާއި ސިފައިން ގުޅިގެން ހަތިޔާރާއި އެކު ރޭ ފަށާފައިވާ ހާއްސަ ތަމްރީންތަކާއި ބެހޭ ގޮތުން އިތުބާރު ނެތް މަސްދަރުތަކުން ލިބޭ މައުލޫމާތު އާންމު ނުކުރުމަށް ފުލުހުން އިލްތިމާސްކޮށްފިއެވެ.\nފުލުހުން ރޭ ނެރުއްވި ނޫސްބަޔާނެއްގައި ބުނެފައިވަނީ ސިފައިންނާއި ފުލުހުން ފެށި ތަމްރީނަކީ އެއްވެސް އިންޒާރެއް ލިބިގެން ފެށި ތަމްރީނުތަކެއް ނޫންކަމަށެވެ.\nއިއްޔަ އިރުއޮއްސުނު ވަގުތުން ފެށިގެން ސިފައިންނާއި ފުލުހުން ގުޅިގެން ތަމްރީނެއް މާލޭގައި ފެށި ތަމްރީނުތައް ތިން ދުވަހުގެ ނިޔަލަށް ކުރިއަށްދާއިރު އެ ތަމްރީނުގައި ވެހިކަލްތައް ހުއްޓުވައި، ބަލައި ފާސްކޮށް މީހުން އެއްވެ އުޅޭ ތަންތަނާއި މުހިންމު އިދާރާތަކުގައި ސިފައިން ދަނީ ފޯރިމަރަމުންނެވެ.\nފުލުހުން ބުނީ އިތުބާރު ނުހިފޭ މަސްދަރުތަކުން ލިބޭ މައުލޫމާތާއި ކަށަވަރުނުވާ، ތެދު ނޫން މައުލޫމާތު ސޯޝަލް މީޑިއާގައި ނުފެތުރުމަށް އިލްތިމާސްކުރާ ކަމަށެވެ\nމީގެ އިތުރުން، ރައްޔިތުންގެ ސަލާމަތާއި ރައްކާތެރިކަމަށްޓަކައި، ޝައްކު އުފެދޭ ޒާތުގެ އެއްވެސް ކަމެއް ފާހަގަކުރެވޭނަމަ، ލަސްނުކުރައްވާ ފުލުހަށް ނޫނީ ނޭޝަނަލް ކައުންޓާ ޓެރަރިޒަމް ސެންޓަރަށް ރިޕޯޓް ކުރުމަށް އެދޭކަމަށެވެ.


Hiya flatge adhadhu Madhukohffi: Sharuthu hamaviyas 280 faraathakah flat nulibeynekan kashavaruvejjeh\nހިޔާ ފްލެޓްގެ އަދަދު މަދުކޮށްފި: ޝަރުތު ހަމަވިޔަސް 280 ފަރާތަކަށް ފްލެޓް ނުލިބޭނެކަން ކަށަވަރުވެއްޖެ\n- 8 months ago 12 - އިނާޒް މޫސާ\nހުޅުމާލެ ދެވަނަ ފިޔަވަހީގައި ރައީސް އަބްދުﷲ ޔާމީންގެ ވެރިކަމުގައި އެޅި "ހިޔާ ފްލެޓް" ތަކުގެ ތެރެއިން ކުރިން އާންމުންނަށް ދިނުމަށް ހަމަޖެހިފައިވާ 7000 ފްލެޓްގެ އަދަދު މި ސަރުކާރުން މަދުކޮށްފިކަން ސަރުކާރުން ހާމަކޮށްފިއެވެ.\nހުޅުމާލެ ދެވަނަ ފިޔަވަހީގައި އަޅާފައިވާ 7،000 ފްލެޓް ދައްކާލަން އިއްޔެ ބޭއްވި މީޑިއާ ޓުއާ އަށް ފަހު ބޭއްވި ނޫސްވެރިންގެ ބައްދަލުވުމުގައި ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) ގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ ކުރިން ހިޔާ ޓަވަރުތަކު ކުރިން 7000 ފްލެޓް ހުންނާނެކަމަށާއި، ނަމަވެސް ފްލެޓްތަކުގައި އަސާސީ ވިޔަފާރި ބޭނުމަށް އިތުރަށް ޖާގަ ހެދުމަށް 280 ޔުނިޓް ވަނީ އެ ބޭނުމަށް ނަގަން ނިންމާފައެވެ. އެހެންކަމުން ފްލެޓްތައް ނެގުމުން ފްލެޓަށް އެދުނު މީހުންނަށް ދޭން ހުންނާނީ 6،720 އެޕާޓްމަންޓް އެވެ.\nސުހެއިލް މިހެން ވިދާޅުވިކަމުގައި ވީނަމަވެސް އަސާސީ ހިދުމަތް ދިނުމަށް ވިޔަފާރި ކުރުމަށް ތަންތަން ހިޔާގެ ޕްލޭންގައި ވަނީ ކުރެވިފައެވެ.\nސަރުކާރުން މި ގެނައި ބަދަލާއެކު އެންމެ މަތިން މާކްސް ލިބި ފްލެޓް ހައްޤުވާ 280 ފަރާތެއް ފްލެޓް ލިބުމުން މަހުރޫމްވާނެއެވެ.\nމިސަރުކާރުގެ ވެރިން އެކި ފަހަރު ވަނީ މިއިން ކޮންމެ ފްލެޓަކީ ރާއްޖޭގެ ރަށެއްގެ އާބާދީކަމުގައި ބުނެފައެވެ. އެހެންކަމުން މިއީ ފްލެޓްގެ އާބާދީއަށް ބަލައި ވިޔަފާރީގެ މަންފާ އިތުރުކޮށް ނެގުމަށް މި ސަރުކާރުން ނިންމާފައިވާ ނިންމުމެއްކަމަށް ބެލެވެއެވެ.\nސަރުކާރުން މިފަދައިން ނިންމާފައިވީނަމަވެސް ހައުސިންގ މިނިސްޓްރީގެ ޑެޕިއުޓީ މިނިސްޓަރ ޝާމިން ވަނީ 7000 އޭ ކީކަމުގައިވީނަމަވެސް ހިޔާގައި ހުރީ 6860 ފްލެޓް ކަމަށް ވިދާޅުވެފައެވެ. މިކަމާ ބެހޭގޮތުން ވޮއިސް އިން މީގެކރުިން ސުވާލު ކުރުމުން މި ޔުނިޓްތައް މަދު ކޮށްފައިވާ ސަރުކާރެއް ހާމަނުކުރައްވައެވެ.\nޑރ. މުއިއްޒު ވޮއިސް އަށް މައުލޫމާތު ދެއްވަމުން ވިދާޅުވެފައިވަނީ ކުރީ ސަރުކާރުގައި ޕްލޭން ކުރެވި ކުރެހިފައިވަނީ 7000 ޔުނިޓް ކަމަށާއި ކުރެހުމަށް މި ސަރުކާރުން ބަދަލު ގެނެސްފައިވާ މައުލޫމާތު ލިބިފައިވާކަމަށެވެ.\nޢުވާލަންވީ ޑޮކްޓަރުންގެ ކެޓަގަރީ.\nއަލަތު ކައިވެނި ކެޓެގަރީ އުވާލާ.. މާ ރަނގަޅު ވާނެ!!\nބަލަ މާލޭ ހުރިހާ ރަށްވެހިންނަކީ ތިބުނާ މަހުޖަނުންނެއް ނޫނޭ. ގިނަވާނީ 300 އަކަފޫޓު ހަމަ ނުވާ ތަންތަން. އެވެސް4ބަޔަށް ބަހާފަ.\nކޮމެންޓް ކުރުކޮއް ލިޔެގެން ބުނަށްބޭނުންވި ވާހަކައެއްނުބުނެވޭ . މާނައަކީ ކުރުކޮއްލިޔާކަށްނޭގޭ .\nބައްލަވާ ސަމަޑޭ 7000 ފުލެޓު ދޭ މީހުންގެ އެއް ކެޓަގަރީ އަކީ އަލަތުކައިވެނި ކުރާ ދެމަފިރިން އިގޭތޯ..\nދެމަފިރިން ނައް ވެސް އެބަދޭ ކިހާވަރަކައް ބެލުނީމަތޯ\nފުލެޓް ދޭނީ މާލޭ ގެދޮރު ހުރި މީހުންނަަައް،އޭރުންތާ އެމީހުން އެެއްތަނުގަ އުޅެފަ އަނެއްތަން ކުއްޔައް ދެވޭނީ\nކޮތަރު ކޮށީގައި ވިޔަފާރިކުރަން ފެށީ ކޮން ޒަމާނަކު؟\nމާލޭ ގެ ހުރި މީ ހުންނައް ލިބިފަ ހުރި ފުލެޓު އެމީހުން އަތުން ނަގަން ވީނު.ރަހުގަ ދިިިރިއުޅޭ މީހުން ނައް ވެސް ލިބިފަ ހުރި މީހުން އަތުން ވެސް.\nހިޔާ ފްލެޓްތައް ދިނުމާމެދު ރައްޔިތުން ދެކޭގޮތް ބަލަނީ 1 11 hours ago\nހިޔާ ފުލެޓު އަގު ހާމަކޮށްފި، 25 އަހަރަށް ބަހާލުމުން މަހަކަށް ޖެހެނީ 3800 ރުފިޔާ!64 days ago\nހިޔާ ފުލެޓުތަކުގައި ސްމާޓް މީޓަރު ހަރުކުރުމުގެ މަސައްކަތް އަންނަމަހު05 days ago\nވުޖޫދުގައި ނެތްކަމަށް ބުނި ހިޔާ މަޝްރޫޢުގެ އެއް ކޮަޓަރީގެ ފުލެޓުތަކެއްގެ ފޮޓޯ އާންމުކޮށްފި34 days ago\n1 ކޮޓަރީގެ ފުލެޓުތައް ސަރުކާރުން ބޭނުން ނުވާކަމަށް ފަހި ދިރިއުޅުން ކޯޕަރޭޝަނުން ކުންފުނިތަކަށް އެންގި 15days ago\nޢަލި ރަމީޒްގެ ޕޯލް: ހިޔާ ފުލެޓުތަކުގެ މައްސަލައިގައި އޮޅުވާލާފައިވާ 80 އިންސައްތަ ފަރާތްތަކުން ދެކޭ!26 days ago


Noosveriyaa maraalan engee Saudi Intelligence officereh | Mihaaru\nނޫސްވެރިޔާ ޚާޝުގްޖީގެ މަރުގެ ބައިނަލްއަގުވާމީ ތަހުގީގެއް ވަނީ ފަށާފައި. --ފޮޓޯ:ގެޓީ އިމޭޖަސް\n09 ފެބުރުއަރީ 2019 - 09:42 10 comments\nޚާޝުގްޖީ މަރާލީ ކޮންސިއުލޭޓް ތެރޭގައި ވިހަ އިންޖެކްޝަނެއް ޖަހައިގެން ކަމަށް ވެސް އޭނާ ވިދާޅުވި އެވެ. ނޫސްވެރިޔާ މަރާލަން އަމުރުކުރި އިންޓަލިޖެންސް އޮފިސަރަކީ ޚާޝުގްޖީ ސައުދީ އަށް އަނބުރާ ގެންދިއުމާ ހަވާލުވެ ހުރި މީހާ ކަމަށް ވެސް ޝަލާން ވިދާޅުވި އެވެ.\nއޭނާ ވިދާޅުވީ ޚާޝުގްޖީގެ ހަށިގަނޑު ކޮންސިއުލޭޓް ތެރޭގައި ކުދިކޮށް ކޮށާލުމަށް ފަހު، އުކާލުމަށް "ތުރުކީ މީހަކާ" ހަވާލުކުރި ކަމަށެވެ.\nމަރާލި ނޫސްވެރިޔާ ޖަމާލް ޚާޝުގްޖީ. --ފޮޓޯ: ގެޓީ އިމޭޖަސް\nއަނެއްކޮޅުން ޚާޝުގްޖީ މަރާލި ދުވަހު އިސްތަންބޫލަށް ދިޔަ ސައުދީގެ 15 މީހުންނަކީ ކޮބައިކަން ތުރުކީން ވަނީ ހޯދައިފަ އެވެ.\nޚާޝުގްޖީގެ މަރުގެ ތަހުގީގަށް ސައުދީ އަރަބިއާ އިން ހުރަސް އަޅާ އަދި ތުރުކީން ވެސް އެ މައްސަލަ ތަހުގީގު ކުރުމުގައި ސައުދީން ދަތިތައް ކުރިމަތިކޮށްފައިވާ ކަމަށް އދ.ގެ ތަހުގީގު ޓީމުން ވަނީ ބުނެފަ އެވެ. އދ. ގެ އިންސާނީ ހައްގުތަކާ ބެހޭ ޚާއްސަ ރެޕަޓުއާ އަގްނީސް ކަލަމާޑް އިސްކޮށް ހުންނަވާ ހިންގި ތަހުގީގުގެ ޕްރިލިމިނަރީ ރިޕޯޓުގައި ބުނެފައިވާ ގޮތުގައި ތުރުކީގެ އިންވެސްޓިގޭޓަރުން ސައުދީ ކޮންސިއުލޭޓަށް ވަނުމުގެ ހުއްދަ ދީފައި ވަނީ ނޫސްވެރިޔާ މަރާލިތާ 13 ދުވަސް ފަހުން ކަމަށެވެ.\nއިސްތަންބޫލްގައި ހުންނަ ސައުދީ ކޮންސިއުލޭޓުގައި ޚާޝުގްޖީ މަރާލީ އޮކްޓޯބަރު2ވަނަ ދުވަހު އެވެ. ތުރުކީގެ ތަހުގީގު ޓީމުން ކޮންސިއުލޭޓަށް ވަނުމުގެ ހުއްދަ ސައުދީން ދިނީ އޮކްޓޯބަރު 15 ވަނަ ދުވަހު އެވެ.\nނޫސްވެރިޔާ މަރާލި ކަމަށް ތުހުމަތުކޮށްފައިވާ ގަހުތާނީ އާއި އަސީރީ.\nޚާޝުގްޖީ މަރާލުމުގައި އެންމެ އިސްކޮށް އުޅުނު ކަމަށް ބެލެވޭ ދެ މީހުން ކަމަށްވާ ސައުދީ ވަލީ އަހުދުގެ އަރިސް ބޭފުޅެއް ކަމަށްވާ ސައުދު އަލް ގަހުތާނީ އާއި ސައުދީ އިންޓިލެންސްގެ ނައިބް އަހުމަދު އަސީރީ ހައްޔަރު ކުރުމުގެ އަމުރު އިސްތަންބޫލްގެ ޕްރޮސެކިއުޓާ ޖެނެރަލްގެ އޮފީހުން ކުރިން ވަނީ ނެރެފަ އެވެ. ތުރުކީން ބުނެފައި ވަނީ ޚާޝުގްޖީ މަރާލުމުގައި އެންމެ އިސްކޮށް އުޅުނީ އެ ދެ މީހުން ކަމަށެވެ. ގަހުތާނީ އާއީ އަސީރީ ވަނީ އެ މީހުން ތިބި މަގާމުތަކުން ދުރުކޮށްފަ އެވެ.\nނޫސްވެރިޔާގެ މަރާ ގުޅުން ހުރި 17 މީހަކާ ދެކޮޅަށް އެމެރިކާ އިން ވަނީ ދަތިކުރުމުގެ ފިޔަވަޅު އަޅައިފަ އެވެ. އޭގެ ތެރޭގައި ގަހުތާނީ ވެސް ހިމެނެ އެވެ.\nސައުދީން އަރަބިއާ އިން ބުނެފައި ވަނީ ޚާޝުގްޖީގެ މަރާ ގުޅިގެން 11 މީހެއްގެ މައްޗަށް ދައުވާ ކުރާ ކަމަށެވެ. އަދި އޭގެ ތެރޭން ފަސް މީހަކަށް މަރުގެ އަދަބު ދިނުމަށް މަސައްކަތް ކުރާ ކަމަށް ވެސް ބުނެފައިވެ އެވެ. ނަމަވެސް އޭގެ ތެރޭން އެކަކު ވެސް ތުރުކީއާ ހަވާލު ކުރުމަށް ސައުދީން ވަނީ ދެކޮޅު ހަދައިފަ އެވެ.


Yameen5aharah jalah lai,5million dollar in joorimanaa koffi | Mihaaru\nކުރީގެ ރައީސް ޔާމީން އެމަނިކުފާނުގެ ސަޕޯޓަރުންނަށް އަތްޕުޅު ހިއްލާލައްވައި ސަލާމް ކުރައްވަނީ.---ފޮޓޯ: މިހާރު\nޔާމީން ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާކޮށްފި\n28 ނޮވެމްބަރ 2019 - 13:09 211 comments\nއެކަމަކު ކުރީގެ ރައީސް އިބްރާހިމް ނާސިރުގެ ވެރިކަމުގައި އެމަނިކުފާނު ހިންގެވި ހިޔާނާތުގެ ތުހުމަތުތައް، އޭރުގެ ރައްޔިތުންގެ މަޖިލިހުން ތަހުގީގުކޮށް، ގައިރު ހާޒިރުގައި ޝަރީއަތް ހިންގައި، ޖެނުއަރީ 20، 1986 ގައި ހުކުމްކުރީ 25 އަހަރަށް އަރުވާލާށެވެ.\nނާސިރު އޭރު ދިރިއުޅުއްވީ ސިންގަޕޫރުގަ އެވެ. އެކަމަކު ރާއްޖޭގެ މިނިވަންކަމުގެ ރިހި ޔޫބީލްގެ ރަސްމީ ޖަލްސާގައި، ޖުލައި 26، 1990 ގައި، އޭރުގެ ރައީސް މައުމޫން އަބްދުލްގައްޔޫމް ވަނީ އެމަނިކުފާނަށް މައާފު ދެއްވައިފަ އެވެ.\nނާސިރަކީ، އިނގިރޭސިންގެ އަތްދަށުން ރާއްޖެ މިނިވަންކުރުމުގެ ބާނީ އެވެ.\nޔާމީންގެ ވެރިކަމުގައި އެމްއެމްޕީއާރުސީ މެދުވެރިކޮށް، އޭރުގެ ނައިބު ރައީސް އަހުމަދު އަދީބު އިސްކޮށް ހުންނަވައި ހިންގި ހިޔާނާތުގެ އަގު 3.3 ބިލިއަން ރުފިޔާއަށް އަރާނެ ކަމަށް ބެލެވެ އެވެ. ރިސޯޓް ހަދަން ދޫކުރި ރަށްރަށާއި ފަޅުތަކަށް ދައުލަތަށް ދެއްކި ފައިސާ، އެމްއެމްޕީއާރުސީގެ އެކައުންޓަށް ވެއްދުމުގެ ބަދަލުގައި، ޖަމާކޮށްފައި ވަނީ އަދީބުގެ ގާތް އެކުވެރިއެއްގެ ކުންފުނި ކަމަށް ވާ އެސްއޯއެފްގެ އެކައުންޓްތަކަށެވެ. އެސްއޯއެފުން ޔާމީންގެ އެކައުންޓަކަށް އެއް މިލިއަން ޑޮލަރު ޖަމާކުރި އެވެ. މަނީ ލޯންޑަރިންގެ ޝަރީއަތް ހިންގީ އެ މުއާމަލާތުގެ މައްޗަށް ބިނާކޮށްފަ އެވެ.\nރާއްޖޭގެ ތާރީޚުގައި ފުރަތަމަ ފަހަރަށް ޓީވީން ލައިވްކޮށް ދެއްކި ޝަރީއަތުގައި، ޕްރޮސެކިއުޓަ ޖެނެރަލް އުފުލި ދައުވާގެ ދިފާއުގައި ވާހަކަދެއްކެވީ ޔާމީންގެ ވަކީލުންނެއް ނޫނެވެ. ކޮންމެ އަޑުއެހުމެއްގައިހެން ވަރަށް ދިގުކޮށް ޔާމީން ވެސް ވާހަކަފުޅު ދެއްކެވި އެވެ.\nއެމަނިކުފާނުގެ ދިފާއުގައި ދެއްކެވި އެއް މިސާލަކީ، އެސްއޯއެފްގައި ހުރީ އެމްއެމްޕީއާރުސީގެ ހިޔާނާތުގެ ފައިސާކަން މިހާތަނަށް ދައުލަތުގެ އެއްވެސް އިދާރާއަކުން ނިންމާފައި ނުވާ ކަމަށެވެ. އެހެންކަމުން މޯލްޑިވްސް އިސްލާމިކް ބޭންކްގައި ހުޅުވާފައި އޮތް އެމަނިކުފާނުގެ އެކައުންޓަކަށް އެސްއޯއެފުން ޖަމާކުރީ އެމްއެމްޕީއާރުސީގެ ހިޔާނާތުގެ ފައިސާކަން ދައުލަތަށް ބުނެނުދެވޭ ކަމަށް، ވިދާޅުވި އެވެ.\nއެންމެ ފަހުން ރޭ ވެސް ޔާމީން ވަނީ އެމަނިކުފާނުގެ ސަޕޯޓަރުންގެ ކުރިމަތީގައި ދިފާއުގެ ވާހަކަފުޅު ދައްކަވައިފަ އެވެ.\nޔާމީން ވިދާޅުވީ ދައުލަތުން ކުރާ ދައުވާގައި ބުނަނީ މީހަކު ވޮލެޓުން ނަގައި އެހެން މީހަކަށް ދޭ ފައިސާގައި ކޮރަޕްޝަން ހިމެނޭކަން ފައިސާ ހިފި މީހާއަށް އެނގެން ޖެހޭނެ ކަމަށެވެ. އެމަނިކުފާނަށް ލިބިވަޑައިގަތީ ކޮރަޕްޝަން ހިމެނޭ ފައިސާ ކަމަށް ބުނެ ކޯޓަށް ހެކިބަސް ދިން މީހުންނަށް އެއީ ކޮރަޕްޝަންގެ ފައިސާކަން ސާބިތު ކޮށްދެވިފައި ނުވާ ކަމަށް ވެސް ވިދާޅުވި އެވެ.\n"ހެކިދޭން މިތިބީ މިއީ ކޮރަޕްޝަންގެ ފައިސާކަން އެނގޭނޭ، ތިމަންނަމެން ވެސް މިތިބީ އެ ކޮރަޕްޝަންގެ ތެރޭގައޭ ބުނި ދެ މީހުން. އެއީ އަހުމަދު އަދީބާއި އަބްދުﷲ ޒިޔަތާ. އެ ދެ މީހުން މިބުނަނީ ތިމަންނަމެންނަކީ ވެސް މި ކޮރަޕްޝަންގައި ތިބި ބައެކޭ،" ޔާމީން ވިދާޅުވި އެވެ.\n"އެހެންވެ ތިމަންނަމެން މި ފައިސާ ރައީސް ޔާމީނަށް ދިނިއްޔޭ. ރައީސް ޔާމީނަށް އެނގޭނޭ ކޮރަޕްޝަން ފައިސާކަން."\nމިއަދުގެ ހުކުމް ޔާމީންގެ ސިޔާސީ މުސްތަގުބަލާ ވެސް ގުޅޭ\nމިއަދުގެ ހުކުމަކީ ޔާމީންގެ ސިޔާސީ ހަޔާތްޕުޅުގެ ކުރިމަގާ މެދު ވެސް ގޮތެއް ނިންމޭނެ ފިޔަވަޅަކަށް ވެސް ވާނެ އެވެ. ގާނޫނުއަސާސީ ބުނާ ގޮތުން ޖިނާއީ ކުށެއްގައި އެއް އަހަރަށް ވުރެ ދިގު މުއްދަތެއްގެ ހުކުމެއް އައިސްފައިވާ މީހެއް ނަމަ، ރައީސްކަމަށް ކުރިމަތިލެވޭނީ، އެ ހުކުމެއް ތަންފީޒުކޮށް ނިމުނުތާ ނުވަތަ މައާފުކުރިތާ ތިން އަހަރު ވުމުންނެވެ.\nޖިނާއީ ވަކި ކުށްތަކެއް ސާބިތުވާ މީހުންނަށް އެއްގޮތަކަށް ވެސް ރައީސްކަމަށް ކުރިމަތިނުލެވޭނެ ހާލަތްތަކެއް ވެސް ގާނޫނުއަސާސީގައި ބަޔާންކޮށްފައިވެ އެވެ. އެގޮތުން ކަނޑައަޅާފައިވާ ކުށްތަކަކީ އިސްލާމް ދީނުގައި ހައްދު ކަނޑައަޅާފައިވާ ކުށެއް، ނުވަތަ މަކަރާއި ހީލަތާއި ޓެކުމާއި ހިޔާނާތުގެ ކުށެވެ. މިއިން އެއްވެސް ބާވަތެއްގެ ކުށެއް ސާބިތުވެ، ހުކުމެއް އައިސްފައިވާ މީހަކަށް ރައީސުލްޖުމްހޫރިއްޔާގެ މަގާމަށް ކުރިމައްޗެއް ނުލެވޭނެ އެވެ.\n- ޔާމީންގެ ނަމުގައި އިސްލާމިކް ބޭންކުގައި ހުޅުވާފައިވާ އެކައުންޓަކަށް، އެމްއެމްޕީއާރުސީގެ ޚިޔާނާތުގެ ފައިސާ ވަން އެސްއޯއެފުން ޖަމާކުރި އެއް މިލިއަން ޑޮލަރު ދައުލަތާ ހަވާލުކުރަން ދެކޮޅު ހެއްދެވުން.\n- އޭސީސީއާ ފައިސާ ހަވާލު ނުކުރައްވައި އެއްބަސްވެވަޑައިގަތީ ބީއެމްއެލްގައި އެސްކްރޯ އެކައުންޓެއް ހުޅުވައި އެ ފައިސާ ހަވާލުކުރަން.\n- އެސްކްރޯ އެކައުންޓަށް ޖަމާކުރަން ޖެހޭނީ އެމްއައިބީގައި ހުރި ފައިސާ ކަން އަންގައި (އެކައުންޓް ނަމްބަރު ވެސް) އެއްބަސްވުމުގައި ލިއެފައިވޭ. އަމަލު ކުރެއްވީ އެއްބަސްވުމާ އެއްގޮތަށް ކަން ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އާޒިމާ ޝަކޫރު ލިއުމުން އޭސީސީ އަށް އަންގަވާފައިވޭ.\n- އެކަމަކު އޭސީސީ އަށް ފަހުން އެނގުނު ގޮތުގައި، އެސްކްރޯ އެކައުންޓަށް ޓްރާންސްފާކުރީ، ކުރީގެ ޓޫރިޒަމް މިނިސްޓަރު މޫސާ ޒަމީރު ޔާމީންގެ ބީއެމްއެލް އެކައުންޓަކަށް ޖަމާކުރި ފައިސާ.\n- އެސްކްރޯ އެކައުންޓަށް ޖަމާކުރެއްވީ އެމްއައިބީ އެކައުންޓުގައިވާ ފައިސާ ނޫން ކަން އޭސީސީގެ ސަމާލުކަމަށް ގެނައީ އެމްއެމްއޭގެ ފައިނޭންޝަލް އިންޓެލިޖެންސް ޔުނިޓުން. އެކަން ބަލައިދޭން ފުލުހުންނަށް ހުށަހެޅީ އޭސީސީން.\n- ތަހުގީގަށް ފަހު ހާމަކުރި ގޮތުގައި، ޔާމީން ވަނީ އެސްއޯއެފުން ޖަމާކުރި އެއް މިލިއަން ޑޮލަރު، އިސްލާމިކް ބޭންކުގައި ހުޅުވާފައިވާ އިންވެސްޓްމެންޓް އެކައުންޓަކަށް ޖަމާކުރައްވައި، އެ ފައިސާ އިން މަންފާ ވެސް ހޯއްދަވާފައި.\nދައުވާގެ އަދަބު: ބޮޑު ޖޫރިމަނާއަކާ އެކު ޖަލު ހުކުމެއް\nމަނީ ލޯންޑަރިންއަކީ ގާނޫނުގައި އެންމެ ބޮޑު އަދަބު ކަނޑައަޅާފައިވާ އެއް ކުށެވެ. ޔާމީންގެ މައްޗަށް ދައުވާ އުފުލާފައި ވަނީ، އެ ގާނޫނުގެ 53 ވަނަ މާއްދާގެ (ހ) ގެ ދަށުންނެވެ. އެ މާއްދާގައި އޮންނަނީ މަނީ ލޯންޑަރިން ކަމަށް ބަޔާންކޮށްފައިވާ ކޮންމެ ހަރަކާތެއް ނުވަތަ އަމަލެއް ހިންގުމަކީ ކުށެއް ކަމަށެވެ. ޔާމީނަށް އުފުލާފައިވާ މި ދައުވާ ސާބިތުވެއްޖެ ނަމަ ދިގު މުއްދަތުގެ ޖަލު ހުކުމެއް އަންނާނެ އެވެ.\nމަނީ ލޯންޑްރިންގެ އަމަލެއް ހިންގަން އުޅުމަކީ ނުވަތަ އެ ކުށް ކުރުމުގައި އެހީތެރިވެދިނުމަކީ ނުވަތަ މަގުފަހިކޮށްދިނުމަކީ ވެސް ކުށެކެވެ. އެ ކުށް ކުރުމަށް ހިތްވަރުދިނުން ވެސް އޮތީ ބޮޑު ކުށެއްގެ ގޮތުގައި ކަނޑައަޅައިފަ އެވެ. އަދަބަކީ 5،0000ރ އާއި 500،000ރ. އާ ދެމެދުގެ އަދަދަކުން ޖޫރިމަނާކުރުމާ އެކު 2-10 އަހަރާ ދެމެދުގެ މުއްދަތަކަށް ޖަލަށް ލުމެވެ.\nއިތުރު ލިޔުންތައް ރައީސް އަބްދުﷲ ޔާމީން މަނީ ލޯންޑްރިން ކްރިމިނަލް ކޯޓް ކުށްކުރުން އެމްއެމްޕީއާރްސީގެ ކޮރަޕްޝަން


Eh kameh kurumah dhe faharu Vote ah ehi iruves memberunnah neygunu!\nއެއް ކަމެއް ކުރުމަށް ދެ ފަހަރު ވޯޓަށް އެހިއިރުވެސް މެންބަރުންނަށް ނޭނގުނު!\nރައްޔިތުންގެ މަޖިލީހުގައި ބިލެއް ހުށަހަޅާ ކޮމެޓީ މަރުހަލާގައި އެ ބިލު ދިރާސާކޮށް ނިމުމުން ތަޅުމާއި ހަމައަށް އެ ބިލެއް އަތުވެއްޖެ ނަމަ މެންބަރުންނަށް އެ ބިލަކަށް އިސްލާހު ހުށަހެޅުމުގެ ފުރުސަތު އޮންނާނެ އެވެ. އަދި އެ އިސްލާހުތައް ފާސް ކުރުމަށް މަޖިލީހުގެ ވޯޓު ގަޑީގައި ރިޔާސަތުން ވޯޓަށް އަހާނެ އެވެ. ނަމަވެސް މިއަދުގެ ޖަލްސާ އިން ފެނިގެން ދިޔައީ މިފަހުގެ ތާރީހެއްގައި މަޖިލީހުން ނުފެންނަ މަންޒަރެކެވެ. އެއީ އެއް ކަމެއް ކުރުމަށް ދެ ފަހަރަށް ވޯޓު ދިނުމެވެ.\nމިއަދުގެ ވޯޓު ގަޑީގައި ވޯޓަށް އަހާފައި ވަނީ ދެ ކަމަކަށެވެ. އެއީ ޖުޑީޝަލް ސަރވިސް ކޮމިޝަން (ޖޭއެސްސީން) ކްރިމިނަލް ކޯޓުގައި ނުނިމި ހުރި މައްސަލަތަކާއި ގުޅިގެން ހުށަހަޅާފައިވާ ރިޕޯޓު އިތުރަށް ދިރާސާ ކުރުމާއި ގުޅޭ ގޮތުން ނެގި ދެ ވޯޓެވެ. މި ގޮތަށް ދެ ވޯޓު ރިޔާސަތުން ނަގާފައިވަނީ ދެ މެންބަރަކު ހުށަހެޅުމެއް ހުށަހަޅާފައި އޮތުމުންނެވެ. އެއް ހުށަހެޅުން ހުށަހެޅުއްވީ އައްޑޫ މީދޫ ދާއިރާގެ މެންބަރު ރޮޒެއިނާ އާދަމް އެވެ. ދެވަނަ ހުށަހެޅުން ހުށަހެޅުއްވީ މެދު ހެންވޭރު ދާއިރާގެ މެންބަރު އަލީ އާޒިމެވެ.\nރޮޒެއިނާ ހުށަހެޅުއްވީ ކްރިމިނަލް ކޯޓުގައި ނުނިމި ހުރި މައްސަލަތަކާއި ގުޅޭ ރިޕޯޓު އިތުރަށް ދިރާސާ ކުރުމަށް ޖުޑިޝަރީ ކޮމެޓީ ފޮނުވުމަށެވެ. މި ހުށަހެޅުން ފާސްވީ 39 މެންބަރުންގެ ވޯޓުންނެވެ. އަލީ އާޒިމް ހުށަހެޅުއްވީ ކްރިމިނަލް ކޯޓުގައި ނުނިމި ހުރި މައްސަލަތައް ދެނެގަނެ އަދި އެ ހުރަސްތައް ގިރާ ކުރުމަށް ކުރަން ހުރި ކަންކަން ކުރުމަށް ޖޭއެސްސީން ނިންމާފައިވާއިރު ކްރިމިނަލް ކޯޓުގެ މައްސަލަތައް އަވަހަށް ނިންމުމަށް އަދި ޖޭއެސްސީގެ އަމާޒަށް ވާސިލުވުމަށް ބޭނުންވާ އިންތިޒާމުތައް ހަމަޖައްސައި ދިނުމަށެވެ. އާޒިމްގެ އެ ހުށަހެޅުން ފާސްވީ 65 މެންބަރުންގެ ވޯޓުންނެވެ.\nއެ ދެ ހުށަހެޅުމަށް ވޯޓަށް އަހާ ނިމުމުން ރިޔާސަތުގައި އިންނެވި މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ މަޖިލީހުގައި މިއަދު އެއް ކަމެއް ކުރުމަށް ވޯޓަށް އެހީ ދެ ފަހަރު ކަމަށެވެ. ނަޝީދު ވަނީ މަޖިލީހުގެ ކަންކަން ހިނގާ ނުހިނގާ ގޮތް މަޖިލިސް މެންބަރުން އެނގިވަޑައިނުގަންނަވާތީ އެކަމާ ހިތާމަ ކުރައްވާ ކަމަށް ވިދާޅުވެފަ އެވެ.\n"އިއްޒަތްތެރި މެންބަރުންނަށް މި މަޖިލީހުގައި ކަންކަން ހިނގާ ގޮތް އެނގިވަޑައިނުގަންނަވާ މިތަނުގައި ތިއްބެވުމަކީ ވަރަށް ޖަވާބުދާރީކަން ކުޑަ، ވަރަށް ވަރަށް ބޮޑަށް ތިބޭފުޅުން ކުރައްވައިގެން ތި ތިއްބެވި ހުވަޔާއި އަދި ރާއްޖޭގެ ރައްޔިތުން ތިބޭފުޅުންގެ ކިބައިން އެދޭ އެދުމާއި މި ކަންކަމާއި ވަރަށް ބޮޑަށް ފުށޫ އަރާ ކަމެއް،" ނަޝީދު ވިދާޅުވި އެވެ.\nމަޖިލީހުގައި މިއަދު އެއް ކަމެއް ކުރުމަށް ދެ ފަހަރު ވޯޓަށް އެހުމުންވެސް މެންބަރުން ވޯޓު ދެއްވި އެވެ. ނަމަވެސް މަހިބަދޫ ދާއިރާގެ މެންބަރު އަހުމަދު ތާރިގް ވަނީ ރިޔާސަތުން ދެއްކެވި ވާހަކަ ރަނގަޅަށް ސާފު ނުވާ ކަމަށް ވިދާޅުވެފަ އެވެ.\n"އަޅުގަނޑު މި ދެއްކި ވާހަކަތައް ވަރަށް ރަނގަޅަށް ސާފުވާނެ އިނގޭތޯ ރަނގަޅަށް އަޑު އެއްސެވީމާ،" ނަޝީދު ވިދާޅުވި އެވެ.\nނަޝީދު ވިދާޅުވީ މަޖިލީހުގެ ގަވާއިދުތަކާއި އެއްޗެހި ރަނގަޅަށް މެންބަރުން ބައްލަވާ ނަމަ އަދި މަޖިލީހުގެ ތަޅުމުގައި އިންނަވައިގެން މަޖިލީހުގެ ޖަލްސާއަށް ސަމާލުކަން މެންބަރުން ދެއްވާ ނަމަ މަޖިލީހުގެ ތަޅުމުގައި ކަންކަން ހިނގާ ގޮތް އަދި ޖަލްސާ ހިނގާ ނުހިނގާ ގޮތް މެންބަރުންނަށް އެނގިވަޑައިގަންނަވާނެ ކަމަށެވެ.


އަލްޤާރީ އިބްރާހީމް ޝިފާއު - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2015 - The President's Office\nކީރިތި ޤުރްއާން ކިޔެވުމާއި އުނގަންނައިދިނުމުގެ ދާއިރާއިން؛\nއަލްޤާރީ އިބްރާހީމް ޝިފާއު\nރ. އިންނަމާދޫ/ ޝާރކް\nކީރިތި ޤުރްއާން ކިޔެވުމާއި އުނގަންނައިދިނުމުގެ ދާއިރާއިން މިއަހަރު ހިތްވަރު ދިނުމުގެ އިނާމު ލިބިވަޑައިގަންނަވާ ބޭފުޅަކީ، މިރޮނގުން އަޅުގަނޑުމެންގެ ތެރެއަށް ވަރަށް މަޝްހޫރު ބޭފުޅެކެވެ.\nކީރިތި ޤުރްއާން އަޑުއެހުމަށާއި ކިޔެވުމަށް އިބްރާހީމް ޝިފާއު އެންމެ ކުޑައިރުއްސުރެވެސް ވަރަށްބޮޑު އަހަންމިއްޔަތުކަމެއް ދެއްވައެވެ. އެކަމަށް އެންމެ ބޮޑަށް މަގުފަހިވީ، 1994 ވަނަ އަހަރު އަލްމަދްރަސަތުލް ޢަރަބިއްޔަތުލް އިސްލާމިއްޔާއިން ކިޔަވައި ވިދާޅުވުމުގެ ފުރްޞަތު ލިބިވަޑައިގެންނެވި ހިސާބުން ފެށިގެންނެވެ. ކީރިތި ޤުރްއާނުގެ ތެރެއަށް ވެދެވަޑައިގަތުމާއެކު، ޤުރްއާން ކިޔެވުމުގެ ތަފާތު ރާގުތަކަށް އޭނާގެ ހިތްޕުޅުގައި ޚާއްޞަ ލޯތްބެއް އުފެދުނެވެ. އަދި އެކި ރާގުތައް ދަސްކުރައްވަން ފެށްޓެވިއެވެ. ހިތްވަރާއި ޢަޒުމާއެކު މަސައްކަތެއް ފަށައިފި ކަމަށްވާނަމަ، މާތްﷲގެ އިރާދަފުޅާއެކު، އެކަން ޙާޞިލުވާނެ ކަމުގެ ފުރިހަމަ ޔަޤީންކަމާއެކު، ޝިފާއު މި ފެށްޓެވި މަސައްކަތުގެ ނަތީޖާ ދިޔައީ ފެންނަމުންނެވެ. 1994 ވަނަ އަހަރުން ފެށިގެން 2007 ވަނަ އަހަރާ ހަމަޔަށް، ރާއްޖޭގެ ޤައުމީ ޤުރްއާން ކިޔެވުމުގެ މުބާރާތުގައި، އެންމެމަތީ ހަރުފަތުގައި، ދެ އަހަރަކު ފިޔަވައި ހުރިހާ އަހަރަކު، އެއްވަނައިގައި އޭނާވަނީ ހިފަހައްޓަވާފައެވެ. އަދި ޖަމުޢިއްޔަތުލް ފަލާޙުގެ ޤުރްއާން މުބާރާތްތަކުގައިވެސް އެންމެމަތީ ހަރުފަތުގައި އޭނާ ހިފެހެއްޓެވިއެވެ. ރާއްޖެއިން ބޭރު ފަނޑިޔާރުން ގެންނަވައިގެން، 2002 ވަނަ އަހަރު ރާއްޖޭގެ ޤާރީންގެ މެދުގައި ބޭއްވި ކީރިތި ޤުރްއާން ކިޔެވުމުގެ މުބާރާތުން2ވަނަ ހޯއްދަވާފައިވެއެވެ. މި މުބާރާތުގައި ބައިވެރިވި އެއްވެސް ފަރާތަކަށް މުބާރާތުގެ 1 ވަނަ ޙާޞިލު ކުރެއްވިފައެއް ނުވެއެވެ.\nއިބްރާހީމް ޝިފާއުގެ ޢަޒުމަކަށްވީ، މި ރޮނގުން ރާއްޖެއިން ޙާޞިލު ކުރެވެން އޮތް އެންމެމަތީ ތަޢުލީމެއް ޙާޞިލު ކުރެއްވުމެވެ. އެގޮތުން، މަޢުހަދުއް ދިރާސާތިލް އިސްލާމިއްޔާއިން ހިންގަވާ އިމާމު ކޯހާއި، ޤާރީ ކޯސް ފުރިހަމަކުރެއްވުމަށް 2005 ވަނަ އަހަރު ފެށްޓެވިއެވެ. އޭގެ ނަތީޖާއަކީ ޤާރީ ކޯހާއި، އިމާމުން ތަމްރީނު ކުރުމުގެ ޑިޕްލޮމާ ކޯހާއި، ޤުރްއާން މުދައްރިސް އޮނަރޒް ޑިގްރީ ޙާޞިލު ކުރެއްވި ކުރެއްވުމެވެ. އެއަށްފަހު، އިސްލާމީ ޝަރީޢާއިން އޭނާވަނީ މާސްޓަރޒްވެސް ހައްދަވާފައެވެ.\nޝިފާއު ވަނީ ރާއްޖޭގެ އެކި ސްކޫލްތަކަށްވެސް ކީރިތި ޤުރްއާން އުނގަންނައިދިނުމުގެ ރޮނގުން އެހީތެރިކަން ފޯރުކޮށްދެއްވާފައެވެ. މާލޭގެ އެކި ސްކޫލްތަކަށް އެކި މުބާރާތްތަކުގައި މަތީ ވަނަތައް އޭނާ ހޯއްދަވައިދެއްވާފައިވެއެވެ. މީގެއިތުރުން، ރާއްޖެއިން ބޭރުގައިވެސް އޭނާ ވަނީ ރާއްޖެ ތަމްސީލު ކުރައްވައި، ރަނގަޅު ކާމިޔާބީތަކެއް ހޯއްދަވާފައެވެ.\nފަހަކަށްއައިސް ޝިފާއު އަޅުގަނޑުމެންގެ ތެރޭގައި ފެނިގެންދިޔައީ، ރާއްޖޭގައި ބޭއްވޭ ޤުރްއާން ކިޔެވުމުގެ އެންމެ އަގުބޮޑު މުބާރާތް ކަމަށްވާ [ދިވެހިރާއްޖޭގެ އަލިގަދަ ތަރި] މި މުބާރާތުންނެވެ. މިހާތަނަށް ބޭއްވުނު ތިން މުބާރާތުގައި ޝިފާއުވަނީ އިސް ފަނޑިޔާރުކަން ކުރައްވާފައެވެ. އަދި މިނޫނަސް ރާއްޖޭގެ އެކި ކަންކޮޅުތަކުގައި ބާއްވާ ޤުރްއާން މުބާރާތްތަކުގެ ފަނޑިޔާރުކަންވެސް އޭނާ ގެންދަވަނީ ކުރައްވަމުންނެވެ. ޝިފާއުއަކީ ގިނަ ދުވަސްތަކެއް ވަންދެން އިސްލާމީ މަރްކަޒުގެ އިމާމުކަން ކުރައްވާފައިވާ ބޭފުޅެކެވެ. އޭނާ މިހާރުވެސް މާލޭގައި އިމާމުވެވަޑައިގެން ހުކުރު ކުރައްވަމުން ގެންދަވައެވެ.\nޝިފާއު މިހާރު ކުރައްވަމުން ގެންދަވާ މަސައްކަތްތަކުގެ ތެރޭގައި، އިސްލާމިކް ޔުނިވަރސިޓީއާއި، ދިވެހިރާއްޖޭގެ ޤައުމީ ޔުނިވަރސިޓީގައި ހިންގަވަމުން ގެންދަވާ އިސްލާމް މުދައްރިސުންނާއި، ޤުރްއާން މުދައްރިސުން އަދި އިމާމުން ތަމްރީނު ކުރެއްވުމުގެ ޕްރޮގްރާމްގައި ކިޔަވައިދެއްވުމުގެ މަސައްކަތް ހިމެނެއެވެ. މީގެއިތުރުން، ޓެލެވިޜަން މޯލްޑިވްސްއިން ގެނެސްދޭ ކީރިތި ޤުރްއާނާއި ކީރިތި ޤުރްއާނުގެ ދިވެހި ތަރުޖަމާގެ އަޑުއެޅުއްވުމުގެ މަސައްކަތް ހިމެނެއެވެ. އަދި އިމާމުންނާއި ޤާރީން އޭނާ ގެންދަވަނީ ތަމްރީނު ކުރައްވަމުންނެވެ. އަދި ގދ. ތިނަދުއާއި ރާއްޖޭގެ އެކި ސަރަޙައްދުތަކުގައި މަޢްހަދުއް ދިރާސާތިލް ޤުރްއާނިއްޔާގެ އިސް މުދައްރިސެއްގެ ގޮތުގައި ޤާރީ ކޯސްތައް ހިންގަވަން ވަނީ ފަށްޓަވާފައެވެ.\nޝިފާއުއަކީ އޭނާ ކުރައްވަން ބޭނުންވާ ކޮންމެ ކަމެއް ކާމިޔާބު ކުރެއްވުމަށްޓަކައި ބުރަ މަސައްކަތްތަކެއް ކުރައްވައި، ފަހެއް ބެއްލެވުމެއްނެތި ކުރިއަށް ވަޑައިގަންނަވާ ޢަޒުމް ވަރުގަދަ ބޭފުޅެކެވެ. މީހުންނަށް ކަންކަމުގައި އެހީތެރިވެދެއްވުމާއި، އެކަންކަމުގައި ޢަމަލީގޮތުން ބައިވެރިވެވަޑައިގަތުމުގައި ނަމޫނާއެކެވެ. ތެދުއުއިވަޑާމުގެ ހުރިހާ މަސައްކަތަކާއި، ލިޔުމާއި ލޭތު މަސައްކަތްވެސް ދެނެވަޑައިގަންނަވާ އަދި ޢަމަލީގޮތުން ކުރައްވަމުން ގެންދަވާ ހިތްވަރުގަދަ މަސައްކަތްތެރިއެކެވެ.\nކީރިތި ޤުރްއާނުގެ ދާއިރާ ކުރިއެރުވުމަށް ވަރަށްގިނަ މަސައްކަތްތަކެއް މިއަދު ކުރަން ޖެހިފައިވާ ކަމަށް ޝިފާއު ގަބޫލުފުޅުކުރައްވައެވެ. އަދި މިކަން ކުރާނެ އެކަށީގެންވާ މީހުން ބިނާކުރަން އެބަޖެހޭ ކަމަށާއި، މި ދާއިރާއިން މަތީ ތަޢުލީމު ޙާޞިލުކުރާ މީހުންގެ ޢަދަދު އިތުރުވާން ޖެހޭކަމަށްވެސް އޭނާ ދެކެވަޑައިގަންނަވައެވެ. އަދި ކީރިތި ޤުރްއާން ކިޔަވައިދިނުމާއި، އުނގަންނައިދިނުމުގައި ރާއްޖެއިން ބޭރުގެ މަޝްހޫރު ޔުނިވަރސިޓީތަކުން ރާއްޖޭގެ ޤާރީންނަށް މެދުކެނޑުމެއްނެތި ފުރްޞަތުތައް ލިބެމުން ދިޔުމަކީ، އޭނާ އެންމެ ބޮޑަށް ދެކެވަޑައިގަންނަވަން ބޭނުންފުޅުވާ ދުވަހެވެ.


Noosverikamuge Minivan Kamakee, Raajje In Enmme Iss Kan Dheyn Jehey Kamee : Nasheed ނޫސްވެރިކަމުގެ މިނިވަންކަމަކީ ރާއްޖެއިން އިސްކަންދޭން ޖެހޭ ކަމެއް – ނަޝީދު – Huvadhoo News Noosverikamuge Minivan Kamakee, Raajje In Enmme Iss Kan Dheyn Jehey Kamee : Nasheed Huvadhoo News\nނޫސްވެރިކަމުގެ މިނިވަންކަމަކީ ރާއްޖެއިން އިސްކަންދޭން ޖެހޭ ކަމެއް – ނަޝީދު\nކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުޙައްމަދު ނަޝީދު--ފޮޓޯ:އަވަސް އޮންލައިން\nނޫސްވެރިކަމުގެ މިނިވަން ކަމަކީ ރާއްޖޭގައި އެންމެ ބޮޑަށް އިސްކަން ދޭން ޖެހޭ ކަމެއް ކަމުގައި ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ، ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ހެއްކާ ބެހޭ ބިލުގައި ނޫސްވެރިން ބޭނުންކުރާ މަސްދަރުތައް ހާމަކުރުމަށް ކޯޓުތަކަށް މަޖުބޫރުކުރެވޭ ގޮތަށް އޮތް މާއްދާއާ ގުޅިގެން ކުރެއްވި ޓްވީޓެއްގައެވެ.\nއެގޮތުން ހެއްކާ ބެހޭ ބިލުގެ 136 ވަނަ މާއްދާގައިވާ ގޮތުން ބައެއް ހާލަތްތަކުގައި ކޯޓުން ކަނޑައަޅައިފިނަަމަ ނޫސްވެރިން އާންމުކުރާ ހަބަރުތަކުގެ މަސްދަރު ހާމަކުރަން ޖެހޭނެ ކަމަށް ބުނެފައިވެ އެވެ. އެ މާއްދާގެ (ހ) ގައި ނޫސްވެރިންނަށް ލިބޭ މަސްދަރު ހިމާޔަތްކުރުމުގެ ހައްގު ކަށަވަރުކޮށްދިން ނަމަވެސް އެ މާއްދާގެ (ށ) ގައި ނޫސްވެރިންނަށް މަސްދަރު ހާމަކުރަން މަޖުބޫރުކުރެވިދާނެ ދެ ހާލަތެއް ބަޔާންކޮށްފައިވެއެވެ.\nނަޝީދު ވިދާޅުވީ، ހެއްކާ ބެހޭ ބިލުގައި މަސްދަރު ހާމަކުރަން ޖެހޭ ގޮތަށް ހިމަނާފައިވަނީ އޮސްޓްރޭލިއާގައި އަމަލުކުރާ އުސޫލަށް ރިއާޔަތްކޮށްފައި ކަމަށެވެ. ނަމަަވެސް އެ މާއްދާ އިސްލާހު ކުރެވިދާނެ ކަމަށް ބަންޑާރަ ނައިބު އިބްރާހިމް ރިފްއަތު ދެކެވަޑައިގަންނަވާ ކަމަށް ނަޝީދު ވިދާޅުވިއެވެ.\nމީގެ އިތުރުން ރައީސް ނަޝީދު ވިދާޅުވީ، މަސްދަރުގެ މައްސަލައިގައި ޖަމިއްޔާތަކުން ކަންބޮޑުވުން ފާޅުކޮށް ނެރުނު ބަޔާނުގައި ބުނީ ސަރުކާރުން ހުށަހެޅި ގޮތަށް ހެއްކާ ބިލު ފާސްވެ ގާނޫނަކަށް ވެއްޖެނަމަ އެކަމުގެ ސަބަބުން ނޫސްވެރިން ބޭނުންކުރާ މަސްދަރުތައް ގެއްލި، ކޯޓުގައި މަސްދަރު ހާމަކޮށްފާނެ ކަމުގެ ބިރަށް މަސްދަރުތަކުގެ ފަރާތުން މައުލޫމާތު ނުދިނުން ފަދަ މައްސަލަތައް ދިމާވެދާނެ ކަމަށެވެ.\nހެއްކާއި ބެހޭ ބިލް ރައީސް މުހައްމަދު ނަޝީދު


20 މަގުބައްތި ސޯލާ ދަނޑިއާއި އެކު ސަޕްލައިކޮށްދޭނެ ފަރާތެއް ހޯދުމަށް\nރަތަފަންދޫ ކައުންސިލް އިދާރާ އަށް ތިރީގައި މަޢުލޫމާތު ދީފައިވާ ފެންވަރަށް ވުރެން ދަށްނޫން 20 މަގުމަތީބައްތި ސޯލާ ދަޑީއާއި އެކު ގަތުމަށް ބޭނުންވެއެވެ.\nވީމާ، މިތަކެތި ރަތަފަންދޫ އާއި ހަމަށް ފޮނުވައިދެއްވުމަށް ޝައުގުވެރިވެ ލައްވާ ފަރާތްތަކުން 26 ފެބުރުވަރީ 2020 ވާ ބުދަ ދުވަހުގެ ހެދުނު 10:00 އަށް އަންދާސީ ހިސާބު ރަތަފަންދޫ ކައުންސިލްގެ އިދާރާއަށް ހުށަހެޅުއްވުން އެދެމެވެ.\nބައްތީގެ ތަފްސީލް :\nPower of solar panel: 43.2w\nBattery spec: 346.32AH\nLighting time: 7- 10 days\nDischaring temperature : -20C~65C\nCharging temperature: 0C~55C\nSwitch light sensor :50 Lux,off\nLight modes: lighting modes+ODM\nBeam angle : 137.28*78.3*\nMaterial : alumanium alloy\nއަންދާސީ ހިސާބާއެކު ހުށަހަޅަން ޖެހޭ ލިޔުންތައް\n1. ރަޖިސްޓްރީވެގެން ހިންގާ ކުންފުންޏެއްނަމަ ކުންފުނީގެ ރަޖިސްޓްރީގެ ކޮޕީއާއި އަހަރީ ފީދައްކާފައިވާ ރަސީދުގެ ކޮޕީ\n2. ކޮމްޕެނީ ޕްރޮފައިލް\n3. އަމިއްލަ ފަރާތަކުންނަމަ އައީޑީ ކާޑުގެ ކޮޕީ\nރަޖިސްޓްރީވެގެން ގަވާއިދުން ހިންގާ ކުންފުންޏެއްތޯ\nހުށަހަޅާ އަންދާސީ ހިސާބު 30 ދުވަހުގެ ކުރިން ކެންސަލްކޮށްގެން ނުވާނެއެވެ.\nއަގުހުށަހަޅަން ޖެހޭނީ ޖުމްލަ އަގު ގެ އިތުރުން ވަކިން އަގުއެގޭގޮތަށެވެ.\n2. މާކްސް ދެވޭގޮތުގެ ތަފްސީލު:\nv ޚިދުމަތުގެ އަގަށްދެވޭ މާރކްސް\nv މިމަރކްސްދެވޭނީ މިކައުންސިލްގެ ޓެކްނިކަލް އިވެލުއޭޝަން އިން ފާސްވާ ފަރާތްތަކުން ހުށަހަޅާ އެންމެ ކުޑައަގަކީ ބެންޗްމާރކް އެއްކަމުގައި ބަލައިގެން ކަޑައެޅިފައިވާ % ހުރިހާ އަގުތަކެއްގެ މެދުގައި ބަހާލައިގެންނެވެ.\nv މިގޮތުން އެންމެ ގިނަ މާކްސް ލިބޭނީ އެންމެ ކުޑަ އަގަށެވެ.\nv ލިބިފައިވާ ތަޖުރިބާއަށްދެވޭ މާކްސް\nv މިމާކްސް ދެވޭނީ މިކައުންސިލްގެ ޓެކްނިކަލް އިވެލުއޭ ޝަން އިން ފާސްވާ ފަރާތްތަކުން ހުށަހަޅައި ފައިވާ ޕްރޮފައިލްގައި ފާއިތުވެ ދިޔަތަނުގައި ކޮށްފައިވާ މަސައްކަތުގެ ތަޖުރިބާއަށް ބިނާކޮށް އެންމެ ގިނަ ހެކި ހުށަހަޅާފައިވާ ފަރާތަކީ ބެންޗް މާރކު ކަމަށްބަލައިގެން ހުށަހަޅާފައިވާ ޑޮކިޔުމަންޓް ތަކުގެ މެދުގައި ކަޑައެޅިފައިވާ % އެއް ބަހާލައިގެންނެވެ.\nv މިގޮތުން އެންމެ ގިނަޕޮއިންޓް ލިބޭނީ އެންމެގިނަ ހެކި ހުށަހަޅާފައިވާ ފަރާތަށެވެ.\nމަސައކަތް ނިންމާ މުއްދަތަށް\nv މަސައްކަތް ނިންމާ މުއްދަތަށްދެވޭމާކުސް\nv މިމާކްސް ދެވޭނީ މިކައުންސިލްގެ ޓެކްނިކަލް އިވެލުއޭޝަން އިން ފާސްވާ ފަރާތްތަކުން ހުށަހަޅައި ފައިވާ އެންމެ ކުޑަ މުއްދަތަކީ ބެންޗް މާކެއްކަމުގައި ބަލައިގެން ހުށަހެޅޭ ހުރިހާ މުއްދަތެއްގެ މެދުގައި ކަޑައެޅިފައިވާ % އެއް ބަހާލައިގެންނެވެ.\n20 ފެބްރުވަރީ 2020\nޕަބްލިޝްކުރި ގަޑި: 0958\nސުންގަޑި: 26 ފެބުރުވަރީ 2020 1000\n- 20 މަގުބައްތި ސޯލާ ދަނޑިއާއި އެކު ސަޕްލައިކޮށްދޭނެ ފަރާތެއް ހޯދުން


vnews - Heart attack eh jehihje nama dhiriulhun bahtan kuranvee kihineh?\nހާޓް އެޓޭކެއް ޖެހިއްޖެނަމަ ދިރިއުޅުން ބައްޓަންކުރަންވީ ކިހިނެތް؟\nހާޓް އެޓޭކެއް ޖެހުމަކީ ހިތުގެ މަސްތަކަށް ގެއްލުން ލިބޭ ކަމެކެވެ. ހާޓް އެޓޭކެއް ޖެހުމުގެ ނިޝާންތައް އާންމު ގޮތެއްގައި ފެށޭނީ މަޑުމަޑުންނެވެ. އަދި ދުވަސްވީ ވަރަކަށް އެމީހާއަށް ލިބޭ އުނދަގޫތައް ނުރައްކާތެރި ދަރަޖައަކަށް ދާނެ އެވެ. ވީމާ މިކަމުން ރައްކާތެރިވެ ދުޅަހެޔޮ ސިއްހަތެއްގައި ހުރުން މުހިންމެވެ. އަދި ހާޓް އެޓޭކެއް ޖެހިއްޖެނަމަ ދެން ދިރިއުޅުން ބައްޓަންކުރަންވީ ގޮތް ދެނެގަތުންވެސް ވަރަށް މުހިއްމެވެ.\nހާޓް އެޓޭކެއް ޖެހިފައިވާ މީހުން ކަސްރަތު ކުރުމަކީ އެ މީހުންގެ މުސްތަގްބަލް އުޖާލާކޮށްދޭނެ ކަމެއްކަމަށް ސްވިޑްންގައި ހަދާފައިވާ ދިރާސާއަކުން ހާމަވެ އެވެ. ޖާނަލް އޮފް އެމެރިކާ ހާޓް އެސޯސިއޭޝަންގައި ޝާއިއުކޮށްފައިވާ ދިރާސާއެއްގައިވާ ގޮތުން ހާޓް އެޓޭކެއް ޖެހުމަށްފަހު ކަސްރަތު ކުރާ މީހުންނާއި، ކަސްރަތާއި ދުރުކޮށް އުޅޭ މީހުންނާއި އަޅާ ބަލާއިރު، މީގެ ތެރެއިން ކަސްރަތާއި ދުރު މީހުންނަށް 10-12 މަހާއި ދެމެދު އިތުރު ހާޓް އެޓޭކެއް ޖެހުމުގެ ފުރުސަތު 71 އިންސައްތަ އިތުރުވެ އެވެ. އަދި ހިތް ހުއްޓި، އަވަހަށް މަރުވުމުގެ ފުރުސަތު ބޮޑެވެ.\nމި ދިރާސާގައި ހާޓް އެޓޭކް ޖެހިފައިވާ 22،227 މީހުން ބައިވެރިވި އެވެ. މީގެ ތެރެއިން އެއްވެސް ވަރަކަށް ކަސްރަތު ނުކުރާ މީހުން ކަސްރަތު ކުރަން ފެށުމުން، އެ މީހުންނަށް ދެވަނަ ހާޓް އެޓޭކެއް ޖެހުމުގެ ފުރުސަތު 59 އިންސައްތަ ދަށްވި އެވެ. މި ދިރާސާގައި ފުރަތަމަ ސާވޭކޮށްފައިވަނީ ދިރާސާގައި ބައިވެރިވި ކޮންމެ މީހަކަށް ހާޓް އެޓޭކް ޖެހުުނުތާ 6-10 ހަފްތާއާއި ދެމެދެވެ. އަދި ދެވަނަ ފަހަރަށް ސާވޭކޮށްފައިވަނީ 10-12 މަހާއި ދެމެދެވެ. އަދި އަހަރަކު އެއް ފަހަރު މި އެންމެންގެ ސިއްހީ ހާލަތު ދެނެގަނެފައިވެ އެވެ. މި ދިރާސާގައި ބައިވެރިވި މީހުންގެ ތެރެއިން 1087 މީހަކު ވަނީ4އަހަރު ފަހުން ދުނިޔެ ދޫކޮށްފަ އެވެ.\nދުޅަހެޔޮ ސިއްހަތެއްގައި ހުރުމާއި ކަސްރަތާއި މިއީ ގުޅިލާމެހިފައިވާ ދެކަމެކެވެ. އާންމުކޮށް ކަސްރަތު ކުރާ މީހުންނަށް ސްޓްރޯކާއި، ހާޓް އެޓޭކް އަދި ހިތުގެ އެހެން ބަލިތައް ޖެހޭ މިންވަރު ދަށެވެ. އަދި ހާޓް އެޓޭކެއް ޖެހިފައިވާ މީހެއް ނަމަވެސް ކަސްރަތު ކުރާ ނަމަ ދެވަނަ ފަހަރަށް ހާޓް އެޓޭކެއް ޖެހުން ދުރުކޮށްދެ އެވެ. ކިތަންމެ ކުޑަ ވަގުތުކޮޅަކު ކަސްރަތު ކުރުމަކީވެސް ސިއްހަތަށް އެތަކެއް ފައިދާތަކެއް ކުރަނިވި ކަމެކެވެ.\nމި ދިރާސާގައި އިސްކޮށް ހަރަކާތްތެރިވި އޯޖަން އެކްބްލޮމް ދޭން އޮތް ނަސޭހަތަކީ ހާޓް އެޓޭކެއް ނުވަތަ ހިތުގެ އެހެން ބައްޔެއް ޖެހުމުގެ ކުރީން ކަސްރަތު ކުރަން ފަށާށެވެ. އަދި އާންމުކޮށް ކަސްރަތު ކުރާ މީހެއްނަމަ އެގޮތުގައި ދެމިހުންނާށެވެ.\n"ކަސްރަތު ކުރަން ދަތި ނަމަ ގޭތެރޭގައި ނުވަތަ ބޭރަށް ނިކުމެ ހެލިފެލިވެ އުޅެލާ. މިއީވެސް ފައިދާކުރަނިިވި ކަމެއް. އެންމެންނަށް ކަސްރަތު ކުރުމަކީ ފަސޭހަ ކަމަކަށް ނުވެދާނެ. ޚާއްސަކޮށް ބަލި މީހުންނަށް. އަދި ދުންފަތުގެ އިސްތިއުމާލް ކުރުމާއި ދުރުހެލިވުމަކީ އެންމެ މުހިއްމު އެއް ކަންތައް،" އޭނާ ބުންޏެވެ.\nކަސްރަތަކީ ހާޓް އެޓޭކެއް ޖެހުމުން ދުރުހެލިކޮށްދިނުމުގެ އިތުރުން ހިތުގެ ބަލިތަކާއި، ލޭ މައްޗަށް ދިޔުން، ހަކުރު ބަލި، ކޮލެސްޓްރޯލް މަތިވުމުގެ އިތުރުން ޗިސްމޭގެ ސިއްހަތު ރަނގަޅުކޮށްދޭ ކަމެކެވެ. ކޮންމެ މީހަކަށްވެސް ފަށަން ކުރެވޭނެ ކަންކަން ހުންނާނެ އެވެ. ނޫނީ ޑޮކްޓަރެއްގެ ލަފާހޯދައި ކޮންމެވެސް ގޮތަކުން ކަސްރަތު ކުރަން ފެށުމަކީ ތިމާގެ ހަޔާތަށް އިތުރުވެގެންދާ އަހަރުތަކެއްގެ ގޮތުގައި ގަބޫލުކުރާށެވެ.


Ronaldo Ge Mahssala America Ge Fuluhun Balany - Vaguthu\nރޮނާލްޑޯގެ މައްސަލަ އެމެރިކާގެ ފުލުހުން އަލުން ބަލަނީ\n2009 ވަނަ އަހަރުގެ ތެރޭގައި އެމެރިކާގެ އަންހެނަކު ރޭޕްކުރި ކަމަށް ބުނެ ޔުވެންޓަސް އަށް ކުޅެމުން އަންނަ ޕޯޗުގަލްގެ ތަރި ކްރިސްޓިއާނޯ ރޮނާލްޑޯގެ މައްޗަށް ކުރެވިފައިވާ ތުހުމަތާ ގުޅޭ މައްސަލަ އަލުން ބެލުމަށް އެމެރިކާގެ ލަސް ވޭގަސްގެ ފުލުހުންގެ އިދާރާ އިން ނިންމައިފިއެވެ.\nމި ތުހުމަތު ރޮނާލްޑޯގެ މައްޗަށް ކޮށްފައިވަނީ އުމުރުން 34 އަހަރުގެ ކެތްރީން މަޔޯގާ ނަމަކަށް ކިޔާ އަންހެނެކެވެ. ޖަރުމަނުގެ މެގަޒިން އަކަށް މަޔޯގާ ދީފައިވާ އިންޓަވިއުއެއްގައި ބުނެފައިވާ ގޮތުން ރޮނާލްޑޯ އޭނާ ރޭޕްކޮށްފައިވަނީ އެމެރިކާގެ ލަސް ވޭގަސްގެ ހޮޓަލެއްގެ ތެރެއިންނެވެ. މި ހާދިސާ ހިނގިތާ މާގިނަ އިރުތަކެއް ނުވަނީސް މި މައްސަލަ ލަސް ވޭގަސްގެ ފުލުހުންނަށް ހުށަހެޅި ކަމަށް މަޔޯގާ ބުނެފައިވެއެވެ.\nލަސް ވޭގަސްގެ ފުލުހުންގެ އިދާރާ އިން އިއްޔެ ނެރުނު ބަޔާނެއްގައި ބުނީ 2009 ވަނަ އަހަރުގެ ޖޫން މަހުގެ 13 ވަނަ ދުވަހުގެ ވަގުތެއްގައި ޖިންސީ އަނިޔާއެއްގެ މައްސަލަ ރިޕޯޓުކޮށްފައިވާ ކަމަށާއި އޭރު އެ މައްސަލަ ހުށަހެޅި ފަރާތުން އެކަން ހިނގީ ކޮން ތަނެއްގައިކަން އަދި އެކަމުގައި ޝާމިލުވަނީ ކޮން ފަރާތެއްކަން ވެސް ހާމަކޮށްފައިނުވާ ކަމަށެވެ.\nނަމަވެސް ޖިންސީ އަނިޔާ ލިބުނު ކަމަށް ބުނާ ފަރާތުން ފޯރުކޮށްދިން އިތުރު މައުލޫމާތުތަކާ އެކީ މި މައްސަލަ އަލުން ބެލުމުގެ މަސައްކަތް މިހާރު ފަށާފައިވާ ކަމަށް އެ ބަޔާނުގައި ބުނެފައިވެއެވެ. އަދި މިއީ ތަހުގީގު ކުރަމުންދާ މައްސަލައަކަށް ވާތީ މި މައްސަލައާ ގުޅޭ އިތުރު މައުލޫމާތެއް މިވަގުތަށް ހިއްސާކުރެވެން ނެތް ކަމަށްވެސް ބަޔާނުގައި ބުނެފައިވެއެވެ.\nރޭޕްގެ ތުހުމަތު ރޮނާލްޑޯ އަށް ކުރެވިފައިވާއިރު އޭނާ ބުނީ އެ މެގަޒިންގައި އާއްމުކޮށްފައިވާ ވާހަކަތަކަކީ ކަނޑައެޅިގެން ދޮގު ވާހަކަތަކެއް ކަމަށާއި މިއީ އޭނާގެ ނަން ބޭނުންކޮށްގެން މަޝްހޫރުވާން ބައެއް ފަރާތްތަކުން ކުރާ ކަމެއް ކަމަށެވެ.\n"އެމީހުން ބޭނުންވަނީ އަހަރެންގެ ނަން ޕްރޮމޯޓް ކުރަން. އެއީ ނޯމަލް ކަމެއް" ރޮނާލްޑޯ ބުންޏެވެ.\nމި ވާހަކަތައް ރޮނާލްޑޯ ދޮގުކޮށްފައިވާއިރު އޭނާގެ ގާނޫނީ ވަކީލު ކްރިސްޓިއަން ސަންޗޭޒް ވަނީ މި ހަބަރު އާއްމުކުރި ޖަރުމަނުގެ މެގަޒިންއާ ދެކޮޅަށް ދައުވާ ކުރާނެ ކަމަށް ވިދާޅުވެފައެވެ. އަދި މިކަމުގެ ސަބަބުން ލިބުނު ގެއްލުމުގެ ބަދަލު ހޯދުމަށް މަސައްކަތް ފެށުމަށް ރޮނާލްޑޯ އަންގާފައިވާ ކަމަށްވެސް ސަންޗޭޒް ވިދާޅުވިއެވެ.\nރޮނާލްޑޯގެ ލަނޑަކާއެކު ޕޯޗުގަލުން އިސްރާއީލް ބަލިކޮށްފި\nއޮކްޓޯބަރ 2, 2018 10:08\nމިސޮރުގެ ޤާނޫނީ އަތް ހާދަ ދިގެވެ.\nއޮކްޓޯބަރ 3, 2018 19:26\nކޮންކަމެއްމީދެން ރޮނާލްޑޯ ބޮލުގަ ކޮންމެ ވެސް ތުހުމަތް އަޅުވަ އަޅުވަ އަބަދު..


SunOnline: Halleh nethi adhives zuvaanunnah oiy enme bodu biruverikamakee drug ge vabaa: Haitham\nހައްލެއް ނެތި އަދިވެސް ޒުވާނުންނަށް އޮތް އެންމެ ބޮޑު ބިރުވެރިކަމަކީ ޑްރަގްގެ ވަބާ: ހައިތަމް\nމުޙައްމަދު ނާއިލް ހަފީޒް 22 Oct 2021, 20:15\nޒުވާނުންގެ ދުވަސް ފާހަގަކުރާއިރު މިއަދު ވެސް އޮތް އެންމެ ބޮޑު ބިރުވެރިކަމަކީ މަސްތުވާތަކެތީގެ ވާބާގެ ތެރެއަށް ހުށަހެޅޭ ޒުވާނުންގެ މިންވަރު ދުވަހަކަށްވުރެ ދުވަހެއްް އިތުރުވުންކަމަށް ވެރިކަން ކުރާ މައި ޕާޓީ އެމްޑީޕީއަށް ނިސްބަތްވާ ރައްޔިތުންގެ މަޖިލީހުގެ މައްޗަންގޮޅި ދެކުނު ދާއިރާގެ މެމްބަރު އަހްމަދު ހައިތަމް ވިދާޅުވެއްޖެއެވެ.\nޒުވާނުންގެ ދުވަހާ ގުޅިގެން ވާހަކަދައްކަވަމުން މެމްބަރު ހައިތަމް "ސަން"އަށް ވިދާޅުވީ ޒުވާނުންނަކީ ގައުމުގެ އެންމެ މުހިންމު ރައުސުލްމާލުކަމަށެވެ. އަދި މަސްތުވާތަކެތީގެ ވަބާއިން އެ މީހުން ސަލާމަތްކުރުމަކީ މުހިންމު ކަމެއްކަމަށެވެ.\n"އެއީ ކޫލް ކަމެއް ނޫން އެއްގޮތަކަށް ވެސް. އެއަށް ރަނގަޅު ސޮލިއުޝަނެއް ނުފެންނަހާ ހިނދަކު ޒުވާނުން ދާނީ ހަލާކުވަމުން. އެ ވަބާއިން ސަލާމަތްވެވޭނެ މަގެއް ހޯދުނީމަ ޒުވާނުންގެ މުސްތަގްބަލު އުޖާލާ ވާނެކަމެއް ކޮށްދެވެން އޮތީ،" އޭނާ ވިދާޅުވިއެެވެ.\nހައިތަމް ވިދާޅުވީ މިއަދު އެެމްޑީޕީއަށް ސަރުކާރު ލިބިފައިވީ ނަމަވެސް އަދި މި ވަބާއިން ޒުވާނުން ސަލާމަތްކުރުމަށް ޓަކައި އެކަށީގެންވާ މަސައްކަތްތަކެއް ކުރެވޭކަމަށް ގަބޫލުނުކުރައްވާކަމަށެވެ. އަދި އެންމެ ފުރިހަމައަށް މަސައްކަތްކުރުމަށް ޓަކައި ގިނަ ހުރަސްތަކެއް ހުރިކަން އޭނާ ފާހަގަކުރެއްވިއެވެ.\n"މި ވަބާއިން ސަލާމަތް ނުވެވޭނަމަ ޒުވާން ޖީލޭ ކިޔާ ބައެއް ނުތިބޭނެ ދެން ރާއްޖެއަަކު. މިކަމުން ސަލާމަތްވުމަކީ ރާއްޖެއަށް އެންމެ މުހިންމު ކަންތައް،" ހައިތަމް ވިދާޅުވިއެވެ.\nހަމައެއާއެކު ގެދޮރުވެރިކަމާއި ވަޒީފާ ބޭނުންވާ އެތައް ޒުވާނުންނެއް ތިބިކަން އޭނާ ފާހަގަކުރެއްވިއެވެ. އަދި އެ ފަދަ ފުރުސަތުތައް މިއަދު މަދުކަމަށާއި އެ ފަދަ ފުރުސަތުތައް ފަހިކޮށްދިނުން މުހިންމުކަމަށް ވިދާޅުވިއެވެ.\nއޭނާ އިތުރަށް ވަނީ މިއަދު ޒުވާނުންނަށް ހުރި ފުރުސަތުތަކުގެ ވާހަކަ ފާހަގަކުރައްވާފައެވެ.\n"އަޅުގަނޑުމެންގެ މުސްތަގްބަލަކީ ޒުވާނުން ދެއްތޯ. ޒުވާނުންނަށް ފުރުސަތުތަކެއް ހުޅުވުން ވަރެއް އޮންނާނީ. އަޅުގަނޑަށް ފާހަގަކުރެވޭ އެއްކަމަކީ ކުރިއަށްވުރެ ގިނައިން ޒުވާނުން މިހާރު ސިޔާސީ ދާއިރާއަށް ނިކުންނަކަން. އެހެންވީމާ ޒުވާނުންނަށް ރަނގަޅު ޑިސިޕްލީނަކާ އެއްކޮށް ކުރިއަށް ދެވެންޏާ ހަމަ އެއީ ވަރަށް ރަނގަޅުކަމެއް. އެހެންނަމަވެސް އަދިވެސް ފުރުސަތުތައް މަދީ ހަމަ،" ހައިތަމް ވިދާޅުވިއެވެ.\nއޭނާ ވިދާޅުވީ މި ސަރުކާރުގެ ތެރެއިން ޒުވާނުންނަށް އާ ފުރުސަތުތަކެއް ފަހިވެ ކުރިއަރައިދާނެ މަގުތަކެއް ފަހިކޮށްދިނުމަކީ އެމްޑީޕީގެ އަމާޒުކަމަށެވެ.\nމި ސަރުކާރުން އެންމެ ހާއްސަ އިސްކަމެއްް ދެނީ ޒުވާނުންގެ ބޭނުންތައް ފުއްދުމަށް ކަމަށެވެ. އަދި އޭނާ އުންމީދުކުރައްވަނީ ސަރުކާރުގެ ތެރެއިން ކުރެވޭ މަސައްކަތުގެ ތެރެއިން އެ އަމާޒަށް ވާސިލްވެވުންކަމަށެވެ.\n"ގަބޫލްކުރެވޭ ގޮތުގައި އަޅުގަނޑުމެންގެ އުންމީދަކީ އަޅުގަނޑުމެންގެ މި ސަރުކާރުން ވެސް އަދި އަޅުގަނޑުމެންގެ ޕާޓީން ވެސް ޒުވާނުންނަށް ހަމަ ގިނަ ފުރުސަތުތައް ހުޅުވައިދޭނެކަމަށް. އަޅުގަނޑުގެ އުންމީދަކީ ވެސް އެއީ،" ހައިތަމް ވިދާޅުވިއެވެ.


Kairieegai oyi dhe rah, vaguthu 20 gadiiru thafaathu!\nބިގް ޑައޮމީޑް އާއި ލިޓްލް ޑައޮމީޑް ކައިރި ކައިރީ އޮތަސް މުޅިން ދެ ގައުމަކަށް ނިސްބަތްވާ ދެ ރަށް\nބިގް ޑައޮމީޑް އާއި ލިޓްލް ޑައޮމީޑް ކިޔާ ދެ ރަށް ދަންނަން ހެއްޔެވެ؟ މި ދެ ރަށުގެ ދޭތެރޭ އޮންނަނީ ދެ މޭލު ދުރުމިން ނަމަވެސް އެއް ރަށް ނިސްބަތް ވަނީ ރަޝިޔާގެ އަށެވެ. އަނެއް ރަށަކީ އެމެރިކާގެ ރަށެކެވެ. މި ދެ ރަށަކީ ގާތް ގާތުގައި އޮތް ދެ ރަށް ނަމަވެސް ދެ ރަށުގެ ގަޑީގެ ތަފާތު ވަރަށް ބޮޑެވެ. އެއީ 20 ގަޑިއިރުގެ ބޮޑު ތަފާތެކެވެ.\nދަ އިންޓަނޭޝަނަލް ޑޭޓް ލައިން (އައިޑީއެލް) އިން މި ދެ ރަށް ވަކި ކޮށްފައިވާ ގޮތުން ބިގް ޑައޮމީޑްސްގެ ގަޑި ލިޓްލް ޑައޮމީޑަށް ވުރެ 21 ގަޑި ކުރި އެވެ. އެހެންވެ ބިގް ޑައޮމީޑް މަޝްހޫރުވެފައިވާ "ޓްމޯރޯ އައިލެންޑު" ގެ ނަމުންނެވެ. އަދި ލިޓްލް ޑައޮމީޑް މަޝްހޫރުވެފައިވާ "ޔެސްޓަޑޭ އައިލެންޑް" ގެ ނަމުންނެވެ.\nސީއެން ޓްރެވެލާގައިވާ ރިޕޯޓެއްގައިވާ ގޮތުން 1867 ވަނަ އަހަރު ރަޝިޔާ އަތުން އެމެރިކާއިން އެލަސްކާ ގަތުމަށް ފަހު ހެދި ޓްރީޓީގައި ބޯޑަރު ކުރެހުމަށް ގެންގުޅުނު ބެންޗުމާކަކީ މި ކުޑަ ކުޑަ ދެ ރަށެވެ. އެހެންކަމުން މީގެން އެއް ރަށަކީ އެމެރިކާގެ ރަށެކެވެ. އަނެއް ރަށަކީ ރަޝިޔާގެ ރަށެކެވެ.\nމި ދެ ރަށަށް ނަން ދިނީ ޑެނިޝް-ރަޝިއަން ނެވިގޭޓާ އެއް ކަމަށްވާ ވިޓަސް ބާރިން އެވެ. މި ދެ ރަށް އެންމެ ފުރަތަމަ ހޯދީ 16 އޮގަސްޓް 1728 ވަނަ އަހަރު އޭނާ އެވެ.\nސޯޝަލް މީޑިއާގައި މި ދެ ރަށުގެ ގަޑީގައި ހުރި ބޮޑު ތަފާތުގެ ވާހަކަ ދެކެވެން ފެށުމުން ބައެއް މީހުން ވަނީ އެ ދެ ރަށުގައި ދިރިއުޅޭ މީހުން ތަޖުރިބާ ކުރާނެ އާދަޔާޚިލާފު ކަންތައްތައްތަކުގެ ވާހަކަތައް ވެސް ދައްކާފަ އެވެ.\nމިސާލަކަށް ލިޓްލް ޑައިމީޑަށް އިރު އަރާނީ ބިގް ޑައޮމީޑަށް އިރު އަރައިގެން އިރުއޮއްސި ރޭގަނޑު އަށެއްވެސް ޖަހާ ފަހުން ކަން ގިނަ ބަޔަކު ފާހަގަ ކުރި އެވެ. އެއް ރަށަށް އާދިއްތަ ދުވަސް ނަމަ އަނެއް ރަށަށް ދުވަސް ވާނީ ހޯމަ ދުވަހަށެވެ.\nކައިރި ކައިރީގައި އޮންނަ މި ދެ ރަށަށް މިހާ ބޮޑަށް ވަގުތުގެ ގޮތުން ތަފާތުކަމުން ގިނަ ބައެއްގެ ޝައުގުވެރިކަން މިކަމަށް ހުއްޓޭގޮތްވެ ސޯޝަލް މީޑިއާގައި މި ދުވަސްވަރު މި ދެ ރަށުގެ ވާހަކަ ވަރަށް ގަދަޔަށް ދެކެވެމުންދަނީ އެވެ.


America, Ingireysi vilaai adhi France ge verinnakee mujrimun: Khamenei | Mihaaru\nއީރާނުގެ ރޫހީ ލީޑަރު ޚާމަނާއީ ތަގްރީރު ދެއްވަނީ. --ފޮޓޯ:އޭއެފްޕީ\nއެމެރިކާ، އިނގިރޭސި ވިލާތް އަދި ފްރާންސްގެ ވެރިންނަކީ މުޖްރިމުން: ޚާމަނާއީ\n16 އެޕްރީލް 2018 - 13:54 1 comment\n"އެ ތިން ގައުމުން ސީރިއާ އަށް ދިން ހަމަލާ އަކީ ކުށެއް. އެމެރިކާގެ ރައީސް އާއި ފްރާންސްގެ ރައީސް އަދި އިނގިރޭސި ބޮޑު ވަޒީރު ތެރޭސާ މެއި އަކީ މުޖްރިމުން. ސީރިއާ އަށް ހަމަލާ ދީގެން އެ މީހުންނަށް ހޯދޭނެ އެއްޗެއް ނޯންނާނެ،" ޚާމަނާއީ ވިދާޅުވި އެވެ.\nސިޔާސީ އަދި އަސްކަރީ އިސްވެރިންނާ ބައްދަލު ކުރައްވާ ޚާމަނާއީ ވިދާޅުވީ ސީރިއާ އަށް ހަމަލާ ދިނީ އެ ގައުމުގެ ކެމިކަލް ހަތިޔާރު ނައްތާލަން ކަމަށް ޓްރަމްޕް ވިދާޅުވި ކަމަށާއި އެއީ ދޮގެއް ކަމަށެވެ.\nއެމެރިކާ އާއި އިނގިރޭސި ވިލާތް އަދި ފްރާންސް އިން ސީރިއާ އަށް ހަމަލާ ދިނީ އެ ގައުމުގެ އިރުމަތީ ޣޫތާގައި ދިން ކެމިކަލް ހަމަލާއާ ގުޅިގެންނެވެ. ވައިގެ ހަމަލާ ދިނީ ސީރިއާގައި ކެމިކަލް ހަތިޔާރު އުފައްދާ ތަންތަނަށް ކަމަށް އެމެރިކާ އިން ބުނެފައިވެ އެވެ.\nއިތުރު ލިޔުންތައް އީރާން ޑޮނަލްޑް ޓްރަމްޕް އިމެނުއަލް މެކޮން\n"ޓްރަމްޕާ ހަނގުރާމަ ކުރުމެއް، މަޝްވަރާކުރުމެއް ނެތް"\nއީރާނުގެ ރޫހީ ލީޑަރު އެމެރިކާ އަށް އިންޒާރު ދެއްވައިފި


WHO ge thahugeegu team China ah etherevehjje - One Online\nޑަބްލިއުއެޗްއޯގެ ތަހުގީގު ޓީމު ޗައިނާގައި --\nޑަބްލިއުއެޗްއޯގެ ތަހުގީގު ޓީމު ޗައިނާ އަށް އެތެރެވެއްޖެ\nޑަބްލިއުއެޗްއޯގެ ތަހުގީގު ޓީމު ޗައިނާ އަށް އެތެރެވެއްޖެއެވެ.\nބައިނަލްއަގުވާމީ ސައިންސުވެއިންނާއެކު ޑަބްލިއުއެޗްއޯގެ ޓީމު ވަނީ ޗައިނާގެ ވުހާން އަށް އެތެރެވެފައިކަމަށް ޗައިނާގެ ގައުމީ ޓީވީން ވަނީ ބުނެފައެވެ.\nޑަބްލިއުއެޗްއޯގެ ޓީމުން މަސައްކަތް ފެށުމުގެ ކުރިން ދެހަފްތާގެ ކަރަންޓީނެއް ފުރިހަމަ ކުރާނެއެވެ. މިމަހުގެ ކުރީކޮޅު ޗައިނާ އަށް އެތެރެވުމަށް މަސައްކަތް ކުރުމުން ޗައިނާ އިން ފުރިހަމަ ކުރަން ޖެހޭ ވިސާގެ ކަންކަން ފުރިހަމަ ނުވުމުން ވަނީ އެތެރެ ނުވެވިފައެވެ.\nޑަބްލިއުއެޗްއޯގެ ޓީމުން ޗައިނާގައި ކުރިޔަށްގެންދާ ތަހުގީގުގައި އެގައުމުން 2019 ވަނަ އަހަރުގެ ފަހުކޮޅު ފެނިފައިވާ ކޮވިޑްގެ ކޭސްތައް ފެންނަން މެދުވެރިވި ސަބަބުތަކާއި ކޮވިޑް-19 އުފެދެން މެދުވެރިވި ސަބަބު ހޯދުމުގެ މަސައްކަތް ކުރާނެއެވެ.\nކަރަންޓީނަށްފަހު ޑަބްލިއުއެޗްއޯގެ ޓިމުން ޗައިނާގެ ކަމާބެހޭ އިދާރާތަކާއި ހޮސްޕިޓަލުތަކުގެ އިތުރުން ވުހާންއިން ފުރަތަމަ ކޮވިޑްގެ ވައިރަސް ފެނުނު ސީފުޑް މާރުކޭޓަށްވެސް ޒިޔާރަތް ކުރުމަށް ވަނީ ހަމަޖެހިފައެވެ.\nގުޅޭ ޓެގު ޗައިނާ ވޯލްޑް ހެލްތް އޯގަނައިޒޭޝަން ކޮވިޑް 19


ވިންދޭ ލޯބި ތީ އެދޭ 46 – Esfiya – Dhivehi Vaahaka Site\n- by ifoo - 61- April 17, 2019\nޝަމްހާ އާއި ދިމާލަށް ރުޅިވެރި ނަޒަރަކުން ބަލަހައްޓާއިގެން ހުރެ އަލޫފް ދެއްކި ވާހަކަތަކުން ޝަމްހާގެ ދެލޯ ބޮޑުވިއެވެ. މަދު ސިކުންތުކޮޅެއްގެ ތެރޭގައި އެދެލޮލަށް ކަރުނަތައް ޖަމާވީ ދެން އަލޫފް ކަންތައްކުރާނެ ގޮތަކާއިމެދު ހިތުގައި ސުވާލު އުފެދިފައިވި ހާލުއެވެ. ހިތުގައިވި ނުތަނަވަސްކަން ހިނދެއް ހިނދަކަށް އިތުރުވަމުން ދިޔައިރު ޝަމްހާއަކަށް ބުނާނެ އެއްޗެއްވެސް ނޭނގުނެވެ. އަލޫފްގެ ރުޅިވެރިކަމުން ފުރިގެންވީ ދެލޮލަށް ބަލަން ނުކުޅަދާނަވުމުން ޝަމްހާއަށް އިސްޖަހާލެވުނެވެ. ހިންދިރުވާލަމުން ފުން ނޭވައެއް ދޫކޮށްލާ ހަމަޖެހުމަށް ޝަމްހާ މަސައްކަތް ކުރިއެވެ. ”އަލޫފް…” ޝަމްހާގެ ތުރުތުރު އަޅަމުންދިޔަ ދެތުންފަތް ދޭތެރެއިން މަޑުމަޑުން އަލޫފްގެ ނަން އިވިލިއެވެ. އަލޫފް އޭރުވެސް އެހުރި ގޮތަށް ރުޅިވެރިކަމާއެކު ޝަމްހާގެ މޫނަށް ބަލަހައްޓާއިގެން ހުއްޓެވެ. ” އަލޫފް… ލިސެން ޓު މީ ވަންސް…” ކަރުނަވީ ދެލޮލުން އަލޫފްގެ މޫނަށް ނަޒަރު ހުއްޓާލާ އެއްފިޔަވަޅު ކުރިއަށް އަޅާލަމުން ޝަމްހާ ބުނެލިއެވެ. ޝަމްހާ އޭނަގެ ގާތަށް އައުމަށް އެއް ފިޔަވަޅު ކުރިއަށް އަޅާލުމާއެކު އަލޫފް ޝަމްހާއަށް ފަސްދީ އަނެއް ފަރާތަށް އެނބުރުނެވެ. އަލޫފްގެ ފަރާތުން އިވުނު ޖުމްލަތަކުންނާއި އެދުރުކަމުން ޝަމްހާގެ ހިތަށް ފުން އަސަރުތަކެއް ކުރުވިއެވެ. އެންމެ ލޯބިވާ ފަރާތް އެގޮތަށް ކަންތައް ކުރުމުން ކޮންމެ މީހަކަށްވެސް އަސަރުކުރާނެކަން ގައިމެވެ. ހިތަށް ކުރުވި އަސަރަކުން ޝަމްހާގެ ލޮލުން ރޮނގަކަށް ކަރުނަތައް ފައިބަމުން ދިޔައެވެ. ޝަމްހާ މަޑުހިނގުމެއްގައި ގޮސް އަލޫފްގެ އަތުގައި ހިފާލިއެވެ. ހަމައެއާއެކު ދެބުމަ ގޮށްޖަހައިގެން ހުރެ ޝަމްހާއަށް ބަލައިލާ އަލޫފް އޭނަގެ އަތް ފޮޅުވާލިއެވެ. އަލޫފްގެ އެއަމަލުން ޝަމްހާއަށް ސިހުން ގެނުވި ނަމަވެސް އެންމެ ފިޔަވަޅެއްވެސް ފަހަތަށް ނުޖެހި ހުރީ އަލޫފް އޭނަގެ އަތުން ބީވެދާނެ ކަމުގެ ބިރު ހިނދެއް ހިނދަކަށް އެހިތުގައި ބޮޑުވަމުންދާތީއެވެ. އެއްވެސް ހާލެއްގައި އަލޫފް އޭނަ އާއި ދުރުވާކަށް ޝަމްހާ ނޭދެއެވެ. އޭނަގެ ހިތުގައި އަލޫފްއަށްޓަކައި އުފެދިފައިވަނީ ވަރުގަދަ ލޯތްބެކެވެ.\nހަމަޖެހެން މަސައްކަތް ކުރަމުން ޝަމްހާ މިފަހަރުވެސް އަލޫފްގެ އަތުގައި ހިފާލިއެވެ. މިފަހަރުވެސް އަލޫފް އޭނަގެ އަތް ފޮޅުވާލަން މަސައްކަތްކުރިއެވެ. އެހެނަސް ޝަމްހާ ނުހަނު ބާރަށް އަލޫފްގެ އަތުގައި އޭނަގެ ދެއަތުން ހިފަހައްޓާލިއެވެ. ” ލީވް މައި ހޭންޑް ޝަމްހާ… ޖަސްޓް ގެޓް އައުޓް… ގޯ އަވޭ ފްރޮމް ހިއާ… ” އައި ރުޅީގައި އޭނަގެ އަތް ދަމައިގަންނަމުން އަލޫފް ހަޅޭއްލަވައިގަތެވެ. ” އަލޫފް… ޕްލީޒް… ލިސެން ޓު މީ ވަންސް.. ޕްލީޒް… އަލޫފް… އަހަރެން ގަބޫލުކުރަމޭ… އަހަންނަށާ އީލޫއަށް ކަންތައްކުރެވުނީ ރަނގަޅަށް ނޫންކަން… އެކަމަކު އަލޫފް… އަހަރެން އެހެން ކަންތައްކުރީ އަލޫފްދެކެ ލޯބިވާތީ… އަލޫފް ބޭނުންވާތީ… އަލޫފް މަތިން ހަނދާންނައްތާލެވޭ ވަރަށްވުރެވެސް ބޮޑަށް އަހަރެންގެ ހިތުގަ އަލޫފްއަށްޓަކައިވީ ލޯބި އުފެދިފަ… އަހަރެން އަބަދުވެސް އުއްމީދުކުރަމުން އައީ އަލޫފްވެސް ލޯބިވަނީ އަހަރެންދެކެ ކަމަށް… އަލޫފްގެ ގާތްކަމުން އަހަންނަށް އެގޮތަށް މާނަ ނެގުނީ… އެކަންވެގެން ދިޔައީ އަހަރެންގެ ހިތުގައި ލޯބި އިތުރުވެގެންދިޔަ ކަމަކަށް… އެހާ ފޮނި ހުވަފެންތަކެއް ދެކެމުން ދަނިކޮށް އަލޫފް ލޯބި ވަނީ މިންހާދެކެކަން އިނގުނު ދުވަހު އަހަންނަށް ނޭނގުނު ވީގޮތްވެސް… އަހަރެންގެ ހިތުގަ މިންހާއަށްޓަކައި އުފެދިފައިވި ނަފްރަތުގެ އަލިފާންގަނޑު ބޮޑުވެގެން ދިޔަ… ކޮންމެ ހާލެއްގައިވެސް… ކޮންމެ ކަމެއް ކޮށްގެންވެސް އަހަރެން އަހަރެންގެ ލޯބި ކާމިޔާބުކުރަން ބޭނުންވި… އަލޫފް ޕްލީޒް… ޓްރައި ޓު އަންޑަސްޓޭންޑް… އައި ލަވް ޔޫ ސޯ މަޗް… އައި ކާންޓް ލިވް ވިތްއައުޓް ޔޫ… ދެން ދުވަހަކުވެސް އެހެން ކަންތަކެއް ނުކުރާނަން… އަލޫފް ބޭނުން ގޮތަކަށް އަބަދުވެސް ރުހި ގަބޫލުވާނަން… ބޭރަށްވެސް ޑިނަރއަށްވެސް ދާނީ އަލޫފް ބުނީމަ… ޕްލީޒް… އަހަރެން ތިހެން ދުރުކޮށްނުލާ… އައި ލަވް ޔޫ މޯރް ދޭން އެނީވަން… ” ޝަމްހާ އޭނަގެ ލޮލުން ކަރުނަ އޮހޮރެމުންދިޔަ ހާލު ވާހަކަ ދައްކަމުން ދިޔައެވެ. އަލޫފް އޭނަ އާއި ވަކިވެދާނެ ކަމަށް ތަކުރާރުކޮށް އޭނަގެ ހިތް ދަނީ ބުނަމުންނެވެ. އެހެންވާކަށް އޭނަ ބޭނުމެއްނޫނެވެ. އެމީހެއްގެ ލޯބި ބީވެދާން އެދޭނީ ފަހެ ކާކު ހެއްޔެވެ؟ އަލޫފްގެ ލޯތްބާއި ދުރުގާ އުޅޭނީ ކިހިނެެއް ހެއްޔެވެ؟\n” ނިމުނީތަ… އަދިވެސް ބުނަން ބޭނުން އެއްޗެެއް އެބެއްތަ… ” ޝަމްހާގެ އަތުގައި ބާރަށް ހިފާ އޭނަގެ ކުރިމައްޗަށް ގެނެސް ބަހައްޓަމުން އަލޫފް ބުނެލިއެވެ. އައިސްފައިހުރި ރުޅީގެ ސަބަބުން އަލޫފް ހުރީ ދަތްކުނޑި ވިކާލައިގެންނެވެ. އަލޫފް ރުޅިގަދަކަމުން ހިތުގައި ބިރުވެރިކަން އުފެދިފައިވި ހާލު ޝަމްހާ މަޑުމަޑުން ދެފަރާތަށް ބޯ ހޫރުވާލިއެވެ. ” ދޭ… ހަމަ މިހާރު އަހަރެންގެ ކުރިމަތިން ދުރަށްދޭ… ދެވަނަ ފަހަރަށް އަހަރެންނަށް ތިމޫނު ނުދައްކާތި… އިޓްސް އޯވަރ… އަހަރެމެން ދެމީހުންގެ ދެމެދުގަ އޮތް ގުޅުމެއްވިއްޔާ އަހަރެން މިކަނޑާލީ… އިޓްސް އޯވަރ… ނައު ގެޓް އައުޓް ރައިޓް ނައު… ” ބެލްކަނިން ނިކުންނަން ހުންނަ ދޮރަށް އިޝާރާތް ކުރަމުން ރުޅިވެރިކަމާއެކު އަލޫފް ވާހަކަ ދެއްކިއެވެ. ” ނޯ… ނޯ އަލޫފް ނޯ… ޕްލީޒް… އެއްފުރުސަތުދީ އަހަންނަށް… ޕްލީޒް… އައި ލަވް ޔޫ ސޯ މަޗް… އައި ކާންޓް ލިވް ވިތްއައުޓް ޔޫ… ޕްލީޒް އަލޫފް… އަހަރެން… އަހަރެން މިންހާ ގާތުވެސް މައާފަށް އެދޭނަން… ޕްލީޒް ޑޯންޓް ލީވް މީ… ” ޝަމްހާ އަލޫފްގެ ގާތު އާދޭސްކުރަމުން ދިޔައެވެ. އެހެނަސް އެކަމުން އަލޫފްގެ ހިތަށް އެއްވެސް އަސަރެއް ނުކުރާ ފަދައެވެ. ”ބުނެފީމެއްނު އަހަރެންގެ ކުރިމަތިން ދުރަށް ދާށޭ…” ކުރިއަށްވުރެވެސް ބާރަށް އަލޫފް ވާހަކަ ދެއްކިއެވެ. ގޮތް ހުސްވެފައިވި މީހެެއް ފަދައިން ދެލޮލުން ކަރުނަތައް އޮހޮރެމުންދިޔަ ހާލު ޝަމްހާ މަޑުމަޑުން ހިނގައިގަތެވެ. ބެލްކަނީގެ ދޮރާއި ހަމައަށް އަރާ އެއްފަހަރު ފަސްއެނބުރި ޝަމްހާ އަލޫފްއަށް ބަލައިލިއެވެ. އެހެނަސް އޭރު އަލޫފް ހުރީ އޭނައަށް ފުރަގަސްދީ މަގުމައްޗަށް ނަޒަރު ހުއްޓާލައިގެންނެވެ. ޝަމްހާ ދުވެފާ ކަހަލަ ގޮތަކަށް ކޮޓަރިން ނިކުތެވެ. ފޯނު ކޯލެއްގައި ހުރެ ސިޑިން މައްޗަށް އަރަމުން އައި އީލާފްއަށް ރޮމުން އަވަސް ހިނގުމެެއްގައި ސިޑިން ފައިބަމުންދިޔަ ޝަމްހާ ފެނި ހައިރާންކަން ލިބި ސުވާލު އުފެދުނެވެ. ފަހުން ގުޅާނެކަމަށް ބުނެ ފޯނު ބާއްވާ ޝަމްހާއަށް ގޮވާލަމުން އޭނަގެ ގާތަށް ދިއުމަށް އީލާފްވެސް އަވަސްވެގަތެވެ. ” ޝަމޫ… ޝަމޫ… ކިހިނެއްވީތަ ތިރޮނީ… ވަޓް ހެޕެންޑް… ދޮންބެ އެއްޗެކޭ ކީތަ… މައްސަލައެއްޖެހުނީތަ ދެމީހުން ދެމެދު… ” ހާސްވެފައިހުރެ ޝަމްހާ ހުއްޓުވޭތޯ މަސައްކަތްކުރަމުން އީލާފް ވާހަކަ ދެއްކިއެވެ. އީލާފް ސުވާލުކުރުމުންވެސް ޝަމްހާއަކަށް ޖަވާބެެއް ނުދެވުނެވެ. އޭނަގެ ރުއިންވީ އިތުރެވެ. އިތުރަށް އެތަނުގައި ހުންނަން ކެތްނުވުމުން ޝަމްހާ އެގެއިން ނިކުމެގެން ހިނގައިގަތީ އީލާފް ގޮވަގޮވަ ހުއްޓައެވެ. ކަންތައް ވީގޮތެއް ނޭނގޭތީ އީލާފް ހުރީ ނުހަނު ހާސްވެފައެވެ. ޝަމްހާގެ އަމަލުތައް ހުރިގޮތުން މިފަހަރު ދިމާވީ ކުޑަ ކަމެއް ނޫންކަން އީލާފްގެ ސިކުނޑި ވިސްނައިދިނެވެ. މިވަގުތު ގޭގައި މަންމަ އާއި ބައްޕަ ނޫޅޭކަމީވެސް ނަސީބެކޭ އީލާފްގެ ހިތަށް އެރިއެވެ. އިތުރަށް މަޑުކުރުމެއްނެތި އީލާފް އަލޫފްގެ ކޮޓަރިއަށް މިސްރާބުޖެހިއެވެ.\nއީލާފް ގޮސް އަލޫފްގެ ކޮޓަރިއަށް ވަންއިރު އެކަކުވެސް ކޮޓރި ތެރެއިން ފެންނާކަށް ނެތެވެ. އެއާއެކު އަލޫފް ވާނީ ބެލްކަނީގައޭ ހިތާ އީލާފް ގޮސް ބެލްކަނި ބަލައިލިއެވެ. ބެލްކަނީގެ ރެއިލިން ކައިރި އޭނައަށް ފުރަގަސްދީގެން ހުރި އަލޫފް ފެނުމާއެކު އީލާފް ދޮންބޭއޭ ކިޔައި ގޮވާލިއެވެ. އީލާފް އާއިވީ ފަރާތަށް އެނބުރި ހިތްހަމަނުޖެހިފައި ގޮތަކަށް އީލާފްއަށް ބަލަހައްޓާއިގެން އަލޫފް ހުއްޓެވެ. އެއްވެސް އެއްޗެކޭ ބުނާކަށް އަލޫފް ނޫޅުނެވެ. ” ދޮންބެ… ކިހިނެއްވީ… ޝަމޫ ކީއްވެތަ ރޮމުން ރޮމުން އެދިޔައީ… ދޮންބެ އެއްޗެހި ކީދޯ… މައްސަލައެއްޖެހުނީތަ… ދޮންބެވެސް ހާދަ ރުޅިއައިސްފަ ގޮތަށް ތިހުރީ… ވަޓް ހެޕެންޑް… ” އަލޫފްގެ މޫނު މަތީގެ ކުލަވަރު ފެނި މަޑުމައިތިރިކަމާއެކު އީލާފް އޭނަގެ ވާހަކަ ކުރިއަށް ގެންދިޔައެވެ. ” އަހަރެމެން ދެމީހުންގެ ދެމެދުގަ މިހާރު އެެއްވެސް ގުޅުމެއް ނޯންނާނެ… އިޓްސް އޯވަރ… އަހަންނާ ޝަމްހާއާ ދެމެދު އޮތް ގުޅުމަށް އަހަރެން ނިމުމެއް ގެނެސްފިން… ” އަލޫފް އެހުރި ގޮތަށް ހުރެ ބުނެލިއެވެ. ” ވަޓް… ދޮންބެ ކީކޭތަތި ކިޔަނީ… ކިހިނެއްތަވީ… ހައު ކުޑް ޔޫ އިވެން ޑޫ ދެޓް… ޝަމޫ ހާދަ ލޯބިވެއޭ ދޮންބެދެކެ… ދޮންބެ އެމިންހާއާ ހެދި ދޯ ޝަމޫއާ ރުޅިވީ… އޭނަގެ ސަބަބުންދޯ… ދޮންބެއަށް ކީއްވެގެންތ ނުވިސްނެނީ… އޭނަ ލޯތްބެއްނުވެއޭ ދޮންބެދެކެއެއް… ” އީލާފް ހިތްހަމަނުޖެހީ ދައްކަން ފެށި ވާހަކަ ހުއްޓުނީ އަލޫފް އަތުގެ އިޝާރާތުން އިތުރަށ ވާހަކަ ނުދައްކަން ބުނުމުންނެވެ. ”އިނަފް… އައި ޑޯންޓް ވޯންޓް ޓު ހިއާ އަ ވޯޑް އެގެއިންސްްޓް ހަރ… ” ޝަހާދަތް އިނގިލިން އިޝާރާތްކުރަމުން އަލޫފް އެހެން ބުނެލީ ރުޅިވެރިކަމާއެކުގައެވެ. ” އިނަފް އީލާފް… އިޓްސް އިނަފް… އަހަރެން ނުވެޔޭ ޝަމްހާދެކެ ހަގީގީ ލޯތްބެއް..، އަހަރެން ލޯބިވަނީ މިންހާދެކެ… އަދިވެސް ބޭނުންވަނީ މިންހާ… އަހަރެންގެ ހިތުގެ ހަމަޖެހުމާ އުފާވެރިކަން ގުޅިފައިވަނީ މިންހާއާ… އެކަމަކު އެހަމަޖެހުމާ އުފާވެރިކަން ހާސިލްވެފާ ވަނިކޮށްވެސް އީލާފްއާ ޝަމްހާގެ ސަބަބުން އަހަރެންގެ އަތުން ބީވެގެން ދިޔައީ… އީލާފްއާ ޝަމްހާގެ ވާހަކަތައ ގަބޫލުކުރުން އެއީ އަހަރެންނަށް ހެދުނު އެންމެ ބޮޑު ގޯސް… ކީއްޗެތަ އެހެން ކަންތައް ކުރީ… އީލާފްއާ އޭރު އެހެން ކަންތައް ނުކުރިނަމަ އަހަރެން ހުރީހީ ކިހާ އުފަލުން… ކިހާ ހިތްހަމަޖެހިގެން… އެކަމަކު އަމިއްލަ ބޭބެގެ އުފަލަށް ބެލުމެއްނެތި އީލާފް އަމިއްލަ އެދުން އިސްކުރީ… ” އައިސްފައިހުރި ރުޅީގައި އަލޫފް އީލާފް އާއި ދިމާލަށްވެސް އެއްޗެހި ކިޔައިގަތެވެ. ” ވާއު ދޮންބޭ… އެތައް އަހަރެއް ކުރިން ކުރި މިސްޓޭކް އަނެއްކާވެސް ދޮންބެ ތިތަކުރާރު ކުރަނީ… އެމިންހާއަށްޓަކައި އަމިއްލަ ކޮއްކޮއާވެސް ދެބަސްވަނީ… ޝީ އީޒް ނޮޓް ޔުއާ ޓައިޕް… އޭނައަށްވުރެ ދޮންބެއާ އެކަށީގެންވަނީ ޝަމޫ އޭ… ވައި ޑޯންޓް ޔޫ އަންޑަސްޓޭންޑް… ދޮންބެގެ އުފަލަށް ވިސްނާނެދޯ އަހަރެންވެސް… އައި ވޯންޓް ޔޫ ޓު ބީ ހެޕީ ވިތް ޝަމޫ… މިންހައަށް އަހަރެން ނަފްރަތުކުރަން… ވީއިރު ދޮންބެގެ ދިރިއުޅުމަށް މިންހާ ގެނެސްގެން އިތުރު މައްސަލަތަކެއް ކުރިމަތިވެ އާއިލާ ރޫޅިގެންދާންތަ ބޭނުމީ… އެހާވެސް އެމިންހާތަ މުހިއްމީ… ދޮންބެ ތިހީ ކުރާހާ ރަނގަޅެއްނުވާނެ މިންހާއެއް.. އަހަރެންގެ ހުރިހާ އުފަލެއް، ކާމިޔާބީއެއް ފޭރިގަނެފައިވި މިންހާ އަހަރެންގެ ދޮންބެގެ ދިރިއުޅުމަށް އަޔަކަ އަހަރެން ނުދޭނަން… އަހަރެންގެ ގޭގައި، އަހަރެންގެ އާއިލާގެ ތެރޭގަ އޭނަ އުޅޭތަން ދެކޭކަށް އަހަރެންނަކަށް މަޑަކުން ނުހުރެވޭނެ… އަހަރެންގެ އުފާތައް ފޭރިގަނެފައި ވަނިކޮށް މިންހާއަށް އޭނަގެ ލޯބި ކާމިޔާބުވިޔަކަ ނުދޭނަން… އަހަރެން ގަބޫކުރާ ގޮތުގަ އަހަރެން ކަންތައްކުރީ އެންމެ ރަނގަޅަށް… ” އައިސްފައިހުރި ރުޅީގައި އީލާފްއަށްވެސް ވާހަކަ ދެއްކުނީ އަޑު ހަރުކޮށެވެ. ” އިންފް އީލާފް… އިނަފް… އަހަރެންގެ ދިރިއުޅުމަށް އަހަރެން ބޭނުން ފަރާތެއް ގެނައުމުގެ ހައްގު އޮންނާނެ… އެންމެ ފަހަރަކުވެސް އީލާފް އަހަރެންގެ އުފަަލަކަށް ނުވިސްނާ… ހުރިހާ ކަމެެއް އީލާފް ބޭނުންވާހާ ގޮތަކަށް ނުވާނޭ… ކިހިނެއް އިނގޭނީ އަމިއްލަ ކޮއްކޮ މިހާ އެދުން ބޮޑުވާނެކަމެއް… ނައު ގެޓް އައުޓް… އިތުރަށް އަހަރެންގެ އަތުން ގޯހެއް ނެހެދެނީސް މިތަނުން ދޭ… ” އަލޫފް އޭނަގެ ރުޅިގަނޑު ކޮންޓްރޯލް ކުރެވޭތޯ މަސައްކަތް ކުރަމުން ވާހަކަ ދެއްކިއެވެ. ކިތަންމެ ރުޅި އައިސްފައި ހުރި ނަމަވެސް އީލާފްއަށް އިތުރު އަނިޔާއެއް ދޭކަށް އަލޫފް ބޭނުމެެއްނުވެއެވެ. ”ފައިން…” ކަރުނަވީ ދެލޮލުން އަލޫފްއަށް ބަލަހައްޓާއިގެން ހުރެ އެހެން ބުނުމަށްފަހު އީލާފް އެތަނުން ނިކުމެ އޭނަގެ ކޮޓަރިއަށް މިސްރާބުޖެހިއެވެ. އޭނާ ހުރީ ރުޅިގަދަވެގެން ގޮސް ތުރުތުރުއަޅައެވެ. އީލާފް ދިޔުމުން ފުން ނޭވައެއް ދޫކޮށްލާ ރުޅިގަނޑު މައިތިރިކުރަން އަލޫފް މަސައްކަތްކުރަމުން ބެލްކަނީގެ ރެއިލިންގައި އަލޫފް ހިފަހައްޓާލިއެވެ. އެތައް އިރަކު އެގޮތުގައި އަލޫފް ހުއްޓެވެ.\nރޭގަނޑު އިޝާ ނަމާދަށްފަހު ކައިގެން ނާއިލް އިއާން އާއި ބައްދަލުކޮށްލުމަށް އެގެއަށް މިސްރާބުޖެހިއެވެ. ” އައްސަލާމްއަލައިކުމް… ” ނާއިލް ސަލާމް ގޮވާލުމާއެކު ޚަބަރު ބަލަން އިން އަރީފް ސަލާމް ބަލައިގަތެވެ. ނާއިލް ފެނުމާއެކު އަރީފް އެތެރެއަށްވަދެ އިށީނުމަށް ބުނެލިއެވެ. ”ކޮބާ އާން…” ސޯފާގައި އިށީންދެ ނާއިލް ސުވާލުކޮށްލިއެވެ. ”އާން ކައިގެން ކޮޓަރިއަށް ދިޔައީ… ދޭބަލަ ބަލައިލަން… ” އަރީފް ހިނިތުންވެލަމުން އެހެން ބުނުމާއެކު ނާއިލް މައްޗަށް އަރަން ދިޔައެވެ. އަޝްރާގެ ކޮޓަރި ހުރަސްކޮށް ހިނގާފައި ދިޔަ ނާއިލް ފެނުނު މަންޒަރުން ތަންކޮޅެއް ފަހަތަށް ޖެހިލާ ދޮރުން އެތެރެއަށް ބޯ ދިއްކޮށްލިއެވެ. ދޮރު ހުރީ އެއްކޮށް ހުޅުވާފައެވެ. ސޯފާގައި އޮތްއިރު އަޝްރާއަށް އޮތީ ނިދިފައެވެ. ނިދާލާފައިވި އޮތްއިރު މޫނު މަތީގައިވީ މައުސޫމްކަމެވެ. ވާހަކަ ފޮތެއް ހިފައިގެން އޮތްއިރު ފޮތް އޮތީ އަޝްރާގެ ބަނޑު މަތީގައެވެ. ނާއިލް މަޑުމަޑުން ކޮޓަރި ތެރެއަށް ވަދެ އަޝްރާގެ ގާތުގައި ގޮސް މަޑުކޮށްލިއެވެ. ނާއިލް ފުން ނަޒަރަކުން އަޝްރާގެ މޫނަށް ބަލައިލިއެވެ. އެރީތި މޫނުގައި ފިރުމާލުމަށް އެވަގުތު އޭނަގެ ހިތް އެދުނެވެ. ހިނދުކޮޅަކު އަޝްރާގެ ދޮން މޫނަށް ބަލަން ހުރުމަށްފަހު އެޚިޔާލު އެއްފަރާތްކޮށްލަމުން ނާއިލް އޭނަގެ ޖިންސްގެ ޖީބުން ފޯނު ނަގައި އަޝްރާގެ ފޮޓޯ ނަގަން ފެށިއެވެ. އޭނާ ބޭނުން ވަރަށް ފޮޓޯ ނެގުމުން ނާއިލް އަޝްރާގެ ބަނޑު މަތީގައި އޮތް ބޯ ވާހަކަ ފޮތް ނަގައި ގަސްތުގައި މުށިތަކުގެ މައްޗަށް ވައްޓާލިއެވެ. އެއާއެކު އިވިގެން ދިޔަ އަޑުން ލިބުނު ސިހުމާއެކު އަޝްރާއަށް ފުންމައިގެން ތެދުވެވުނެވެ. އޭރު އަޝްރާގެ މޫނު މަތިން ފެންނަމުން ދިޔައީ ބިރާއި ސިހުމެވެ. ދެލޯ ބޮޑުވެފައިވީއިރު ހިތުގެ ތެޅުންވީ އިންތިހާއަށް އަވަސްވެފައެވެ. އަޝްރާއަށް ވީގޮތް ފެނި ނާއިލްގެ ހިނގަނޑު ފަޅާއިގެން ދިޔައެވެ. ނާއިލް ހޭންފެށުމުން އަޝްރާއަށް އެއީ ނާއިލްގެ ކަމެއްކަން ސިކުނޑިއަށް ވިސްނައިގަންނާކަށް ލަހެއްނުވިއެވެ. ” ނާއިލް… ” ރުޅި އައިސްފައި ނާއިލްއަށް ގޮވާލަމުން އެއްލުނު އެންމެ ބާރަކަށް ނާއިލް އާއި ދިމާލަށް ކުޝަން އެއްލިއެވެ. އެފަދަ ކަމަކަށް ނުވިސްނާހުރި ނާއިލްގެ މޫނު މަތީގައި ކުޝަންއިން ޖެހުމާއެކު ހުނުން ހުއްޓުނެވެ. ” ނުވާނެ އެއްލައިގެން… އެއްލައިފިއްޔާ މިފޮޓޯ އޮފީސް ވައިބަރ ގުރޫޕަށް ލާނަން… ” އަޝްރާ ދެވަނަ ފަހަރަށް އެއްލަން ކުޝަން ނެގުމާއެކު ފަހަތަށް ފިޔަވަޅެއް އަޅާލާ ފޯނުގެ ސްކްރީނުން އޭނާ ނެގި ތަނުން ފޮޓޮއެއް ދައްކާލަމުން އިންޒާރެއްދޭ ފަދައިން ނާއިލް ބުނެލިއެވެ. ” އަރގް… ނާއިލް…” އައި ރުޅީގައި ދެދަތްޕިލަ ޖައްސާ ބާރުކޮށްގެން އިނދެ އެހެން ބުނެ އަވަސް ހަރަކާތަކާއެކު ސޯފާއިން ތެދުވިއެވެ. އަޝްރާ ނާއިލްގެ އަތުން ފޯނު އަތުލަން މަސައްކަތްކުރަމުން ދިޔައިރު ނާއިލް ދިޔައީ އަޝްރާއަށް ފޯނު ނުދީވޭތޯ ބަލަމުންނެވެ.\nނުހަނު މަސައްކަތުން އަޝްރާއަށް ފޯނުގައި އަތްލެވުނެވެ. ނާއިލް ހުޝިޔާރުކަމާއެކު އަޝްރާގެ އަތުން ފޯނު ދަމައިގަތެވެ. ނާއިލް މާ ބާރަށް ދަމައިގަތުމުން އަޝްރާ ގޮސް ޖެހުނީ ނާއިލްގެ ހަށިގަނޑުގައެވެ. އެވަގުތު ނާއިލްވެސް ހުރީ އެނދާ ޖެހިފަކަމުން ދެމީހުން އެކުގައި އެނދު މައްޗަށް ވެއްޓުނެވެ. ހިނދުކޮޅަކު ދެމީހުންގެ ހަރަކާތްތަކަށްވެސް މަޑުޖެހުމެއްއައެވެ.\nHahaha…alhuga first.. inshallah kiyaalaafa comment eh kohlaanan..😍😍😘\nYesss dear ur first 😊😊😊… Congratulations on being first 😊😊😊❤❤❤… Waiting for comment 😊😊😊…\nSalaam dear readers… Sorry for being late… Just came from office after doing some work… Because of that I became late n couldn’t write much… Bt it’s more than 1400 words… Hope all will like this part too… Feel free to comment your views n thankyou soooooo much dear readers ifoo ah thidhey support ah ❤❤❤💜💜💜💐💐💐😊😊😊… You guys are my strength ❤❤❤💜💜💜💐💐💐😊😊😊… Next part In Sha Allah Sunday night ga 😊😊😊… Again will try to bringalong part for my readers 😊😊😊… Love you all ❤❤❤💜💜💜💐💐💐😊😊😊 n good night n sweet dreams 😊😊😊❤❤❤💜💜💜… Last part ge comment thakah reply kohlaanan In Sha Allah maadhama ge vaguthehga 😊😊😊…\nme first dhw… kiyaalaafa comment eh kohlaanan 😊\nAinth ❤❤❤… Ur second this time 😊😊😊… Try next time dear 😊😊😊… Waiting for comment 😊😊😊…\nWowww Varah nice story now ❤❤❤ Ekm hama kuruvma evaahaka dhekkeny ifoo dear. Beynun vany hama ehfaharaaa kiyaaalan 😅😅 anyways no words to describe how nice the story is but missed minnu and aan ge parts 😩😩 next episode ga dho ????\nScarlet ❤❤❤… Sorry dear kuru v ma 😊😊😊… In Sha Allah next part miahvure dhigukoh genesdheynan n minnu n aan ge parts vx himeneyne 😊😊😊.. Keep waiting 😊😊😊… Thankyou sooooooooo much dear for the support n love ❤❤❤💜💜💜💐💐💐😊😊😊… V v v ufaavehje 😊😊😊… Much more loves from me ❤❤❤💜💜💜💐💐💐😊😊😊…\nAinth rashy says:\nEhen ainth eh aeema next name mihaaru mi use kurany feshy ihgaa ifoo❤❤❤❤❤\nHama bala bala huhta thi up kohly 🌼🌼🌼🌼🌺🌺🌹🌹🌹\nAinth rashy ❤❤❤… Yeah dear ok 😊😊😊… Thankyou dear ❤❤❤😊😊😊💜💜💜💐💐💐…\nKiyaafa comment eh kohlaanan\nAnii ❤❤❤… Waiting for comment ❤❤❤💜💜💜💐💐💐…\nv salhi mi part vx …. keep it up dear ❤😊👏🏾👏🏾👏🏾👏🏾\nAinth ❤❤❤… Thankyou soooooo much ❤❤❤💜💜💜💐💐💐😊😊😊…\nVvvvvvv reethi… V habeys\nAnii ❤❤❤… Thankyou soooooo much ❤❤❤💜💜💜💐💐💐😊😊😊… V v v ufaavehje 😊😊😊… Much loves ❤❤❤💜💜💜💐💐💐😊😊😊…\nSo sweet ❤❤❤❤❤❤❤❤❤❤❤❤❤❤❤❤❤❤❤❤❤ alhe minhaa and aan ge vx mi kahala sweet than kolheh gena nama ekam vx stry vvvvvv habeys🌼🌼🌺🌺🌹🌹🌹🌹🌹💐💐💐💐💐💐💐💐💐🥀🥀🥀🌷🌷🌷🌷🌹🌹🌹🌹ekam mi prt maa kuru 😁😁😁😁 next prt dhigu kohlah chey\nMi haaru mi4meehun gulheyne dhuhaakah mi inthixaaru kirany❤❤❤❤❤❤❤❤🌹🌹🌹🌹🌷🌷🌷🌷🌷🌷🌷🌷🌷🌷🌷🌷 next prt kiyaahithun mihaaru hurveny eh nun 💐💐💐💐💐💐💐💐💐💐💐💐💐💐💐💐💐❤❤❤❤❤❤❤❤❤❤❤❤❤❤❤❤❤❤❤❤❤❤❤❤ ekam aloof ge hih halaaku v eynun a….. 💔💔💔💔💔💔💔 haadha dheraey😭😭😭😭😭\nAinth rashy ❤❤❤… Haadha loabi, colourful, comment ekey ❤❤❤💜💜💜😊😊😊… I loved it ❤❤❤… Thankyou soooooo much ❤❤❤💜💜💜💐💐💐😊😊😊… V v v ufaavehje 😊😊😊… In Sha Allah next part miahvure dhigukoh genesdheynan 😊😊😊… Much more loves from me ❤❤❤💜💜💜💐💐💐😊😊😊…\nWowa. Mi part ves v reethi. Mihaathanah kiyunu enme reethi vaahaka. Can’t wait for next part. Next part thankolheh dhigu kohlahchey. 🖤🖤🖤❤\nNoora ❤❤❤… Awwwwnn ❤❤❤😊😊😊… Thankyou sooooooooo much dear ❤❤❤💜💜💜😊😊😊💐💐💐.. V v v 😊😊😊… It meansalot for me 😊😊😊… V v v ufaavehje 😊😊😊… Next part In Sha Allah mi ah vure dhigukoh genesdheynan 😊😊😊… Much loves ❤❤❤💜💜💜💐💐💐😊😊😊…\nIts too nice …☺☺ sry dear midhiya dhuvass thakugaa comment eh nukurevunyy varah bxy koh ulhunyy ma .. bt hurihaa part ehvess keen varah salhi ..u are gud witter..❤❤\nMahoo ❤❤❤… Afteralong time dhw 😊😊😊… I missed your comments 😊😊😊… V v v ufaavehje ehaa dhuvas fahun vx comment kohleema n bxy koh ulhemunvx story kiyaalythyve ❤❤❤😊😊😊… Thankyou sooooooooo much ❤❤❤💜💜💜💐💐💐😊😊😊… Much more loves ❤❤❤💜💜💜💐💐💐😊😊😊…\nWaiting waiting darls❤❤❤\nLara ❤❤❤… Thankyou soooooo much 💜💜💜❤❤❤💐💐💐😊😊😊… It meansalot for me 😊😊😊…\nAlheyy ifoo..I am outta of words dhoonii😍😍😘😘💕💕💕😄😄💖💖❤❤❤…its really amazing..Alhe minnu nd aan ge baeh vec gennahche next part ga dear..U r an amazing writer..Don’t knw wat to say sis..hehe..Curiously waiting for the next.LY SOOOOOOOOOO MUCH DEAR😉😉😙😙😻😊😊😊💕💕📷📷\nAwwwwnn 😊😊😊❤❤❤… Thankyou sooooooooo much jiji ❤❤❤😊😊😊💜💜💜💐💐💐… V v v ufaavehje 😊😊😊… Ur so sweet ❤❤❤😊😊😊… Yeah… Next part ga minnu n aan ge parts vx annaane… Keep waiting dear… Sending more n more loves from me ❤❤❤💜💜💜💐💐💐😊😊😊…\n.wwow….wwwwow..masha allah … … vv hubbu..mi part ves 😍😍😍😍😍😍🤗😍😍😍😍😍😍😍😍😘😍…..as usual ifoo thy hama best writer ey buneveyny😊😊😊😊😊😊😊😊😊😊😊😊😊😊😊😊😊😊😊….i have no words for u☺☺👏👏👏👏👏👏👏👏👏👏👏👏👏👏👏👏👏👏…..you are amazingly talented girl…❤❤❤❤❤❤❤❤❤❤❤❤❤❤\nJob ga ulhemun bunaa dhuvahkahah up kohdheyny vvv keitheri writers in💚💚💚💚💚💚💚💚💚💚💚💚💚💚💚💙💙💙💙💙💙💙💙💙💙💙💙….we all appreciated your hard work💕💕💕💕💕💕💕💕💕💕💕💖💗💗💗💖💖💖💖💖💗💗💗💚💚💚💙💙💙💙💚💙💟💟💛💜💜💝💝💌💚💚💚…ifoo thy alah vaahka liyan nikkumanna kudhinnah huri laamaseelu namoonaa eh😊😊😊😊😊😊😊😊😊😊😊😊😊😋😋😋….may allah bless you……..bodukoh love u❤❤❤❤❤❤❤❤❤❤❤❤❤❤🌷🌷🌷🌷🌷🌷🌷🌷🌷🌷🌷🌷🌷⚘⚘⚘⚘⚘⚘⚘⚘⚘🌼🌼🌼🌼🌼🌼🌼🌻🌻🌻🌻🌻🌻🌻\nAwwwwnn 😊😊😊❤❤❤… Haadha loabi, colourful n ehaame supportive comment ekey ❤❤❤😊😊😊… Im speechless dear 😊😊😊… V v v ufaavehje maai ge comment kiyaalaafa 😊😊😊… Thankyou sooooooooo much my dear sweet maai ❤❤❤😊😊😊💜💜💜💐💐💐… It meansalot for me 😊😊😊… Ur so sweet n supportive ❤❤❤😊😊😊… Keep waiting dear… Sending more n more loves from me ❤❤❤💜💜💜💐💐💐😊😊😊…\nAlhee ifoo 😊😊😊😊Awwn💖💖💖💖speech lesss 😍😍😍😍🌹🌹💚💛💜💜💜❤💝🥀👌🥀🥀adhives Eelaaf akah visney kah nuulhe dhw😠😠😠😠😠😠nxt prt thankolheh dhigu kohdheebala plxxx 🌹🌹🌹🌹🌹🌹💚💛💛💜💋❤❤\nAwwwwnn ❤❤❤😊😊😊… Thankyou sooooooooo much Daisy girl ❤❤❤💜💜💜💐💐💐😊😊😊… V v v ufaavehje 😊😊😊… Yeah… Eelaaf ah adhivx nuvisney… Let’s see what happens 😊😊😊… N next part In Sha Allah dhigu kohlaanan 😊😊😊… Much more loves from me ❤❤❤💜💜💜💐💐💐😊😊😊…\nohh.. i am speechless…. v v v v reethi ma sha allah\nThankyou sooooooooo much ❤❤❤💜💜💜💐💐💐😊😊😊… V v v ufaavehje ifoo 😊😊😊…\n❤❤❤❤❤❤❤❤wowww 💖💖💖💖💖💖💖💖💖mashah allah 😘😘😘😘😘😘😘😘v v v v v v v v reethi mi part 😍😍😍😍😍 alhey naail aai ashu aa ulhey goiii haadha majaley dhww😂😂😂😂😂 next part avahah up kohdhehche.. nd miyah vure thankolheh dhigukohlahcheh.. plxx💖💖💖💕💕💕💓💓LOVE U🌹🌹🌹🌹🌷🌷🌷🌷🌻🌻🌻🌻🌼🌼🌼💐💐💐🌺🌺🌺🌹🌹🌹🌷🌷🌷🌷\nYaaanaa ❤❤❤… Thankyou sooooooooo much ❤❤❤💜💜💜💜💐💐💐😊😊😊… As usual v v v ufaavehje comment kohleema 😊😊😊… Naail n aslu dhw… Yeah… They are so funny 😂😂😂… Heheh… In Sha Allah next part miahvure dhigukoh genesdheynan 😊😊😊… Much more n more loves from me 💜💜💜❤❤❤💐💐💐😊😊😊…\nWooooow…very nice maasha allah\nUr are great writter\nGoin this …maasha allah❤❤❤\nI wnt frind u ….\nThankyou soooooo much @sna ❤❤❤😊😊😊💜💜💜💐💐💐… V v v ufaavehje 😊😊😊… Ifoo hama hurihaa kudhinaavx friend ingey 😊😊😊…\nWow….. Varah varah reethi 😍 😍\nZuam ❤❤❤… Thankyou sooooooooo much ❤❤❤💜💜💜💐💐💐😊😊😊… V ufaavey thihen comment kohlaathy 😊😊😊…\nMi part vx vrh reethi ifoo sis😍😍💖💖💖……….sry sis vrh dhuvas vehjje cmnt ehh nukohllaa thaa😔😔….ekm kiyaalan stry up vefa inthan fenna irahh……..naail n ashoo avahah gulhuvadhyyba sis😇😇😇minnu n aan vxx😇😇😇i rlly want those4to be onarelation😅😅😅curiously waiitin for the nxt part😊😊😊……much luvs frm Nau🌻🌻🌻🌻❤❤❤❤🌻🌻🌻🌻\nNau ❤❤❤… Afteralong time dhw 😊😊😊… V v v ufaavehje comment kohleema n ehaa bxy koh ulhemunvx story kiyaalaathy 😊😊😊… It meansalot for me 😊😊😊… Thankyou sooooooooo much Nau ❤❤❤💜💜💜💐💐💐😊😊😊… Hope to see ur comment more often 😊😊😊… Much more loves from me dear 😊😊😊❤❤❤💜💜💜💐💐💐…\nWow ❤❤❤ Ifoo mi partvx hama v v v rythi ingey 😘😘😘💙💙💙… Ur the best n one of my favourite writer ey buneveny hama 😊😊😊🌹🌹🌹… I really appreciate your hard work dear n plx konme partakuvx aan n minnu ge bai konmes varakah imanaaladheachey ingey 🌸🌸🌸💜💜💜… curiously waiting for the next 😀😀😀🌼🌼🌼… lysm dear ❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤💔💔💔💔💔💔💔💔💔💔💔💔💔💔💔💔💔💔💔💔💔💔💗💗💗💗💗💗💗💗💗💗💗💗💗💗💗💗💗💗💗💗💗💗\nNaju ❤❤❤… Thankyou sooooooooo much ❤❤❤💜💜💜💐💐💐😊😊😊… V v v ufaavehje story kamudhiyaima 😊😊😊… Will try minnu n aan ge parts himeneythr but bae parts thakuga miss vedhaane ingey 😊😊😊… Once again thankyou soooooo much for the support n love ❤❤❤💜💜💜💐💐💐😊😊😊… Much more loves from me ❤❤❤💜💜💜💐💐💐😊😊😊…\nYes…❤❤😘😘💙💙…Finally uploaded…❤❤😘😘💙💙…I am just speechless…❤❤😘😘💙💙…This story is just amazing…❤❤😘😘💙💙…Mi part vex vrh vrh reethi…❤❤😘😘💙💙…Sifa kurun thah vrh vrh vrh reethi ingey…❤❤😘😘💙💙…I just loved the way you bring it…❤❤😘😘💙💙…Afteralong time shamha and eelaaf is back dhw..Aloof anekkaa minnu fahathun dhuvan feshy dhw…I just hate him…Alhe minnu aloof aa nugulhuvaathi ingey…Avahah aan aa gulhuvaa…❤❤😘😘💙💙…He will protect her from that aloof…❤❤😘😘💙💙…Hey this part you bring little long dhw…❤❤😘😘💙💙…Thanx long koh mifaharu genesdhiny thy…❤❤😘😘💙💙..Hope next part will be longer than this…❤❤😘😘💙💙..Alhe aan and minnu ge parts gina kohlaba kuriah oiy thanuga…❤❤😘😘💙💙..Keep it up dear..❤❤😘😘💙💙..You are very telented..❤❤😘😘💙💙…You are doingagreat job…❤❤😘😘💙💙…Waitting for next part…😀😀😘😘..Hope next part will be more intresting…❤❤😘😘💙💙..Love you dear…❤❤😘😘💙💙..Much loves…❤❤😘😘💙💙…\nThankyou soooooo much @Ikleel ❤❤❤💜💜💜💐💐💐😊😊😊… It encouraged mealot 😊😊😊… Let’s see dhw vaagotheh 😊😊😊… Hehe… Thankyou for appreciating my hard work ❤❤❤💜💜💜💐💐💐😊😊😊… Much loves ❤❤❤💜💜💜💐💐💐😊😊😊…\nHi ifoo ❤❤\nKn irakun next part up kurany\nNow it is uploaded 😊😊😊…\nIfoo sis….age kihasvareh❤❤\nI’m 18 years 😊😊😊…\n😭😭😭😭😢 sry for commenting late..enme furathama kiyaafa vx enme fahun comment kurevuny.wifi problem thakehge sababun net nulibuny aslu.😢 …Masha Allah..vvvvvvvvvvvvvv nice .. I just speechless..naail n Ashu soooooooo funny 😂😂😂.. avahah couples thah gulhuvan ulhey..hehe..wooow🤣🙂😊😍💐💐💐💐💐💐\nIt’s ok dear 😊😊😊… Lahun viyas comment kohleema ifoo v v v ufaavehje 😊😊😊… Thankyou sooooooooo much ❤❤❤💜💜💜💐💐💐😊😊😊… Yeah… Both of them are really funny 😂😂😂… Let’s see what happens 😊😊😊… Much more loves ❤❤❤💜💜💜💐💐💐😊😊😊…


IGMH naruheh miadhu positive vejje – Iru\nއައިޖީއެމްއެޗްގެ ނަރުހެއް މިއަދު ޕޮޒިޓިވްވެއްޖެ\nމިއަދު ފެނުނު ޕޮޒިޓިވް ކޭސްތަކުގެ ތެރެއިން އައިޖީޢެމްއެޗްގެ ނަރުހެއް ކޮވިޑަށް ޕޮޒިޓިވްވެފައިވާ ކަމަށް އެޗްއީޢޯސީގެ ތަރުޖަމާނު ޑރ. ފާތިމަތު ނަޒްލާ ރަފީގް ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. ނަޒްލާ ވިދާޅުވީ، އައިޖީއެމްއެޗް ކްލަސްޓާއިން އިތުރު މީހަކު މިއަދު ޕޮޒިޓިވްވެފައިވާ ކަަމށާއި އެއީ އައިޖީއެމްއެޗްގައި މަސައްކަތް ކުރާ ނަރުހެއް ކަމަށެވެ.\nމީގެ ކުރިން އައިޖީއެމްއެޗްގެ ކޭސްތަަކަށް ބަލާލާއިރު ޖުމްލަ 15 މީހުން ޕޮޒިޓިވްވެފައި ވާ ކަމަށް ކުރިން ނުށްވެރިންގެ ބައްދަލުވުމެއްގައި ޑރ. ނަޒްލާ ވަނީ ވިދާޅުވެފައެވެ. މި ކޭސްއާ އެކު މިހާރު އައިޖީއެމްއެޗްގެ ކޭސް މި ވަނީ 16 އަށް އަރާފައެވެ. އެއީ7ސްޓާފުންނާއި7ބަލި މީހުންނާއި2އެހީތެރިންނެވެ.\nމީގެ އިތުރުން މިއަދު ޓްރީޓޮޕްގެ ނަރުހެއްވެސް ވަނީ ޕޮޒިޓިވްވެފައެވެ. އަދި ބީއެމްއެލްގެ ދެ ސްޓާފުންނާއި ދަރުމަވަންތަ ސްކޫލަގެ މުވައްޒަފަކާއި ރައްޔިތުން މަޖިލީހުގެ ޑްރައިވަރަކާއި ހުޅުމާލެގައި ހުރި ޖިމްއަކާ ގުލޫންހުރި 8 ކޭސެއް ފެނިފައިވާ ކަަމަށް ޑރ. ނަޒްލާ ވިދާޅުވިއެވެ.\nނޫސްވެރިކަމުގެ އިނާމު ދިނުން މެއި ތިނެއްގައި\nމިއަދު ޕޮޒިޓިވް ވި މީހުންގެ ތެރޭގައި ހިމެނެނީ 33 ދިވެހިންނާއި ބަންގްލަދޭޝްގެ2މީހުންނާއި އިންޑިއާގެ އެކަކެވެ. ބަލި ޖެހިފައިވާ މީހުންގެ ޖުމްލަ އަދަދު 2553 އަށް އަރާފައިވާ އިރު މި ބަލިން ރަނގަޅުވެފައިވާ މީހުންގެ އަދަދު ވަނީ 2227 އަށް އަރާފައެވެ.


Sea Life mashroo ah 1 million dollar ge rishwath ah edhunu massala alun ACC ah | Mihaaru\nސީ ލައިފް މަޝްރޫއަށް 1 މިލިއަން ޑޮލަރުގެ ރިޝްވަތަށް އެދުނު މައްސަލަ އަލުން އޭސީސީއަށް\nބޯހިޔާވަހިކަމުގެ މަޝްރޫއުގައި ސީ ލައިފް އިން ސޮއިކުރަނީ.\n10 ސެޕްޓެމްބަރ 2020 - 18:11\nސީ ލައިފްގެ މެނޭޖިން ޑިރެކްޓަރު އަހްމަދު މޫސާ (އައްމަޓީ) އޭސީސީއަށް ފޮނުވި ސިޓީގައި ބުނެފައިވަނީ ހުޅުމާލޭގައި 3،000 ހައުސިން ޔުނިޓް އެޅުމުގެ މަޝްރޫއު އެ ކުންފުންޏާ ހަވާލުކުރުމަށް ފަހު ކެންސަލްކުރީ އެޗްޑީސީއާ އެކު ވީ އެއްބަސްވުމާ ޚިލާފަށް ކަމަށެވެ.\nއެއްބަސްވުމާ އެއްގޮތަށް މަސައްކަތް ކުރިއަށް ގެންދަން އެ ކުންފުންޏަށް އެޗްޑީސީން ދޭންޖެހޭ ހުއްދަތައް ނުދީ ގަސްތުގައި ލަސްކުރިކަމުގެ ތުހުމަތު ސީ ލައިފުން ކުރެ އެވެ. ހައުސިން މަޝްރޫއު ކުރިއަށް ގެންދަން ސީ ލައިފާ އެކު ހިއްސާވި އަނެއް ދެ ކުންފުނި މި މަޝްރޫއު ދޫކޮށްލައި އެ މީހުންގެ ހިއްސާ ގަތުމަށް މަޖުބޫރުކުރުވީ ކުރީ ސަރުކާރުގެ ފިއްތުންތަކާ ހެދި ކަމަށް ސީ ލައިފުން ބުންޏެވެ.\nއެ ކުންފުނިން ބުނި ގޮތުގައި ދެ ކުންފުނީގެ ހިއްސާ ގަތުމަށް 950،000 ޑޮލަރު ހަރަދުވި އިރު މިއީ ހައުސިން މަޝްރޫއު ކުރިއަށް ގެންދަން ހުރި ފައިސާއިން ބޮޑު ބައެކެވެ. މިހެންވިއަސް މަޝްރޫއު ކުރިއަށް ގެންދަން ބޭނުންވެގެން ސަރުކާރަށް ހުށަހެޅުމުން އެޗްޑީސީގެ އިސްވެރިން ރިޝްވަތަށް އެދުނު ކަމަށާއި މި މައްސަލަ ފުލުހުންނާއި އޭސީސީ އަށް ހެއްކާއެކު ހުށަހެޅި ކަމަށް އައްމަޓީގެ ސިޓީގައިވެ އެވެ.\nއޭނާ ތުހުމަތު ކުރައްވާ ގޮތުގައި ރިޝްވަތަށް އެދުނީ އެޗްޑީސީގެ އޭރުގެ މެނޭޖިން ޑައިރެކްޓަރެވެ. އައްމަޓީ އެ ވިދާޅުވާ މުއްދަތުގައި އެ މަގާމު ފުރުއްވީ މުހައްމަދު ސައިމަން އެވެ.\nއޭސީސީއަށް ހުށަހެޅި ސިޓީގައި އައްމަޓީ ބުނެފައިވާ ގޮތުގައި އެޗްޑީސީއާ އެކު މުއާމަލާތްކުރީ މެދުވެރިއަކާއެކު އެވެ. 1 މިލިއަން ޑޮލަރު ހޯދަން ސްރީ ލަންކާއަށް އައުމަށް އެދުމުން އެޗްޑީސީގެ މެދުވެރިޔާ ވަނީ ޕްރޮޖެކްޓް އަލުން ފެށުމުގެ ހުއްދައިގެ ލިޔުން އެޗްޑީސީގެ އީ މެއިލްއަކުން ހޯދައިފަ އެވެ. އެޗްޑީސީން ފޮނުވި މެދުވެރިޔާއާ ބައްދަލުކުރީ ސީ ލައިފުން ހިންގި "ކޮންޓްރޯލްޑް އޮޕަރޭޝަނެއްގައި" ލަންކާގައި އެ ވަގުތު ޗުއްޓީގައި ހުރި ދިވެހި ފުލުހަކާއެކުގައި ކަމަށް އައްމަޓީ ބުންޏެވެ.\n"މި މައްސަލައާ ގުޅޭ ހެކިތައް ލިބުމުން އެ މީހާއަށް ފައިސާ ނުދީ އޮޕަރޭޝަން ހިންގުމުގައި ބައިވެރިވި ފަރާތްތަކުގެ އެއްްބާރުލުމާ އެކު މި މައްސަލަ މޯލްޑިވްސް ޕޮލިސް ސާވިސްއަށާއި ތިޔަ ކޮމިޝަނަށް ވާނީ ހުށަހަޅާފައެވެ." ސިޓީގައިވެ އެވެ.\nސީލައިފް ގްލޯބަލް އިން ހުޅުމާލޭގައި ހަދަން ނިންމި ފްލެޓް އިމާރާތްތަކުގެ ކުރެހުމެއް\nމި މައްސަލަ ފުލުހުން ނުބަލަން ނިންމައި ފައިލްކުރީ އޭސީސީން ތަހުގީގުކުރާ ކަމަށް ބުނެ އެވެ. ސިޓީގައި އައްމަޓީ ކަންބޮޑުވުން ފާޅުކުރައްވާފައި ވަނީ 2015 ގައި ބަލަން ފެށި މި މައްސަލައިގައި އޭސީސީން މިހާތަނަށް ވެސް ގޮތެއް ނިންމާފައި ނުވާތީ އެވެ. މައްސަލައިގެ ތަހުގީގަށް އެޗްޑީސީގެ އޭރުގެ މެނޭޖިން ޑައިރެކްޓަރުގެ ލެޕްޓޮޕް ކޮމިޝަނުން ހޯދި ކަމަށާއި ނަމަވެސް، ހުރިހާ ހެކިތަކެއް ޑިލީޓްކުރަން އޭނާ މަސައްކަތް ކުރެއްވިކަން ސީ ލައިފަށް އެނގޭކަމަށް އެ ސިޓީގައިވެ އެވެ.\nމި ތަހުގީގުގައި ސިޔާސީ އެއްވެސް ފަރާތެއްގެ ނުފޫޒެއް ފޯރުވާފައިވާ ނަމަ އެކަން ވެސް ސާފުކޮށްދޭން ސީ ލައިފުން އެދިފައިވެ އެވެ.\n"މި މައްސަލައިގައި ރިޝްވަތުގެ ގޮތުގައި އެޗްޑީސީން ހޯދުމަށް އެދިފައިވާ 1 މިލިއަން ޑޮލަރު ނުދެއްކުމުން ޕްރޮޖެކްޓް ކުރިއަށް ގެންދިއުމަށް އެޗްޑީސީގެ އޭރުގެ އިސްވެރިން ހުރަސްއަޅައި ޕްރޮޖެކްޓް ހުއްޓުވުމުގެ ސަބަބުން ފްލެޓްތަކުގެ މަސައްކަތް ނުނިންމުމުގެ ސަބަބުން ޕްރޮޖެކްޓަށް ފައިސާ ދެއްކި އެތައް ފަރާތްތަކަކަށް އަނބުރާ ފައިސާ ދޭންޖެހި ދިވެހިރައްޔިތުންނަށް އިއާދަނުކުރެވޭ ވަރުގެ ގެއްލުން ވެފައިވަނީ އެންޓި ކޮރަޕްޝަން ކޮމިޝަންގެ ފަރާތުން މި މައްސަލަ ބައްލަވައި އަޅުއްވަންޖެހޭ ފިޔަވަޅުތައް އަޅުއްވާފައިނުވުމުގެ ސަބަބުންކަމަށް އެންޓި ކޮރަޕްޝަން ކޮމިޝަނަށް ގަބޫލުކުރެއްވޭ ނަމަ އެކަން އަންގަވައިދެއްވުން އެދެމެވެ،" ސިޓީގައިވެ އެވެ.\nހުޅުމާލޭގައި 3،000 ފްލެޓް އަޅަން ބުކިން ފީގެ ގޮތުގައި ސީ ލައިފުން ފައިސާ ނެގުމަށް ފަހު މަސައްކަތް ކުރިއަށް ނުގެންދިއުމުން ގެއްލުންވި މީހުންނަށް 45 މިލިއަން ރުފިޔާ ދޫކުރީ ސަރުކާރުންނެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި އެޗްޑީސީން އިއުލާންކުރި މަޝްރޫއަކުން ހުޅުމާލޭގައި، 3،000 ހައުސިން ޔުނިޓް އަޅަން 2014 ގައި ސީ ލައިފުން ހުޅުވާލުމުން ފްލެޓް ގަންނަން ގިނަ ބަޔަކު ފައިސާ ދެއްކި އެވެ.\nފުލުހުން އެންޓި ކޮރަޕްޝަން ކޮމިޝަން އެޗްޑީސީ ރިޝްވަތު އަހުމަދު ސައީދު (އައްމަޓީ) މުހައްމަދު ސައިމަން\nކަނޑައެޅިގެން ބޮޑު ދޮގެއް. ސީލައިފްއަކީ މިގޮތަށް ފައިސާހޯދުމަށް އުފައްދާފައިވާ ކުންފުންޏެއް.\nއަންމަޑޭ ކައިރިން އަހާބަލަ ކޮން ބައެއްގެ ކެމްޕޭނަށްތޯ އަންމަޑޭ ފައިސާ ހަރަދު ކުރީ. އަދި އޭގެ ބަދަލު ކޯޓުން ބޭރުގައި ސެޓްލްމެންޓް އެގްރީމެންޓް ހަދާ ފްލެޓަށް ފައިސާ ދެއްކި މީހުންނަށް ލިބުނުތޯ؟\nތި ދައްކާ ވާހަކަ ގަބޫލުކުރާ ހަމަ އެންމެ ދިވެއްސަކުވެސް މިތާކު ނެތް. ތީ ފަލީހަތް ވެފަ ހުރި މޮޔައެއް\nއަހުމަދު ޝާހު އަލީ\nކަލެއަކަށް ހުރިހާ ދިވެހިނއގެ ފސރާތުން ހައްގެއް ނޯންނާނެ ބަސް ބުނުކުގެ އެއް އަހަރެން ގަބޫލުކުރަން ހެކި ހުރިއްޔާ ކަލޭ ރަނގަޅަށް ވިއްޔާ ވާނީ ޔާމީންގެ ޕަޕެޓަކަށް\nރޭވު މެއްގެ ދަށުން ރައްޔިތުންގެ ފައިސާއިން ބިލިޔަނެއް ނޫނީ ބިލިޔަންތަކެއް ދަ މައިގަންނަން ހިންގާ "ކޮންޓްރޯލްޑް އޮޕަރޭޝަނެއް" ނޫންބާ؟\nމިޚަބަރުކިޔާފާ ރައްޔިތުން އެތިބީ ނައްޓާފާ.\nއޭސީސީގެ އަޑި ހާދަ ގޯހޭ\nއެވާނީ އެޗްޑީސީގެ އޭރުގެ ވެރިން، ޚައިރާތު ފައުންޑޭޝަންއަށް ފައިސާކޮޅެއް ހޯދައިދޭން ވެގެން ކުރި ކަމަކަށް. ހެޔޮނިޔަތުގައި އެކުދިން ޚައިރާތު ފައުންޑޭޝަނަށް ލާރި ހޯދަން ކުރާ ކަންކަމުގައި ބައިވެރިނުވެ އޭރު ކަންކަން ކުރުން ވަރަށް ދަތިވާނެ.\nއިފްތިތާހް ކޮށްދެއްވީ ރަވީނޫންތޯ . ކާކުތޯއޭ އޭނާގެ ރާއްޖޭގެ ބެސްޓްފްރެންޑް އަކީ ؟\nއޭރުގެ ލަންކާގެ ފައިނޭންސް މިނިސްޓަރ ފަހުން ލަންކާގެ ސެންޓްރަލް ބޭންކް އިސްވެރިއާ ރަވީ ކަރުނަ ނައިކަރ އެއީ މިރާއްޖޭގެ ކާކުގެ ބެސްޓް ފްރެންޑް އެއްތޯ ؟ ބަލަން ލަންކާ ޕޮލިހަށާއި ލަންކާ އޭސީސީ އަށް ( ކޮންޓްރޯލް އޮޕެރޭޝަން ) އަކުން ރިޕޯޓް ކުރުން. ( ތިޔައީ ރަންނަމާރި ވާހަކަ ޒާތު ސަޅި ވާހަކައެއްތާ ދޯ )\nއަޑީގައި ހުރީސީދާ ރަންނަ މާރި؟


HD Voice aaieku Ooredoo call thah saafuvejje\nއުރީދޫ އިން ރާއްޖޭގައި އެޗްޑީ ވޮއިސްގެ ހިދުމަތް ފަށައިފި\nއެޗްޑީ ވޮއިސްގެ ހިދުމަތާ ބެހޭ ގޮތުން އުރީދޫން މައުލޫމާތު ދެނީ- ފޮޓޯ: އުރީދޫ\nފޯނު ކޯލުގެ އަޑު ސާފުވުމާއި ކޯލް ގުޅުން އަވަސްވުން ފަދަ ގިނަ ހިދުމަތްތަކެއް ހިމެނޭ، "އެޗްޑީ ވޮއިސް" ގެ ހިދުމަތް އުރީދޫން ރާއްޖެއަށް ތައާރަފުކޮށްފި އެވެ.\nއުރީދޫން ބުނީ ޑިޖިޓަލް ރާއްޖެއަކަށް ހިދުމަތް ބަދަލު ކުރުމުގެ މަސައްކަތްތަކުގެ ތެރެއިން، ރާއްޖޭގައި އެޗްޑީ ވޮއިސްގެ ހިދުމަތް ތައާރަފްކޮށްފައިވާ ކަމަށެވެ. ތައާރަފު ކުރީ "ވޮއިސް އޮވާ އެލްޓީއީ" ނުވަތަ "ވީއޯއެލްޓީއީ" ގެ ހިދުމަތެވެ.\nއެޗްޑީ ވޮއިސް އިން\nކުރީއްސުރެ މުއާސަލާތީ ކުންފުނި ތަކުން ބޭނުންކުރަމުން އައި ލެގަސީ ޗެނަލްތަކުގެ ބަދަލުގައި އުރީދޫގެ 4ޖީ+ ވިއުގަ ބޭނުން ކޮށްގެން ގުޅައިދޭ އެޗްޑީ ވޮއިސްގެ ފެންވަރު ރަނގަޅުވެފައި ކަސްޓަމަރުންނަށް ފައިދާތަކެއް ލިބެ އެވެ.\n4ޖީ+ ނެޓްވޯކުގެ އެހީގައި، ކޯލުގެ ފެންވަރާއި، ސާފުކަމަށް ބަދަލުތަކެއް\nކޯލު ގުޅާލުމަށް ދާ ވަގުތު ކުޑަވެ، ސިކުންތުކޮޅެއް ތެރޭ ކޯލް ކަނެކްޓުވުން\nފޯނުކޯލެއްގެ މެދުތެރޭގައިވެސް، 4ޖީ+ ޑޭޓާ ބޭނުން ކުރެވުން\nޓްރެޑިޝަނަލް ކޯލުތަކާއި ބަލާއިރު، އެޗްޑީވޮއިސް ބޭނުންކުރަން ބޭނުންވާ ޗާޖު މަދުވުމާއެކު، ބެޓަރީ ލައިފް އިތުރުވުން\nއުރީދޫގެ ސީއީއޯ ނަޖީބް ޚާން ވިދާޅުވީ ރާއްޖޭގައި އުރީދޫގެ ހިދުމަތް ފެށުނީއްސުރެ، ދިވެހިންނާއި ހަމައަށް އައު ހިދުމަތްތަކާއި ޓެކްނޮލޮޖީ ފޯރުކޮށްދިނުމަށް އިސްކަން ދޭ ކަމަށެވެ.\n"ރާއްޖޭގެ މުވާސަލާތީ ދާއިރާ ކުރިއެރުވުމަށް އުރީދޫއިން ވަނީ ހާއްސަ އަހަމިއްޔަތުކަމެއްދީ، މުހިއްމު ދައުރެއް އަދާކޮށްފައި. މިއަދު ރާއްޖެއަށް މި ތައާރަފްކުރި އެޗްޑީ ވޮއިސްގެ ސަބަބުން އުރީދޫ ނެޓްވަރކް މެދުވެރިކޮށް ކުރާ ކޯލުތަކުގެ ފެންވަރު ވަރަށް ފުރިހަމަވެ، ކަސްޓަމަރުންގެ ތަޖުރިބާ އިތުރަށް ރަގަޅުވެގެންދާނެ. އަޅުގަނޑުގެ އުއްމީދަކީ، މި ހިދުމަތުގެ ސަބަބުން އަޅުގަނޑުމެންގެ ކަސްޓަމަރުންގެ އާންމު ދިރިއުޅުމަށާއި، ވޮއިސް ކޯލް މެދުވެރިކޮށް ކުރާ ތަފާތު މަސައްކަތްތަކަށް އިތުރު ކުރިއެރުމެއް ލިބިގެންދިއުން،" ނަޖީބު ވިދާޅުވި އެވެ.\nއުރީދޫ އިން އެޗްޑީ ވޮއިސްގެ ޚިދުމަތަށް އެއްވެސް އިތުރު އަގެއް ނުނަގައެވެ. މުޅި ރާއްޖެއަށް ފުޅާކޮށްފައިވާ އުރީދޫގެ 4ޖީ ނެޓްވޯކް ބޭނުންކުރާ ކޮންމެ ކަސްޓަމަރަކަށް ވެސް، ވީއޯއެލްޓީއީގެ ހިދުމަތް ލިބޭ ސްމާޓް ފޯނުތައް މެދުވެރިކޮށް، އެޗްޑީ ވޮއިސް ބޭނުން ކުރެވޭނެ އެވެ.


Kashmir gai India sifain hinagaa harakaaiythah alun fashaifi\nއިންޑިއާ ސިފައިންގެ ހަރަކާތްތައް އަލުން ކަޝްމީރަށް\nއިންޑިއާގެ ކަޝްމީރު ސަރަހައްދުގައި އިންޑިއާ އާއި ނިރުބަވެރިންނާ ދެކޮޅަށް ހިންގާ އަސްކަރީ ހަރަކާތްތަށް ރޯދަ މަހަށް މެދުކަނޑާލުމަށް ފަހު އަނެއްކާ ވެސް ފަށައިފި އެވެ.\nއިންޑިއާގެ ހޯމް މިނިސްޓަރު ރަޖްނާތު ސިންގް ޓްވިޓާގައި ވިދާޅުވި ގޮތުގައި ރޯދަ މަހަށް އިންޑިއާ އިން ކަޝްމީރު ސަރަހައްދުގައި ނިރުބަވެރިންނާއި ދެކޮޅަށް ހިންގާ އަސްކަރީ ހަރަކާތްތައް މެދުކަނޑާލީ އެސަރަހައްދުގެ މީހުންނަށް އަމާންކަމާއި ސުލްހައިގެ މާހައުލެއްގައި ރޯދައިގެ އަޅުކަމުގައި ބައިވެރިވުމުގެ ފުރުސަތު ދިނުމަށެވެ.\nއަދި އިންޑިއާގެ އަސްކަރިއްޔާ އިން ހަރަކާތްތައް ހުއްޓާލައި ކެތްތެރިކަން އިސްކޮށްގެން ވަނިކޮށް ނިރުބަވެރިން ދިޔައީ އެ މީހުންގެ ހަމަލާތައް ކުރިއެކޭ އެއްގޮތައް ދެމުން ކަމަށް ވެސް އޭނާ ޓްވީޓްގައި ވިދާޅުވި އެވެ.\nމިހާރު އިންޑިއާ އަސްކަރިއްޔާގެ ހަރަކާތްތައް ކުރިއެކޭ ވެސް އެއް ފަދައިން ކުރިއަށް ގެންދިއުމަށް ދަންނަވާފައިވާނެ ކަމަށާއި އިންޑިއާ ސަރުކާރުން ޖަންމޫ އަދީ ކަޝްމީރު ސަރަހައްދުގައި ސުލްހަ ގާއިމު ކުރުމަށް ކުރެވެން ހުރި ހުރިހާ މަސައްކަތެއް ކުރާނެ ކަމަށް ވެސް ރާޖްނާތު ވިދާޅުވި އެވެ.\nރޯދަ މަހުގެ އެންމެ ފަހު 10 ގައި ކަޝްމީރުގެ ސްރީނަގަރުގައި ނިރުބަވެރިންދިން ހަމަލާތަކުގައި ރައިޒިން ކަޝްމީރު ނޫހުގެ އެޑިޓަރު އިން ޗީފް ސުޖާތް ބުޚާރީ ވެސް ވަނީ މަރާލައިފަ އެވެ.\nބުޙާރީއަކީ ކަޝްމީރުގެ ސުލްހައިގެ ވާހަކަތަކުގައި ނުރަސްމީ ރޯލެއް އަދާ ކުރި މީހެއް ވެސްމެ އެވެ.


Sample negun lasve Male jalun 111 meehun COVID ah positive vejje!\nސާމްޕަލް ނެގުން ލަސްވެ މާލޭ ޖަލުން 111 މީހުން ކޮވިޑަށް ޕޮޒިޓިވް ވެއްޖެ!\nސާމްޕަލް ނެގުން ލަސްވެ މާލޭ ޖަލުން 111 މީހުން ކޮވިޑް-19އަށް ޕޮޒިޓިވް ވެއްޖެއެވެ.\nމިއަދު އެޗްއީއޯސީން ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާނު މަބްރޫކު ވިދާޅުވީ، މިއަދާ ހަމައަށް ބަލާލާއިރު މާލޭ ޖަލުގައި 111 އެކްޓިވް ކޭސް މިވަގުތު އެބަތިބި ކަމަށާއި، އައްސޭރި ޖަލުގައި މިވަގުތު 75 އެކްޓިވް ކޭސްއެއް އެބައުޅޭ ކަމަށެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި މީގެ ކުރިން ނޫސްވެރިޔާ ޝިއުނާ ވަނީ ޖަލުގެ ހާލަތު ގޯސްވެފައިވާކަން ސަމާލުކަމަށް ގެނެސްފައެވެ. އަދި ޖަލުގައި ސާމްޕަލް ނެގުމުގައި ލަސްތަކެއް އުޅޭކަމަށް މަބުރޫކު ވިދާޅުވިނަމަވެސް، އެކަން ފަހުން ރަނގަޅުކުރެވި، ސާމްޕަލް ނެގޭނެގޮތާއި، ޑޮކްޓަރެއް ހަމަޖައްސާފައިވާކަމަށް މަބުރޫކު ވިދާޅުވިއެވެ.\nމަބްރޫކް ވިދާޅުވީ، ސާމްޕަލްތައް ނެގުން ލަސްވުމުގެ ސަބަބުން އެންމެ ހާލަތު ގޯސް ކަމަށް މަޢުލޫމާތު ލިބުނު މާލޭ ޖަލުން އެކަނި 111 ޤައިދީއަކު ވަނީ ކޮވިޑަށް ޕޮޒިޓިވްވެފައިވާ ކަމަށެވެ. އަދި ކޮންޓެކްޓް ޓްރޭސިންގ ގެ ތެރެއިން މިވަގުތު 125 ފަރާތެއް އެކަހެރި ކުރެވިފައިވާކަމަށްވެސް ތަރުޖަމާނު މަބްރޫކް ވިދާޅުވިއެވެ.\nމިކަމާއި ގުޅިގެން ކަރެކްޝަނުން ކުރިއަށްވުރެ ބޮޑަށް ޖަލުތައް ޑިސްއިންފެކްޓް ކުރުމުގެ މަސައްކަތް ކުރަމުންދާކަމަށް މަބްރޫކު ވިދާޅުވިއެވެ. އަދި މިހާރު ގައިދީންނަށް ކާބޯތަކެތި ފޯރުކޮށްދޭ އޮފިސަރުން ތިބޭނީ ޕީޕީއީ ކިޓްގައި ކަމަށްވެސް މަބްރޫކު ވަނީ ވިދާޅުވެފައެވެ.\nމީގެ އިތުރުން ޖަލުގައި ތިއްބަވާ އެއްވެސް އޮފިސަރަކު ބަލީގެ އެއްވެސް ޢަލާމާތެއް ފެނިއްޖެނަމަ އެވަގުތުން ފެށިގެން މަސައްކަތުން އެކަހެރިކުރެވޭނެ ކަމަށް ކަރެކްޝަނުން މަޢުލޫމާތު ދީފައިވާ ކަމަށް މަބުރޫކު ވިދާޅުވިއެވެ.


ފެރީގެ ނިޒާމަކުން ރާއްޖެއާއި އިންޑިއާ ގުޅާމުގެ އެއްބަސްވުމާއި އެކު ގިނަ އެއްބަސްވުންތަކުގައި ސޮއިކޮށްފި | Jazeera\tފެރީގެ ނިޒާމަކުން ރާއްޖެއާއި އިންޑިއާ ގުޅާމުގެ އެއްބަސްވުމާއި އެކު ގިނަ އެއްބަސްވުންތަކުގައި ސޮއިކޮށްފި - Jazeera\nފެރީގެ ނިޒާމަކުން ރާއްޖެއާއި އިންޑިއާ ގުޅާމުގެ އެއްބަސްވުމާއި އެކު ގިނަ އެއްބަސްވުންތަކުގައި ސޮއިކޮށްފި\nޢަލީ ޔާމީން June 8, 2019 505 views0\nއިންޑިއާގެ ބޮޑުވަޒީރު ނަރެންދުރަ މޯދީ މިހާރު ރާއްޖެއަށް ކުރައްވަމުންގެންދަވާ ފުރަމާނަ ދަތުރުފުޅުގައި ދެގައުމުގެ ދެމެދު ފެރީގެ ނިޒާމް ގާއިމް ކުރުމުގެ އެއްބަސްވުމުގައި ސޮއި ކުރައްވައިފިއެވެ.\nއެއްބަސްވުންތަކުގައި ސޮއި ކުރައްވާފައިވަނީ މިއަދު ރައީސް އޮފީހުގައި ކުރިއަށް ދިޔަ ރަސްމިއްޔާތުގައި އެވެ. ރަސްމިއްޔާތުގައި ފަސް އެއްބަސްވުމެއްގައި ސޮއިކޮށްފައިވެއެވެ.\nއެގޮތުން އިންޑިއާގެ ކޮޗިން އާއި ރާއްޖެއާ ދެމެދުގައި ކާގޯ އަދި ޕަސެންޖަރ ފެރީ ނިޒާމް ގާއިމް ކުރަން އެއްބަސްވެފައިވެ އެވެ. އެއެއްބަސްވުމުގައި ރާއްޖޭގެ ފަރާތުން ސޮއި ކޮށްފައިވަނީ ޓްރާންސްޕޯޓް މިނިސްޓަރު އައިޝަތު ނަހުލާ އެވެ. އަދި އިންޑިއާގެ ފަރާތުން ސޮއި ކޮށްފައިވަނީ ސަފީރު ސަންޖޭ ސުދީރު އެވެ.\nމީގެ އިތުރުން ޑިފެންސް މިނިސްޓްރީއާ ދެމެދު ހައިޑްރޯގްރަފީ އެއްބަސްވުމެއްގައި ސޮއިކޮށްފައިވާއިރު، ސިވިލް ސާވިސްގެ ޓްރެއިނިން އެންޑް ކެޕޭސިޓީ ޕްރޮގްރާމްއެއް ކުރިއަށް ގެންދަންވެސް އެއްބަސްވެފައިވެ އެވެ. މީގެ އިތުރުން ވައިޓް ޝިޕިން އިންފޮމޭޝަނާއި ސިއްހީ ދާއިރާއާ ގުޅުންހުރި އެއްބަސްވުމެއްގައިވެސް ސޮއި ކޮށްފައިވެއެވެ.\nމޯދީއާއި ރައީސްގެ ބައްދަލުވުމުގައި ވަނީ ޅ. މާފިލާފުށީގައި ގާއިމްކޮށްފައިވާ ކޮމްޕޮސިޓް ޓްރެއިނިންގެ ސެންޓަރާއި އިންޑިއާގެ އެހީގައި ގާއިމުކުރި ރާޑަރު ސިސްޓަމްތައް އިފްތިތާހުކޮށްފައެވެ.


"Lanka Sniper, Dheen Badhalu Nukohgen Dhivehi Fuluhun Eynaa Ah Aniyaa Kohfi" - Vaguthu\n"ލަންކާ ސްނައިޕަރު، ދީން ބަދަލުނުކޮށްގެން ދިވެހި ފުލުހުން އޭނާއަށް އަނިޔާކޮށްފި"\nލަހިރު މަދުޝަންކަ - ފޮޮޓޯ: މިހާރު\nރައީސް އަބްދުﷲ ޔާމީން އަބްދުލްގައްޔޫމް އަވަހާރަ ކޮށްލުމަށް ކުރީގެ ނައިބު ރައީސް އަހުމަދު އަދީބު ރާވައިގެން ރާއްޖެ ގެނައި ކަމަށް ތުހުމަތު ކުރާ، ސްރީލަންކާގެ "ސްނައިޕަރު"، ލަހިރު މަދުޝަންކަ ދީން ބަދަލު ނުކޮށްގެން ދިވެހި ފުލުހުން، އޭނާއަށް އަނިޔާކޮށް އަދަބު ދީފައިވާ ކަމަށް، އިންސާނީ ހައްޤުތައް ޙިމާޔަތްކުރުމުގެ ނަމުގައި އުފައްދާފައިވާ ބައިނަލްއަޤުވާމި ޖަމްޢިއްޔާ، އެމްނެސްޓީ އިންޓަނޭޝަނަލް އިން ބުނެފިއެވެ.\nއެމްނެސްޓީ އިންޓަނޭޝަނަލް އިން ތުހުމަތުކުރާ ގޮތުގައި، މަދުޝަންކައަށް ދިވެހި ފުލުހުން ޙަމަލާދީ އަނިޔާކުރަމުން ދަނީ، އޭނާ ޤަބޫލުކުރާ ބުދުދީން ދޫކޮށް އިސްލާމްދީނަށް އުޅެން ދިވެހި ފުލުހުން އެންގުމުން އެކަމަށް ނުކިޔަމަންތެރިވުމުންނެވެ.\nއެމްނެސްޓީ އިންޓަނޭޝަނަލް އިން މިކަމާއި ގުޅިގެން އިއްޔެ ނެރުނު ބަޔާނެއްގައި ބުނެފައިވާގޮތުގައި، މަދުޝަންކައާއި މެދު، ދިވެހި ފުލުހުން ވަނީ އިންސާނިއްޔަތާއި ޚިލާފު އެތައް ޢަމަލުތައް ހިންގާފައެވެ. އެގޮތުން އޭނާގެ ގައިގައި ތަޅައި އަނިޔާކުރުމުގެ ސަބަބުން، އޭނާގެ އެއް ކަންފަތުން އަޑުނީވޭފަދަ ހާލަތެއް މެދުވެރިވެފައިވާ ކަމަށް އެ ޖަމްޢިއްޔާއިން ބުނެފައި ވެއެވެ.\n"އޭނާ ހައްޔަރުކުރެވުނު ވަގުތުން ފެށިގެން އޭނާއާއި މެދު އިންސާނިއްޔަތާއި ޚިލާފު ސީރިއަސް ޢަމަލުތައް ހިންގަމުންދާކަމަށް އާއިލާ އާއި ލޯޔަރުންވެސް ބުނަމުން ދިޔަ. މިކަންކަން މިނިވަންކަމާއި އެކު ތަހުޤީޤު ކުރަން ޖެހޭ،" އެމްނެސްޓީގެ ބަޔާނުގައި ވެއެވެ.\nއެމްނެސްޓީ އިންޓަނޭޝަނަލް އިން ބުނެފައިވާގޮތުގައި، މަދުޝަންކައަށް އަދަބު ދިނުމުގެ ގޮތުން އޭނާ އެކަހެރިކޮށް ވަކިން ގޮޅިއެއްގައި ބާއްވާފައިވާ ކަމަށެވެ. އަދި އޭނާގެ ޒަރޫރީ ބޭނުންތައް ފުއްދައި ނުދީ ރަހުމުކުޑަ ޢަމަލުތައް އޭނާ އާއި މެދު ދިވެހި ފުލުހުންނާއި ކަމާއި ބެހޭ އިދާރާތައް ގުޅިގެން ހިންގަމުންދާ ކަމަށް އެ ޖަމްޢިއްޔާއިން ވަނީ ބުނެފައެވެ.\nމަދުޝަންކައާއި މެދު އަމަލުކުރަމުންދާ ގޮތާއި މެދު މީގެ ކުރިންވެސް އެމްނެސްޓީ އިންޓަނޭޝަނަލް އިން ކަންބޮޑުވުން ފާޅުކުރިއެވެ. އެފަހަރު ނެރުނު ބަޔާނުގައި އެ ޖަމްޢިއްޔާއިން ބުނެފައި ވަނީ، މަދުޝަންކައަށް މާފުށީ ޖަލުން ވަރަށް ބޮޑަށް އިހުމާލުވެފައިވާ ކަމަށެވެ. މަދުޝަންކަގެ ޝަރީއަތް ދިވެހިން ކުރިއަށްގެންދާއިރު މަދުޝަންއަކީ ދިވެހިން މުއާމަލާތުކުރަން އެނގޭ މީހެއް ނޫން ކަމަށާއި އެހެންކަމުން ދިވެހިން އޭނާގެ ޝަރީއަތް ކުރިއަށް ގެންގޮސްފިނަމަ އޭނާއަށް އިންސާފު ލިބޭނެ ކަމާމެދުވެސް އެމްނެސްޓީން ވަނީ ސުވާލު އުފައްދާފައެވެ.\nރައީސް އަވަހާރަ ކޮށްލަން ރޭވި މައްސަލާގައި ކުރީގެ ނައިބު ރައީސް އަދީބާއި މަދުޝަންކާގެ އިތުރުން ދައުވާ ކޮށްފައިވަނީ މ. ލިލީޕާކް ފަޒީލު ހަމީދާއި ގ. އޮއިވާލި، އިސްހާގު ހުސެއިންގެ މައްޗަށެވެ. މައްސަލައިގައި ބޭއްވި އަޑުއެހުންތައް ކުރިއަށް ގެންދިޔައީ ސިއްރުންނެވެ.\nކަޑައެޅިގެން ދޮގެއް.. ބޮޑު ދޮގެއްތީ.. ދީނާ ގުޅުވުމުގެ މާނައެއްނެތް.. ދީނޭ ނުކިޔާ ކަލޭމެން އިސްލާމްދީން ދެކެ ކިތަންމެ ރުލިއެއް އަޔަސް ދީނޭ ކިޔައިގެން ދިވެހި ފުލުހުން ނުތަޅާނެ.. އެހެނެއްނޫން ކުށަށް އިއުތިރާފް ނުވުމުން ތަޅާފާނެ.. އެކުދިންވެސް ނުލާހިކު ތަޅާ ހިތްވާނެ.. ފުލުހަށް ވަންފަހުން ތަޅާލާނެ ކުއްޖެއް ނުލިބި ހުއްޓާ ތިކަހަލަ ޖާޏު ވަރުގަދަ ސޮރަކު ލިބުނީމަ އަތް މުނި ކަވާގަނެގެން ނުޖަހާނެއެކޭ ނޫން.. ޖެހިދާނެ.. އެކަމަކު ދީން ބަދަލް ކުރާށޭ އެވެރިން ނުބުނާނެ..\nއޮކްޓޯބަރ 31, 2018 19:05\nތީ މުސްލިމުންގެ އަގު ވައްޓާލަން މަސައްކަތް ކުރާ ޖަމިއްޔާ އެއް. އިންސާނީ ހައްގުތައް ހިމާޔަތްކުރާ ޖމިއްޔާ އަކުން އިންސާނުން މަރަން ސްނަިޕަރު ހިފައިގެން އައި މިީހެއްގެ ހިމާޔަތުގަ ވާހަކަ ދެއްކުމަކީ ބޮޑު ޖޯކެއްނު. ޢެމްނެސްޓީ އަށް ވަރަށް ސަލާމް. ދެއުޅި އެއްނުވާ ވާހަކަ ނުދައްކާ މަޑުން ތިބިއްޔާ މާތާހިރު ވާނެ.\nއޮކްޓޯބަރ 31, 2018 19:13\nމިއީ ތެދެއް ކަމުގައި ވަނީ ނަމަ މިއީ ވަރަށް ދެރަ ކަމެއް. އަދި ކަންތައް ތިކުރީ ގޯސްކޮށް. މަޖުބޫރު ކޮއްގެން އިސްލާމްދީނަށް ވެއްދުމެއް ދީނަކު ނޯވެ. ތިއެރުވުނީ ދީނަށް ވެސް ހުތުރު.\nސުބްހާނައްލާހް! ..... މި ޔަހޫދީން މިއުޅެނީ މިހާރު ދިވެހިންނަށް ލަންކާގެ ބުޑިސްޓުން ލައްވާ ލަންކާގަ އުޅޭދިވެހިން ނައް އަނިޔާކުރުވާނެ މަގެއްހޯދަން .....\nއޮކްޓޯބަރ 31, 2018 19:33\nބަޔަކު ކޮންމެގޮތެއް ހަދާއިގެންވެސް އޭނަ އިސްލާމް ވެއްޖެއްޔާ އޭނައަށް ދެދުނިޔޭގެ ރަޙުމަތް ލިބޭނީނޫން،؟؟ބަޔަކު އަޑީގަތިބެގެން ނުބައިހައްދާން ދައްކާފަހުރި ވާހަކަތަކައް، އެއީ އޭނަ ބުނި ވާހަކަތަކަކަށްވެސް ނުވާނެ، ހަމަ ވަކިބައެއްގެބޮލުގަ އެޅުވޭތޯ ހިންގާ ޖަރީމާއެއް\nއޮކްޓޯބަރ 31, 2018 19:35\nއޭނާ ހައްޔަރު ކުރުމުގެ ކުރިންވެސް އެއް ކަންފަތައް އަޑުނީވޭ ކަމެއް ކިހިނެއް އެނގެނީ\nއޮކްޓޯބަރ 31, 2018 19:41\nމި ފަސްގަނޑުގައި އެހެނިހެން ދީންތައް ފެތުރުމަށް އިންސާނިއްޔަތޭ ކިޔައިގެން އުޅޭ ޔަހޫދީ ޖަމާޢަތްތަކުން ދައްކާ ދޮގު ވާހަކަ! ކްރިސްޓިއަން މިޝަނަރީތަކުންވެސް އޮތީ ބުނެފައި އިބޫގެ ވެރިކަމެއްގައި އެހެން ދީންތައް ފަތުރަން ފަސޭހަވާނެޔޭ! އަދި މިއުޅެނީ ހުވާނުކޮށް! މުސީބާތްތައް މިހެރެ އަންނަނީ! މިއުޅޭ ސައިޚް އިލްޔާސަށް އެ މިޝަނަރީތަކުން ޑޮލަރު ދީފައި ހުރުމަކީ ވަރަށް އެކަށީގެންވާ ކަމެއް! އެއީ އެމީހުންގެ ބުރުސޫރަ ރީތިކުރުމަށް ދަރުހޭ ކިޔައިގެން މަގުފުރައްދާދޭތީ!\nއޮކްޓޯބަރ 31, 2018 21:47\nމިކަންވަނީ ސާދަސަތޭކަ އަހަރުކުރިން އަހަރުމެންނަށް އަމަލުކުރަން އަންގަވާފަ.\nއޮކްޓޯބަރ 31, 2018 22:32\nދީނީ މިނިވަންކަން ގެންނަން ހާދާ ދޮގެއް މިއީ\nދިވެހި ފުލުހުން އެއުޅެނީ ކުރާނެ ކަމެއްނެތިގެންތަ\nއޮކްޓޯބަރ 31, 2018 22:46\nއެމްނެސްޓީ ގަ އުޅެނީ ބޯހަމަޖެހެ ބައެއްތަ؟\nއޮކްޓޯބަރ 31, 2018 22:49\nލަންކާ ގެ ބުޑިސްޓުން މުސްލިމުންނަށް ކުރާ އަނިޔާ ފޮރުވަން ދައްކާ ދޮގު ވާހަކަ\nއޮކްޓޯބަރ 31, 2018 23:01\nކޮބާސުޕްރީމްކޯޓް އެވެރިން ނަށްޗިޕެއްޖަހާލަނިކޮށް ހަމަޖެހޭނެ\nއޮކްޓޯބަރ 31, 2018 23:05\nއެމްނެސްޓީތީ ހަމައިގަ ތިބޭ ބައެއް ނޫން\nކޮބާސުޕްރީމްކޯޓް އެވެރިން ނަށްޗިޕެއްޖަހާލަނިކޮށް މިބޭބެ ރަށާހިސާބައް ފޮނުވާންހަމަޖައްސާދޭނެ\nނޮވެމްބަރު 1, 2018 02:37\nތީ ހުސް ދޮގު.. ވެރިކަން ބަދަލު ވީމަ ފުލުހުން ޖައްބާރުވީބަރ؟؟؟؟ އޭގެ ކުރިން އެއީ ހުދު ފޮތިކޮޅެއް ވަގުތުއަށް...ހީހީ\nނޮވެމްބަރު 1, 2018 08:38\nތިއީ ދިވެހި ފުލުހުންގެ އަގުވައްޓާލަން ރާވައިގެން ހަދަ ބުހުތާން ދޮގެއް، ތިވާހަކަ ޤަބޫލެއް ނުކުރާނަން\nނޮވެމްބަރު 1, 2018 10:21\nއެމްނެސްޓީ އަކީ އަންނި ގްރޫޕް އެމީހުން ކަންބޮޑެއް ނުވޭ އޭނަގައިގަ ތަޅައިގެން އޭނާ މުސްލިމަކަށް ވެދާނެތީ ކަންބޮޑުވީ


ލޭނު މަސްވެރިކަމުގެ ހުއްދަ ދެވޭނީ ރަނގަޅު ކުރަންޖެހޭ ކަންކަން ރަނގަޅު ކޮށްފައި – ފިޝަރީޒް މިނިސްޓަރ – DhiDaily\nލޭނު މަސްވެރިކަމުގެ ހުއްދަ ދެވޭނީ ރަނގަޅު ކުރަންޖެހޭ ކަންކަން ރަނގަޅު ކޮށްފައި – ފިޝަރީޒް މިނިސްޓަރ\nލޭނު މަސްވެރިކަންކުރުމުގެ ހުއްދަ އަލުން ދޭން ފަށާނީ ކަނޑުމަހުގެ ހުރިހާ މަސްވެރިކަމަކަށް އަމާޒުކޮށްގެން ތައްޔާރުކުރާ މެނޭޖްމަންޓު ޕްލޭންތައް ނިމުމުންކަމަށް މިނިސްޓަރ އޮފް ފިޝަރީސް މެރިން ރިސޯސަސް އެންޑް އެގްރިކަލްޗަރ ޒަހާ ވަޙީދު ވިދާޅުވެއްޖެއެވެ.\nސަރުކާރުން ވަނީ ގަވާއިދާއި ޚިލާފު ކަންތައްތަކެއް ލޭނު މަސްވެރިކަން ކުރުމުގައި ގިނަ ފަރާތްތަކުން ގެންގުޅޭތީ އެކަމަށް ބޭނުންވާ ހުއްދަ ދޫކުރުން މަޑުޖައްސާލާފައެވެ. ސަބަބަކީ މިހެން ހުންނަ ކަންތައްތަކުގެ ސަބަބުން މަސްވެރިކަމަށް އޭގެ ނޭދެވޭ އަސަރުތައް ކުރާނެތީއެވެ،ހާއްސަކޮށް ދޮށީގެ އަދި ބޮޑު ކަންނެލީގެ މަސްވެރިކަން ބޮޑު ގެއްލުމެއް ކުރިމަތިވަމުން އަންނާތީއެވެ.\nމިނިސްޓަރ ވިދާޅުވީ ޔޫރަޕިން ޔޫނިއަނުންވެސް މިކަމާއި ގުޅޭގޮތުން ކަންބޮޑުވުންތައް ފާޅުކޮށްފައިވާ ކަމަށެވެ. އަދި އަލުން ލޭނު މަސްވެރިކަމަށް ހުޅުވާލާއިރު، އެމަސްވެރިކަން ކުރާ އުޅަނދުތައް މޮނީޓަރކުރުމުގެ މަސައްކަތް ކުރާނެކަމަށް މިނިސްޓަރ ވިދާޅުވިއެވެ.\nއަދި އުޅަނދުފަހަރުގައި އުޅޭ ދިވެހިންގެ އަދަދު ބަލާނެކަމަށާއި ދިވެހިން މަސައްކަތަށް ނިކުތުމަށް އެކަށޭނަ އުޅަނދެއްތޯ ބަލައި އަދި އުޅަނދު ފަހަރުގެ ހަރަކާތްތައް ބެލުމަށް ޒަމާނީ ޓެކްނޮލޮޖީގެ ބޭނުން ކުރާނެކަމަށްވެސް މިނިސްޓަރ ޒަހާވަނީ ވިދާޅުވެފައެވެ.\nރާއްޖޭގައި އާއްމުކޮށް ލޭނު މަސްވެރިކަން ކުރުމުގެ ހުއްދަ އޮންނަނީ ބިދޭސީން އަތުގައެވެ. މިކަމުގައި ހަރަކާތްތެރިވާ ދިވެހިން ވަރަށް މަދެވެ. އެހެން ކަމުން މިކަމުގެ ފައިދާ ނުހައްގުން ލިބެނީ ބިދޭސީންނަށް ކަމަށް ވަރަށް ގިނަ ފަރާތްތަކުން ހާމަކުރެއެވެ. 2012 ވަނަ އަހަރު ރާއްޖޭގައި ލޭނު އަޅައިގެން މަސްވެރިކަން ކުރުމުގެ ހުއްދަ ސަރުކާރުން މިވަނީ ދޭންފަށާފައެވެ. އެގޮތުން މިއީ އެންމެ ފައިދާ ބޮޑު އެއް ގޮތެވެ. ނަމަވެސް ދިވެހި މަސްވެރިން މީގައި މަދު ވުމަކީ ވަރަށް ވެސް ދެރަކޮށް ދާކަމެކެވެ.